Niketan Class7Assamese Chapter 1 বৰগীত »\nNiketan Class7Assamese Chapter 1 বৰগীত\nNiketan Class7Assamese Chapter 1 বৰগীত is the answer to each chapter is provided in the list so that you can easily browse throughout different chapters Shankardev Shishu Niketan Class7Assamese Chapter 1 বৰগীত and select need one.\nAlso, you can read the Assam Board book online in these sections Solutions by Expert Teachers as per SCERT (CBSE) Book guidelines. These solutions are part of Shankardev Sishu Niketan All Subject Solutions. Here we have given Assam Board Shankardev Vidya Niketan Class7Assamese Chapter 1 বৰগীত Solutions for All Subjects, You can practice these here…\nপ্রশ্ন ১। বৰগীতটিৰ মূলভাৱ লিখা ।\nউত্তৰঃ এই বৰগীতটিৰ মাজেৰে মহাপুৰুষ মাধৱদেৱে পৰমপুৰুষ শ্ৰীকৃষ্ণৰ শিশুকালৰ বর্ণনা দাঙি ধৰিছে । ভকতৰ মনােবাঞ্ছা পূৰণ কৰিবলৈ কৃষ্ণই সাধাৰণ শিশুৰূপত উপজি যশােদাৰ ঘৰত কিদৰে নানা চাতুৰী খেলিছিল , তাকে কবিয়ে এই বৰগীতটিৰ জৰিয়তে দেখুৱাইছে ।\nমাকে কৃষ্ণক স্তন পান কৰিবলৈ নিদি উতলােৱা গাখীৰ নমাবলৈ ঘৰৰ ভিতৰলৈ লৰ দিয়াত কৃষ্ণৰ অভিমান লাগিল । তেওঁ খঙতে মথনী ভাঙি মাখনবােৰ নষ্ট কৰিলে । উড়ালৰ ওপৰত উঠি কিছু মাখন নিজেও খালে আৰু কিছু লগৰ বান্দৰবােৰক ভগাই দিলে । মাকে ক্ষীৰখিনি নমাই থৈ আহি দেখে যে কৃষ্ণই মথনী ভাঙি গােটেইখিনি দৈ নষ্ট কৰিছে । কোনফালে পলাল বুলি মাকে কৃষ্ণক বিচাৰিব ধৰিলে । কৃষ্ণৰ এনে কাৰ্যৰ মাজেৰে তেওঁৰ চাতুৰী প্রকাশ পাইছে । বাৎসল্য ভাবৰ এই গীতটিৰ মাজেৰে আচলতে ভক্ত আৰু ভগৱানৰ মিলনৰ পথহে দেখুওৱা হৈছে ।\nপ্ৰশ্ন ২। মাকে কৃষ্ণক কোলাৰ পৰা নমাই থৈ ঘৰৰ ভিতৰলৈ যাওঁতে কৃষ্ণই কি কৰিছিল ?\nউত্তৰঃ কৃষ্ণই মথনী ভাঙি মাখনবােৰ নষ্ট কৰিছিল।উড়লৰ ওপৰত উঠি নিজেও মাখন খাইছিল আৰু লগৰ বান্দবােৰকো মাখন ভগাই দিছিল ।\nপ্রশ্ন ৩। কৃষ্ণই লৱণুবােৰ কাক ভগাই দিছিল ?\nউত্তৰঃ লগৰ বান্দৰবােৰক ।\nপ্রশ্ন ৪। কৃষ্ণৰ চাতুৰী খেলা বৰগীতটি কি দৰে প্ৰকাশ পাইছে ?\nউত্তৰঃ বৰগীতটিৰ মাজেৰে কৃষ্ণৰ চাতুৰী খেলা সুন্দৰভাবে প্রকাশ পাইছে । মাকে কৃষ্ণক স্তন পান কৰিবলৈ নিদি কোলাৰ পৰা নমাই থৈ ঘৰৰ ভিতৰলৈ যােৱাত কৃষ্ণৰ অভিমান লাগিছে । খঙতে তেওঁ দুষ্টালি আৰম্ভ কৰিছে । মথনী ভাঙি মাখনবােৰ নষ্ট কৰিছে । কিছু মাখন নিজেও খাইছে আৰু কিছু লগৰ বান্দৰবােৰক ভগাই দিছে।এইদৰে চাতুৰী খেলি কৃষ্ণই পিয়াহ খাবলৈ নিদিয়া বাবে মাকৰ ওপৰত পােতক তুলিব বিচাৰিছে ।\nপ্রশ্ন ৫। ‘ক্ষীৰ ৰাখিতে গয়াে মাই’ ইয়াত মাই বুলি কাৰ কথা কোৱা হৈছে ?\nউত্তৰঃ কৃষ্ণৰ মাক যশােদাৰ কথা কোৱা হৈছে ।\nপ্রশ্ন ৬। কৃষ্ণই মথনী ভঙা দেখি যশােদাই কি কৰিছিল ?\nউত্তৰঃ ‘ গােটেই দৈ নষ্ট কৰি কোনফালে পলাল’— বুলি কৃষ্ণক বিচাৰি ফুৰিছিল ।\nপ্রশ্ন ৭। বৰগীতটিত উল্লেখ থকা গাখীৰৰ পৰা প্ৰস্তুত কৰা দুবিধ বস্তুৰ নাম লিখা ।\nউত্তৰঃ ক্ষীৰ আৰু লৱণু ।\nপ্রশ্ন ৮। “ সৱ দধি নাশল কহিতু পলাৱল ” -এই শাৰীটো আধুনিক অসমীয়াত লিখা ।\nউত্তৰঃ “ গােটেইখিনি দৈ নষ্ট কৰি থৈ কোনফালে পলাল ” ।\nপ্রশ্ন ৯। প্ৰসংগ সংগতি দর্শাই ব্যাখ্যা কৰা— “\n” উড়ল উৱৰে চড়ি লৱণু ভুঞ্জন্ত হৰি\nবান্দৰ সৱ লৈয়া সাথে ।\nপিও লৱণু বানৰ মাজে ক্ষেপন\nবানৰে ধৰয় লুম্ফি হাতে ৷৷ ”\nউত্তৰঃ ওপৰােক্ত বৰগীতফাঁকি আমাৱ পাঠ্যপুথিত সন্নিবিষ্ট মহাপুৰুষ মাধৱদেৱ বিৰচিত বৰগীত ’ নামৰ পাঠটিৰ পৰা লােৱা হৈছে ।\nমাকে স্তন পান কৰিবলৈ নিদি ঘৰৰ ভিতৰলৈ যােৱাত কৃষ্ণই কি দৰে চাতুৰী খেলিছিল , তাকে এই বৰগীত ফাঁকিৰ জৰিয়তে দেখুওৱা হৈছে ।\nস্তন পান কৰিবলৈ নিদি উতলােৱা গাখীৰ নমাবলৈ মাকে ঘৰৰ ভিতৰলৈ যােৱাত কৃষ্ণৰ অভিমান লাগিল । খঙতে মথনী ভাঙি তেওঁ মাখনবােৰ নষ্ট কৰিলে । উড়লৰ ওপৰত উঠি লৈ কৃষ্ণই নিজেও মাখন খালে আৰু লগৰ বান্দৰবিলাকৰ ফালে মাখন দলিয়াই দিলে । বান্দৰবােৰে থাপ মাৰি ধৰি মাখন খাবলৈ ধৰিলে ।\nপ্রশ্ন ১০। সমার্থক শব্দবােৰে মিলােৱা –\nসংশয়,শক্তি ,ক্ষমতা ‘সুধীৰ, ধ্বংস ,দ্বিধা, প্রশান্ত, নিপাত,বহল,নাগাৰা,কাচিৎ ,পুতল ,দুন্দভি ,দৈবাৎ\nউত্তৰঃ সংশয় – দ্বিধা ।\nক্ষমতা – শক্তি ।\nধ্বংস – নিপাত ।\nপ্রশান্ত – সুধীৰ ।\nবহল – পুতল ।\nকাচিৎ – দৈবাৎ।\nদুন্দুভি – নাগাৰা ।\nপ্রশ্ন১১। তলত দিয়া শব্দবােৰৰ সমার্থক ৰূপ লিখা ?\nদীন , সব , ওষ্ঠ, দধি , জননী ।\nউত্তৰঃ দীন – দুখীয়া , দৰিদ্র ।\nসব – সকলাে , গােটেই ।\nওষ্ঠ – ওঁঠ , অধৰ ।\nদধি – দৈ গাখীৰ ।\nজননী – আই,মাতৃ ।\nপ্রশ্ন ১২। বৰগীতটিত থকা দুটাকৈ সমাপিকা ক্রিয়া আৰু অসমাপিকা ক্রিয়া লিখা ।\nউত্তৰঃ সমাপিকা ক্রিয়া – ভুঞ্জন্ত , নাশল ।\nঅসমাপিকা ক্রিয়া – আমিয়ে , ছােড়াই ।\nপ্রশ্ন ১৩। বিপৰীত লিঙ্গ বুজোৱা শব্দবােৰ মিলােৱা –\nপুত্র,ৰাণী, পিতৃ, পুৰুষ, গােৱালনী, বালক, স্ত্রী, পতি, বালিকা, কন্যা,গােৱাল,মাতৃ / জননী\nউত্তৰঃ পুত্র – কন্যা ।\nপিতৃ – মাতৃ / জননী ।\nপুৰুষ – স্ত্রী ।\nবালক – বালিকা ।\nপতি – পত্নী ।\nৰজা – ৰাণী ।\nগােৱাল – গােৱালনী ।\nপ্রশ্ন ১৪। শব্দার্থ লিখা ।\nকোপিত , হামাকু , অধৰ , অৰুণ – অধৰ ; ছােড়াই , কম্পাৱত , দন্ত , উৱৰে , লুম্ফি , পলাৱল , কহিতু , বানৰ , ক্ষীৰ , মথনী\nউত্তৰঃ কোপিত – খঙত , ক্রোধিত ।\nহামাকু – আমাক , মােক ।\nঅধৰ – ওঁঠ ।\nঅৰুণ-অধৰ – ৰঙা ওঁঠ ।\nছােড়াই – এৰি থৈ ।\nকম্পাৱত – কঁপিব ধৰা , কঁপি উঠা ।\nদন্ত – দাঁত ।\nউৱৰে – ওপৰত ।\nলুম্ফি – লাফমাৰি ।\nপলাৱল – পলাল ।\nকহিতু – কোনফালে ।\nবানৰ – বান্দৰ ।\nক্ষীৰ – তপতাই ডাঠ কৰা গাখীৰ ।\nপ্রশ্ন ১৫। তলত তালিকাখনৰ কোনবােৰ পদ বিশেষ্য আৰু কোনবােৰ পদ বিশেষণ চিহ্নিত কৰা।\nসাধু , নিছলা , ৰং , কম্পিত , ভদ্রতা , ফুল , ফুলাম শৈশৱ\nউত্তৰঃ সাধু – বিশেষণ ।\nনিছলা – বিশেষণ ।\nৰং – বিশেষ্য ।\nকম্পিত – বিশেষণ ।\nভদ্রতা – বিশেষ্য ।\nফুল – বিশেষ্য ।\nফুলাম – বিশেষণ ।\nশৈশৱ – বিশেষ্য ।\nপ্রশ্ন ১৬। মাধৱদেৱে ৰচনা কৰা কোনখন পুথিক তেওঁৰ জীৱনৰ কীর্তিস্তম্ভ বুলি কোৱা হয় ?\nউত্তৰঃ ‘ নামঘােষা ‘ক ।\nপ্রশ্ন ১৭। মাধৱদেৱে ৰচনা কৰা তিনিখন অংকীয়া নাটৰ নাম লিখা—\nউত্তৰঃ ‘ চোৰধৰা ’ , ‘ দধি মথন ’ আৰু ‘ ভােজন বেহাৰ ।\nপ্রশ্ন ১৮। মহাপুৰুষ দুজনাই ৰচনা কৰা গীতসমূহক কিয় ‘বৰগীত’ আখ্যা দিয়া হৈছে ?\nউত্তৰঃ মহাপুৰুষ দুজনাই ৰচনা কৰা গীতসমূহক উচ্চ ভাৱসম্পন্ন বা শ্রেষ্ঠ অর্থ ( বৰ শ্ৰেষ্ঠ ) ত ‘বৰগীত ’ আখ্যা দিয়া হৈছে ।\nপ্রশ্ন ১৯। ‘ ভটিমা ’ কি আৰু কেই প্রকাৰৰ ?\nউত্তৰঃ ভটিমা হ’ল বৈষ্ণৱ সংস্কৃতৰ এক প্ৰকাৰৰ স্তুতিমূলক গীত । ভটিমা তিনি প্রকাৰৰ দেৱ ভটিমা , গুৰু ভটিমা আৰু ৰাজ ভটিমা ।\nপ্রশ্ন ২০। চমু টোকা লিখাঃ\n( ক ) ব্ৰজাৱলী ভাষা ।\n( খ ) বৰগীত ।\nউত্তৰঃ ( ক ) ব্ৰজাৱলী ভাষা :- ব্ৰজাৱলী হ’ল এটি মহাপুৰুষীয়া ভাষা । মহাপুৰুষ শংকৰদেৱ আৰু মাধৱদেৱে সকলাে শ্ৰেণীৰ মানুহে বুজিব পৰাকৈ বঙালী , মৈথিলী , অসমীয়া ভাষাৰ সংমিশ্ৰণত এই ভাষাটো সৃষ্টি কৰিছিল । শ্রীকৃষ্ণৰ বাল্যলীলা – ক্ষেত্র ব্রজধামৰ ভাষাক কেন্দ্ৰ কৰি ভাষাটো সৃষ্টি কৰা বাবে ইয়াক ব্ৰজাৱলী ভাষা বুলি কোৱা হয় । মহাপুৰুষ শংকৰদেৱ আৰু মাধৱদেৱে তেওঁলােকৰ সমস্ত পুথি এই ব্ৰজাৱলী ভাষাতেই ৰচনা কৰিছিল ।\n( খ ) বৰগীত :- অসমীয়া সাহিত্যৰ বুৰঞ্জীত বৰগীতসমূহ এক অমূল্য সম্পদ । মহাপুৰুষ শংকৰদেৱ আৰু মাধৱদেৱে শাস্ত্রীয় ৰীতিৰ আধাৰত ৰচনা কৰা গীতসমূহৰে বৰগীত বােলা হয় । মহাপুৰুষ দুজনাৰ গীতসমূহৰ উচ্চ ভাৱসম্পন্ন বা শ্রেষ্ঠ অর্থ ( বৰ শ্ৰেষ্ঠা ) ত পিছৰ ভকতসকলে বৰগীত আখ্যা দিয়া বুলি ভবা হৈছে। বৰগীতসমূহৰ কিছুমান বিশেষত্ব আছে । যেনে –\n১। ইয়াৰ ভাষা ব্ৰজাৱলী ।\n২। আধ্যাত্মিকতা ।\n৩। নির্দিষ্ট ৰাগ – তাল যুক্ত ।\n৪। দাস্য , শান্ত , বাৎসল্য ভাৱ প্রধান । আৰু\n৫। শ্ৰীকৃষ্ণৰ লীলা ৰহস্য প্রকাশ আদি ।


xukhdukh.com January 09, 2015 goodnews, ইতিবাচক খবৰ, ভাল খবৰ,\n১. গুৱাহাটীৰ নেহৰু ষ্টেডিয়ামত কালি ৬খন বিদেশী ৰাষ্ট্ৰ আৰু ৩০খন ৰাজ্যৰ প্ৰতিনিধিৰে শুভাৰম্ভ হৈছে ৰাষ্ট্ৰীয় যুৱ মহোৎসৱৰ। কেন্দ্ৰীয় গৃহ ৰাজ্যমন্ত্ৰী কিৰেন ৰিজেজু, খেল মন্ত্ৰী সৰ্বানন্দ সোনোৱাল আৰু মুখ্যমন্ত্ৰী তৰুণ গগৈয়ে উদ্বোধন কৰিলে এই মহোৎসৱৰ। উদ্বোধনী অনুষ্ঠানত বৰ্ণাঢ্য সাংস্কৃতিক সম্পদ প্ৰদৰ্শিত হোৱাৰ লগতে জুবিন গাৰ্গ, মানস ৰবীন আদি শিল্পীয়েও গীতৰ শৰাই আগবঢ়াই দৰ্শক, অংশগ্ৰহণকাৰী সকলক আপ্লুত কৰে।\n২. বিশিষ্ট কণ্ঠশিল্পী দ্বীপেন বৰুৱা আৰু গীতিকাৰ কীৰ্তিকমল ভূঞাক ২০১৫বৰ্ষৰ শিল্পী বঁটাৰ বাবে মনোনীত কৰাৰ সুখবৰ। অসম চৰকাৰৰ সাংস্কৃতিক সঞ্চালকালয়ৰ উদ্যোগত অহা ১৭ জানুৱাৰীৰ শিল্পী দিৱসৰ কাৰ্যসূচীতে মুখ্যমন্ত্ৰীয়ে এই বঁটা প্ৰদান কৰিব। ১৯৯৯চনৰ পৰা অসম চৰকাৰে প্ৰৱৰ্তন কৰা এই বঁটাত ১লাখ টকা, এখন প্ৰশস্তি পত্ৰ আৰু এখন অংগবস্ত্ৰ থকা বুলিও জানিব পৰা গৈছে।\n৩. সমগ্ৰ অসম তথা দেশৰ বহু অংশত লুণ্ঠন তলোৱা চীট ফাণ্ড কোম্পানী সমূহৰ বিৰুদ্ধে কঠোৰ স্থিতি গ্ৰহণ কৰিছে গুৱাহাটী উচ্চ ন্যায়ালয়ে। অসমৰ ভুৱা বিত্তীয় কোম্পানী বিষয়ক ২১২টা গোচৰৰ অনুসন্ধানৰ দ্বায়িত্ব চিবিআইক অৰ্পণ কৰিবলৈ ৰাজ্য চৰকাৰলৈ কালি নিৰ্দেশ জাৰি কৰিছে।\n৪. বিহপুৰীয়াৰ ভূপতি চেত্ৰী নামৰ এগৰাকী লোকৰ সেৱাই লাভ কৰিছে সংবাদ শিৰোনামাত স্থান। অঞ্চলটোৰ বিভিন্ন কাৰেণ্ট নোহোৱা ঘৰৰ সৌৰচাকি সমূহ মাত্ৰ দুটকাতে দিনটোৰ বাবে সৌৰশক্তিৰে চাৰ্জ কৰি ঘৰে ঘৰে পোহৰ বিলোৱা ভূপতি চেত্ৰীৰ সেৱাৰ কথা প্ৰথম পৃষ্ঠাত প্ৰকাশ কৰিছে অসমীয়া প্ৰতিদিন কাকতে।\n৫. সাংবাদিক মৃদুল কুমাৰ সন্দিকৈৰ “ৰাজনীতি” শীৰ্ষক গ্ৰন্থখনি কালি গুৱাহাটী প্ৰেছ ক্লাৱত উন্মোচিত হয়। অসম আৰু ভাৰতৰ স্বাধীনতাৰ পাছৰ পৰা সম-সাময়িক সময়লৈ ৰাজনীতিৰ তথ্যসমৃদ্ধ গ্ৰন্থখন ৰাজনীতি বুজি নোপোৱা চাৰিটি কনমানি শিশুৰ দ্বাৰা এক ব্যতিক্ৰমী ৰূপত উন্মোচন কৰা হয়।\n৬. অসম জ্যেষ্ঠ নাগৰিক সন্মিলনৰ মুখপত্ৰ “জ্যেষ্ঠ বাৰ্তা” কালি গুৱাহাটী প্ৰেছ ক্লাৱত উন্মোচন কৰে চিন্তাবিদ ডঃ হীৰেন গোহাঁইয়ে। সভাখনতে সুৰেশ শইকীয়াই ৰচনা কৰা “গণতন্ত্ৰ সংবাদ” শীৰ্ষক নাটকখন উন্মোচন কৰে বিশিষ্ট লেখক তবিউল হুছেইনে।\n৭. অধিবক্তা অতুল শৰ্মাৰ “বিপন্ন গণতন্ত্ৰ” আৰু ”এখন নতুন সমাজৰ সপোন” শীৰ্ষক দুখন গ্ৰন্থ অহা ১১জানুৱাৰীত গুৱাহাটীৰ বিষ্ণু-নিৰ্মলা ন্যাস ভৱনত উন্মোচন কৰা হব। গ্ৰন্থ দুখন উন্মোচন কৰিব বিশিষ্ট সাহিত্যিক হোমেন বৰগোহাঞি আৰু নলবাৰী ৰত্নৰে সন্মানিত সাহিত্যিক ডঃ বসন্ত কুমাৰ ভট্টাচাৰ্যই। গ্ৰন্থ দুখন প্ৰকাশ কৰি উলিয়াইছে অন্বেষণ প্ৰকাশনে।\n৮. গুৱাহাটীৰ পেৰেডাইজে “বিবিধ ব্যঞ্জন” আৰু “বিবিধ জলপান” নামৰ গ্ৰন্থৰ প্ৰণেতা প্ৰয়াত অনু বেজবৰুৱাৰ সোঁৱৰণত অহা ৩১জানুৱাৰীত অসমীয়া বিবিধ ব্যঞ্জনৰ আয়োজন কৰিছে। প্ৰতিযোগিতাখনি উদ্বোধন কৰিব সাংস্কৃতিক সংগঠক মিনু চৌধুৰীয়ে।\n৯. বসন্ত শইকীয়া ফাউণ্ডেচনে আয়োজন কৰা অসমীয়া নাটকৰ পাণ্ডুলিপি প্ৰতিযোগিতাত শ্ৰেষ্ঠত্ব অৰ্জন কৰা দুগৰাকী নাট্যকাৰক কালি গুৱাহাটী প্ৰেছ ক্লাৱত অনুষ্ঠিত সভাত বঁটা প্ৰদান কৰা হয়। বসন্ত শইকীয়া নাট্য বঁটা কৰুণা ডেকাক প্ৰদান কৰে সমাজকৰ্মী দেৱেন দত্তই। ৰিতুপৰ্ণ দাসক এই বঁটা প্ৰদান কৰে বিশিষ্ট সাহিত্যিক ডঃ লক্ষ্মীনন্দন বৰাই।\n১০. ধেমাজি জিলাৰ গোগামুখৰ আবতানি ক্ষেত্ৰত অনুষ্ঠিত ১৬ টা জনগোষ্ঠীয় সংগঠনৰ অন্তৰংগ আলাপ আৰু সাংস্কৃতিক সমাৰোহৰ কালি অন্ত পৰিছে। বৰ্ণাঢ্য সাংস্কৃতিক শোভাযাত্ৰাৰ উদ্বোধন কৰে ডঃ ঠগীৰাম গগৈয়ে আৰু সাংস্কৃতিক কাৰ্যসূচীৰ উদ্বোধন কৰে বিশিষ্ট সাংস্কৃতিক কৰ্মী পৃথ্বীৰাজ ৰাভাই। ডঃ পুষ্প গগৈ, ৰণোজ পেগু, অৰবিন্দ ৰাজখোৱা আদিকে ধৰি আলোচকসকলে জনগোষ্ঠীয় সমস্যা সমূহ আৰু সমাধানৰ বিভিন্ন দিশ সমূহৰ বিশ্লেষণ আগবঢ়ায়।\nBy xukhdukh.com on January 09, 2015


'তুমি মোক ভোট দিয়া, মই তোমাক বিনামূলীয়া ভেকচিন দিম': টুইটাৰত কিয় এই প্ৰতিক্ৰিয়া\nLast updated Oct 22, 2020 193\nদ্য ষ্টেটমেন্ট : বিহাৰত ২৮ তাৰিখে অনুষ্ঠিত হ’বলগীয়া বিধানসভাৰ নিৰ্বাচনৰ প্ৰাকক্ষণত আজি ভাৰতীয় জনতা পাৰ্টীয়ে ঘোষণা পত্ৰ প্ৰকাশ কৰি বিত্তমন্ত্ৰী নিৰ্মলা সীতাৰমনে কয় যে ঘোষণা পত্ৰত পাঁচটা সূত্ৰ, এটা লক্ষ্য আৰু ১১ টা সংকল্পৰ প্ৰতিশ্ৰুতি দিয়া হৈছে। বিজেপিয়ে প্ৰকাশ কৰা প্ৰতিশ্ৰুতি সমূহৰ ভিতৰত এটা প্ৰতিশ্ৰুতি হৈছে যে সমগ্ৰ বিহাৰৰ জনতাক বিনামূলীয়াকৈ কৰ’ণাৰ প্ৰতিষেধক দিব।\nবিজেপি দলৰ এই প্ৰতিশ্ৰুতিৰ পিছত আৰ টি আই কৰ্মী চাকেট গোখলেয়ে নিৰ্বাচনী আয়োগৰ ওচৰত অভিযোগ দাখিল কৰিছে।\nকৰ’ণাৰ প্ৰতিষেধকক নিৰ্বাচনী ইছ্যু হিচাপে ব্যৱহাৰ কৰাৰ বাবে এতিয়া বিজেপি ছচিয়েল মিডিয়াত বিৰোধীকে ধৰি সাধাৰণ লোকৰ তীব্ৰ সমালোচনাৰ সন্মুখীন হৈছে। ৰাষ্ট্ৰীয় জনতা দলে টুইট কৰি লিখে “কৰ’ণাৰ প্ৰতিষেধক দেশৰ হয়, বিজেপিৰ নহয়। প্ৰতিষেধকক নিৰ্বাচনত ব্যৱহাৰ কৰা ঘটনাই প্ৰমাণ কৰিছে যে বিজেপিৰ হাতত বেমাৰ আৰু মৃত্যুৰ ভয় বিক্ৰী কৰাৰ বাহিৰে বিকল্প একো নাই। বিহাৰী সকল স্বাভিমানী, কেইটামান টকাৰ বাবে নিজৰ সন্তানৰ ভৱিষ্যত তেওঁলোকে ধ্বংস নকৰে।” সাধাৰণ লোকে বিনামূলীয়া কৰ’ণা ভেকচিনক লৈ কি প্ৰতিক্ৰিয়া দিছে পঢ়ক-\nतुम मुझे वोट दो, में तुम्हें #vaccine दूँगी,\nक्योंकि आपदा को अवसर में बदलना हमें बखूबी आता है।\nआयोजक:- भारतीय जानलेवा पार्टी@INCBihar @BJP4Bihar pic.twitter.com/EKRVivLQW1\n— Sandeep KumarINC (@SandeepkumarINC) October 22, 2020\n#UP में चुनाव नहीं तो क्या उत्तर प्रदेश वालों को Vaccine नहीं मिलेगी ??? यहाँ भी आपकी ही सरकार है। या अब #Corona #Vaccine का लालच चुनाव जीतने के लिए दिया जाएगा। वाह रे भारतीय राजनीति। #Covid19 #BiharElections2020 #manifesto https://t.co/bZMUAJaeuO\n— Dr Saleem Mohammad Khan (@saleemmohdkhan) October 22, 2020\nएक कहावत है कि "घर में नहीं दाने, अम्मा चली भुनाने" यह कहावत सीतारमन जी पर अक्षरशः लागू होती है क्योंकि जो #vaccine वह बांटने की बात कर रही है, वह तो अभी परिक्षण के दौर से गुजर रही है तथा उसका वजूद पूरी दुनिया में अभी कहीं भी नहीं है!\n— Rana Sanga (@ranabhalla10001) October 22, 2020\nMeanwhile Trump !!\n— Dilsedesh (@Dilsedesh) October 22, 2020\nNirmala sitharam's plan on amitsha's birthday to BIHARI PEOPLE…!!#OnionPrice#का_किये_हो_मोदीजी pic.twitter.com/ErKBxu8EAj\n— Suresh Tak Saini (@SureshTakSaini1) October 22, 2020\n— Akram ansari (@akramansari1989) October 22, 2020\nजो वैक्सीन अभी बनी नहीं वो बिहार फ़्री किए हो और #का_किये_हो_मोदीजी ❗🤔😳\n— Atikur Rahman Siddiqui (@atikur1989) October 22, 2020\nAssembly ElectionbiharBJPCorona Vaccinethe statement


আচৰিত! চুম্বনৰো আছে বহু স্বাস্থ্যকৰ গুণাগুণ, জানি লওক সবিশেষ– News18 Assam\nমুখ্যপৃষ্ঠা » ফটো » জীৱন শৈলী» আচৰিত! চুম্বনৰো আছে বহু স্বাস্থ্যকৰ গুণাগুণ, জানি লওক সবিশেষ\nআচৰিত! চুম্বনৰো আছে বহু স্বাস্থ্যকৰ গুণাগুণ, জানি লওক সবিশেষ\nচুম্বন হ'ল ভালপোৱাৰ প্ৰতীক। ২০০৬ চনত চুম্বনক স্বীকৃতি প্ৰদান কৰি প্ৰতি বছৰে ৬ জুলাই তাৰিখে চুম্বন দিৱস উদযাপন কৰা হয়।\nNews18 Assam | News18 Assam | July 8, 2021, 2:17 PM IST\nচুম্বন হ'ল ভালপোৱাৰ প্ৰতীক। ২০০৬ চনত চুম্বনক স্বীকৃতি প্ৰদান কৰি প্ৰতি বছৰে ৬ জুলাই তাৰিখে চুম্বন দিৱস উদযাপন কৰা হয়। আমেৰিকাত ২২ জুনত চুম্বন দিৱস উদযাপন কৰা হয়। সংগীৰ ওপৰত ভালপোৱা প্ৰকাশ কৰাৰ অন্যতম উপায় হল চুম্বন। আমাৰ শৰীৰিক আৰু মানসিক স্বাস্থ্যৰ বাবেও চুম্বনৰ আছে বহু উপকাৰী গুণাগুণ।\nআশ্বৰ্যকৰ যে, যদি আপুনি নিজৰ সংগীক এক মিনিট সময় চুম্বন কৰে, তেন্তে আপোনাৰ দেহৰ ২৫ কেলৰী পৰ্যন্ত হ্ৰাস হয়। প্ৰতিদিনে অন্তত এবাৰ চুম্বন কৰিলে দীৰ্ঘায়ু হয় বুলিও বহুতে ক'ব খোজে।\nপ্ৰতি ১০ ছেকেণ্ড চুম্বন কৰিলে ৮০ মিলিয়ন বেক্টেৰিয়াৰ আদান প্ৰদান হয়। মুখৰ ভিতৰত প্ৰচূৰ পৰিমাণে লালতি নিঃসৰণ হয়। ই মুখ পৰিষ্কাৰ কৰাত সহায় কৰে। লগতে দাঁতৰ ক্ষতমা বৃদ্ধি কৰাটো সহায় কৰে। চুম্বন দাঁতৰ বাবে অত্যন্ত কাৰ্যকৰী।\nগৱেষণাত দেখা গৈছে যে, চুম্বনে মানসিক চাপ হ্ৰাস কৰি ভাল স্বাস্থ্যৰ অধিকাৰী হোৱাত সহায় কৰে।\nএদল ব্ৰিটিছ গৱেষকৰ মতে, চুম্বনৰ সময়ত মুখৰ ৩৪টা পেশী আৰু ১১২টা পষ্টৰুয়েল পেশী সক্ৰিয় হৈ উঠে। ফলত ফেচিয়েল পালচী, মাচকুলাৰ ডিচটোনিয়াৰৰ দৰে সমস্যাত আক্ৰান্ত হোৱাৰ সম্ভাৱনা হ্ৰাস পায়।


তৃতীয় বিশ্বযুদ্ধ হ’লে ভাৰত আৰু চীনে কাৰ পক্ষ ল’ব ? - The Cross Current\nতৃতীয় বিশ্বযুদ্ধ হ’লে ভাৰত আৰু চীনে কাৰ পক্ষ ল’ব ?\nBy The CrossCurrent\t On Feb 23, 2022\nৰাছিয়া আৰু ইউক্ৰেইনৰ সংঘাতে ক্ৰমাৎ চৰম ৰূপ ধাৰণ কৰিছে ৷ শংকিত হৈ পৰিছে বিশ্ব সম্প্ৰদায় ৷ প্ৰায় সকলো দেশেই নিজৰ নাগৰিকসকলক ইউক্ৰেইন ত্যাগ কৰিবলৈ পৰামৰ্শ দিছে ৷ তাৰ পাছতে ৰাছিয়াই ইউক্ৰেইনৰ দুটা প্ৰান্তক স্বাধীন দেশ হিচাপে ঘোষণা কৰিছে ৷ দুয়োখন দেশক লৈ বিশ্ব সমুদায় এতিয়া বিভক্ত হৈ পৰিছে ৷ তাৰ মাজত ভাৰতে কাৰ পক্ষ গ্ৰহন কৰিছে , ৰাছিয়া আৰু ইউক্ৰেইনৰ বিবাদক লৈ ভাৰতৰ পূৰ্বৰ স্থিতি কি আছিল ,\nৰাছিয়া আৰু ইউক্ৰেইনৰ বিবাদক কেন্দ্ৰ কৰি এতিয়া তৃতীয় বিশ্বযুদ্ধৰ সূচনা হোৱাৰ উপক্ৰম হৈছে ৷ এই বিবাদ নিশ্চয় এদিনীয়া বা দুদিনীয়া নহয় ৷ ৰাছিয়া আৰু ইউক্ৰেইনৰ বিবাদৰ আছে এটা দীঘলীয়া ইতিহাস ৷ দুয়োখন দেশৰ সাম্প্ৰতিক পৰিস্থিতিৰ বিষয়ে জনাৰ\nবিংশ শতিকাৰ আৰম্ভণিতে ইউক্ৰেইন আছিল ৰুছ সাম্ৰাজ্যৰ অন্তৰ্গত ৷ৰুছ বিপ্লৱৰ পাছত ১৯১৮ চনত ইউক্ৰেইনক স্বাধীন দেশ হিচাপে ঘোষণা কৰা হয় ৷ কিন্তু ১৯২১ চনত লেনিনৰ সেনা বাহিনীৰ লগত পৰাজিত হোৱাৰপাছত ১৯২২ চনত ইউক্ৰেইন ছোভিয়েট সংঘৰ অংশ হৈ পৰে ৷ তাৰ পাছৰে পৰা ইউক্ৰেইনৰ স্বাধীনতাৰ দাবী ধাৰাবাহিকভাৱে উত্থাপণ হৈ আহিছে ৷ইয়াৰ বাবে বহু বিদ্ৰোহী গোটে হাতত অস্ত্ৰও তুলি লৈছিল ৷ ১৯৫৪ চনত ইউক্ৰেইনৰ এই বিবাদ নিষ্পত্তিৰ বাবে খ্ৰুছেভে ক্ৰিমিয়া আইলেণ্ড ইউক্ৰেইনক প্ৰদান কৰিছিল ৷ ১৯৯১ চনত ছোভয়েট সংঘৰ পতনৰ লগে লগে ইউক্ৰেইন স্বাধীন ৰাষ্ট্ৰত পৰিণত হয় ৷ স্বাধীনতা লাভ পাছতে ইউক্ৰেইনে ৰাছিয়াৰ প্ৰভাৱৰ পৰা মুক্ত হোৱাৰ প্ৰক্ৰিয়া আৰম্ভ কৰে ৷ কিন্তু ২০১০ চনত ৰাছিয়া সমৰ্থিত য়ানুকোভিছ ইউক্ৰেইনৰ ৰাষ্ট্ৰপতিৰ পদত অধিষ্ঠিত হয় ৷ তেও ৰাছিয়াৰ লগত ঘণিষ্ঠ সম্পৰ্ক গঢ়ি তোলাৰ লগতে ইউৰোপিয়ান ইউনিয়নত অন্তৰ্ভুক্ত হ’বলৈ অস্বীকাৰ কৰে ৷ ইয়াৰ পাছতে ৰাছিয়াত তীব্ৰ বিদ্ৰোহৰ সূচনা হয় আৰু ২০১৪ চনত য়ানুকোভিছে পদত্যাগ কৰিবলগীয়া হয় ৷ তেতিয়াই ৰাছিয়াই পুণৰ ক্ৰিমিয়া চহৰ দখল কৰি লয় ৷ শেহতীয়াকৈ ২০২১ চনৰ ডিচেম্বৰ মাহত ইউক্ৰেইনে নৰ্থ আটলান্টিক ট্ৰিটি অৰ্গেনাইজেশ্যন চমুকৈ নাটোৰ সদস্য পদ গ্ৰহণ কৰাৰ কথা ঘোষণা কৰে ৷ ইয়াকে লৈ ৰাছিয়া পুণৰ অসন্তুষ্ট হৈ পৰে ৷ এয়াই আৰম্ভণি ৷ তাৰ পাছতে ইউক্ৰেইন সীমান্তত ৰাছিয়াই লাখৰ ঘৰত সেনা মোতায়ন কৰে ৷ শেহতীয়াকৈ ইউক্ৰেইনৰ দুখন চহৰক ৰাছিয়াই স্বাধীন ঘোষণা কৰাৰ লগতে ইউক্ৰেইনত ৰুছ সেনাই প্ৰৱেশ কৰিছে ৷ তাৰ পাছতে বিশ্বজুৰি সৃষ্টি হৈছে তীব্ৰ প্ৰতিক্ৰিয়াৰ ৷ ইউক্ৰেইনত ৰাছিয়াৰ আগ্ৰাসন সন্দৰ্ভত কোনে কি স্থিতি গ্ৰহণ কৰিছে , সেয়াও জানি লও আহক ৷\nইউক্ৰেইনত ৰাছিয়াৰ সেনাৰ প্ৰৱেশৰ লগে লগে বিভিন্ন দেশে ৰাছিয়াৰ বিৰোধ কৰিবলৈ আৰম্ভ কৰিছে ৷ আমেৰিকাৰ ৰাষ্ট্ৰপতি জ’ বাইডেনে ৰাছিয়াৰ সিদ্ধান্তক কঠোৰ ভাষাৰে নিন্দা কৰাৰ লগতে আমেৰিকাই অন্যান্য সহযোগীসকলক লগত লৈ সোণকালেই ইয়াৰ প্ৰত্যুত্তৰ দিব বুলি ঘোষণা কৰিছে ৷ হোৱাইট হাউছৰ পৰা প্ৰকাশ কৰা এটা বিবৃতিত কোৱা হয় যে আমেৰিকাই ৰাছিয়াৰ এনে কাৰ্যক লৈ পূৰ্বৰ পৰা সচেতন আছিল আৰু ইয়াৰ প্ৰত্যুত্তৰ দিবলৈ সম্পূৰ্ণ সাজু হৈ আছে ৷ আমেৰিকাই ৰাছিয়া অধ্যুষিত ইউক্ৰেইনৰ সকলো অঞ্চলৰ লগত সকলো সম্পৰ্ক ৰক্ষাৰ ক্ষেত্ৰত নিষেধাজ্ঞা আৰোপ কৰিছে ৷ৰাষ্ট্ৰসংঘইও ৰাছিয়াৰ আগ্ৰাসনক ইউক্ৰেইনৰ সাৰ্বভৌমত্বৰ ওপৰত আক্ৰমণ বুলি অভিহিত কৰিছে ৷ ৰাষ্ট্ৰসংঘই এইক্ষেত্ৰত ইউক্ৰেইনৰ পক্ষত স্থিতি গ্ৰহণ কৰিছে ৷ জাৰ্মানীৰ বিদেশ মন্ত্ৰী ক্ৰিশ্চিয়ন লিণ্ডনেৰে ইউক্ৰেইনৰ পক্ষ ল’ব বুলি ঘোষণা কৰি কৈছে যে আন্ত:ৰাষ্ট্ৰীয় আইনৰ উলংঘা কৰি ৰাছিয়াই অনুচিত কাম কৰিছে ৷ ফ্ৰান্সৰ ৰাষ্ট্ৰপতি ইমানুয়েল মেক্ৰ’য়ে ৰাছিয়াৰ আগ্ৰাসনক নিন্দা কৰি কয় যে পূৱ ইউক্ৰেইনৰ বিদ্ৰোহীসকলক মান্যতা দি ৰাছিয়াই নিজৰ পূৰ্বৰ স্থিতিৰ পৰা আঁতৰি আহিছে ৷ তেও নিৰাপত্তা পৰিষদৰ জৰুৰীকালীন বৈঠক অনুষ্ঠিত কৰিবলৈ আহ্বান জনাইছে৷ ইয়াৰ বাহিৰেও দক্ষিন কোৰিয়া , জাপান , অষ্ট্ৰেলিয়া , নিউজিলেণ্ড আদি দেশেও ইউক্ৰেইনক সমৰ্থন কৰিছে ৷\nএতিয়া হয়তো আপুনি ভাবিব পাৰে যে ভাৰত এতিয়ালৈকে মৌন কিয় ৷ আচৰিত হ’লেও সঁচা যে ৰাছিয়া আৰু ইউক্ৰেইনৰ মাজত সৃষ্টি হোৱা উত্তেজনাপূৰ্ণ পৰিস্থিতিত ভাৰত আৰু চীনে গ্ৰহন কৰিছে একেই স্থিতি ৷ দুয়োখন দেশেই এই বিবাদক লৈ নিৰপেক্ষ স্থিতি গ্ৰহণ কৰিছে ৷ ৰাষ্ট্ৰসংঘত ভাৰতৰ প্ৰতিনিধি টি এছ তিৰুমূৰ্তিয়ে কয় যে ইউক্ৰেইন আৰু ৰাছিয়াৰ সীমান্তত উদ্ভৱ হোৱা পৰিস্থিতি গভীৰ চিন্তাৰ বিষয় ৷ ৰাছিয়াৰ পদক্ষেপে সেই অঞ্চলৰ শান্তি আৰু নিৰাপত্তা বিঘ্নিত কৰিব ৷ ভাৰতে দুয়োপক্ষকে ধৈৰ্যৰ পৰিচয় দিবলৈ আহ্বান জনাই কয় যে কেৱল কূটনৈতিক আলোচনাৰ মাজেৰেহে এই বিবাদ নিষ্পত্তি সম্ভৱ ৷ ভাৰতৰ দৰে চীনেও দুয়োপক্ষক সংযম বৰ্তাই ৰাখিবলৈ আহ্বান জনাইছে ৷ ৰাষ্ট্ৰসংঘৰ নিৰাপত্তা পৰিষদৰ বৈঠকত চীনৰ প্ৰতিনিধিয়ে কয় যে এই আন্ত:ৰাষ্ট্ৰীয় বিবাদ শান্তিপূৰ্ণ আলোচনাৰ মাজেৰে সমাধান কৰা উচিত ৷\nএনেদৰে ৰাছিয়া আৰু ইউক্ৰেইনৰ সংঘাতক লৈ আন্ত:ৰাষ্ট্ৰীয় বিবাদ তুংগত উঠা সময়ত ইউক্ৰেইনত বাস কৰা প্ৰায় ২০ হাজাৰ ভাৰতীয় ছাত্ৰ আৰু নাগৰিকৰ সুৰক্ষা বিশেষ চিন্তাৰ কাৰণ হৈ পৰিছে ৷ ভাৰতে তাত অধ্যয়নৰত ছাত্ৰসকলক বিশ্ববিদ্যালয়ৰ পূৰ্বৰ অনুমতি নোহোৱাকৈয়ে ইউক্ৰেইন ত্যাগ কৰিবলৈ আহ্বান জনাইছে ৷ ইয়াৰ বাবে এয়াৰ ইণ্ডিয়াৰ বিশেষ বিমানৰো ব্যৱস্থা কৰিছে ৷ সি যি কি নহওক , ৰাছিয়া আৰু ইউক্ৰেইনৰ সংঘাতে এতিয়া তৃতীয় বিশ্বযুদ্ধৰ আশংকা অধিক ঘণীভুত কৰি তুলিছে ৷\nকিমান উপাৰ্জন দেখুৱাই জুবিনে লৈছিল হাউছিঙৰ ফ্লেট ?\nকাজিৰঙালৈ ৰাষ্ট্ৰপতি ৰামনাথ কোবিন্দ আহিব বাবেই পৰ্যটকৰ বাবে বন্ধ থাকিব হাতী-জীপ চাফাৰী


Assamese Love Story - কাজলৰঙী চকুযুৰি --- মৃণালৰাজ কলিতা - Arambhani.com\nজীৱনৰ বাটত ঘাট-প্ৰতিঘাটবোৰৰ মাজত কিছুমান খন্তেকীয়া তৃপ্তি-অতৃপ্তিকৰ নাটকীয় অভিনয়ে ৰেহ-ৰূপ সানি এটা সময়ত স্মৃতিৰূপে পৰিগণিত হয় ৷ নিয়তিৰ কোলাত উমলি উমলি অৱশেষত সিঁচৰিত হয় অতীতলৈ ৷ মানৱ জীৱনৰ প্ৰতিটো খোজতে উজুতি খোৱাৰ ৰেখা টানি দিয়ে ৷ কিছুমান হয়তো বৰলুইতৰ পানীৰ দৰে নিৰ্মল আৰু আনন্দদায়ক আৰু কিছুমান সুবিশাল আকাশৰ ক'লা ক'লা মেঘৰ দৰে বেদনাদায়ক ৷ সুখ-দুখৰ উপভোগেই হৈছে জীৱন ৷ স্মৃতিৰ চিহ্ণৰূপে অতীত সদায়ে প্ৰতীক যি কেতিয়াও মুচি পেলাব নোৱাৰি কিন্তু সঞ্জীৱিত হয় হৃদয়ৰ প্ৰতিটো কোণত ৷\nঅতীতৰ কথাবোৰে সমীনৰ মনত আজি বাৰুকৈয়ে স্পৰ্শ কৰিছে ৷ সপোনৰ ডেউকা মেলি উৰা মাৰিবলৈ মন গৈছে অতীতৰ ঠিকনা বিচাৰি ৷ পলে-অনুপলে স্কুলীয়া জীৱনৰ কাজলৰঙী চকুযুৰিয়ে অতীতলৈ ৰিঙিয়াই মাতিছে ৷ আশাৰে উপচি থকা দুটোপাল চকুলোৰ বন্যাই সমীনৰ মনটো উদাসীন কৰি তুলিছে ৷ হিৃদপিণ্ডৰ ধিমিক ধিমিক স্পন্দনৰ সৈতে এষাৰ বাক্যৰ অনুপস্তিতিত সেই কাজলৰঙী চকুযুৰি আজি মাথোঁ সপোন হৈয়ে ৰ'ল ৷\nস্কুলীয়া জীৱনৰ পাতনি মেলি সাত বছৰ কাল অতিক্ৰম কৰাৰ পাছৰ পৰাই হয়তো কাজলৰঙী চকুযুৰিৰ সৈতে চিনাকী ৷ সমীনহঁতৰ গাওঁখনৰ সিটো মূৰত থকা বৰ পুখুৰী পাৰৰ গাওঁখনৰ পৰা তাই সদায় সিঁহতৰ বাটেৰে অহা- যোৱা কৰে ৷ ফুটফুঠীয়া ছাতিটোৰ আঁৰত লুকাই আনে তাইৰ লাজুকীয়া মূখখন ৷ দেহৰ ভাঁজে ভাঁজে কঢ়িয়াই আনে অনুভৱৰ শিহৰণ ৷ তাৰ দুচকুৰ চাৱনি তাইৰ দুচকুত পৰে আৰু গোটেই দিহটোতে সিঁচৰিত হৈ যায় প্ৰেমৰ অনুভূতি ৷ মিলনৰ ক্ষন্তিকীয়া ক্ষণত উপভোগৰ তৃপ্তি যেন বিশাল হৈ পৰে ৷\nসমীনে প্ৰায়েই সিঁহতৰ স্কুলৰ সন্মূখত থকা ডাঙৰ গছডালৰ তললৈ লক্ষ্য কৰে , কিজানিবা তাই আছে ৷ সমীনক দেখিলে তায়ো যেন উত্তাৱল হৈ পৰে ৷ যেনিবা বুজি পায় তাৰ দুচকুৰ ভাষাবোৰ ৷ কিন্তু প্ৰকাশ কৰিব পৰা নাই দুয়ো-দুয়োৰে দুচকুৰ আঁৰত লুকাই ৰখা কথাবোৰ ৷ সিঁহতে কথা পাতে দুচকুৰ চাৱনিৰে , হৃদয়ৰ পৰা নিগৰি অহা প্ৰতিটো কথা ৷ এটি জ্বলন্ত শিখাৰ দৰে সত্য সিঁহতৰ চাৱনি , প্ৰেমৰ আদান- প্ৰদান য'ত প্ৰকাশৰ কোনো কাণসাৰ নাই ৷\nসমীনৰ মনত কেতিয়াবা কিছুমান কথাই বাহ লয় ৷ তাইৰ সৈতে চিনাকী হোৱা, মনৰ কথাবোৰ কোৱা আদি ৷ কিন্তু সি অকণো সাহস গোটাব পৰা নাই ৷ অশেষ চেষ্টা কৰিঁও তাইক মাতিব পৰা নাই ৷ আগুৱাই যাব খুজিওঁ থমকি ৰয় ৷ যদি সমীনৰ হৃদয়ত তাইৰ প্ৰতি থকা অনুভূতিবোৰ বুজি নাপায় আৰু আঁতৰি যায় তাৰ কাষৰ পৰা ৷ সি চিন্তা কৰি পাৰ নোপোৱা হ'ল ৷ কি কৰিব সি এতিয়া ৷ দুচকুৰ ভাষাবোৰ বুজি পোৱা নাই নে তাই ? নে বুজিবলৈ চেষ্টা কৰা নাই ৷ তেন্তে সমীনৰ দুচকুৰ চাৱনিত চাৱনি মিলাই কিয় লাজুকীয়া হাঁহিৰ সুৰভি বিলায় ৷ কিয় সেই গছডালৰ তলত ৰৈ থাকে সি অহালৈ বাট চাই ৷ কি লুকাই আছিল তাইৰ চাৱনিত , সি যে একো উমান পোৱা নাই ৷\n" কি কৰি আছা সমীন, ভাত বাঢ়িছো আহা "\n- নবৌয়েকৰ মাতত সমীনে অতীতৰ কথাবোৰৰ মাজৰ পৰা বাস্তৱলৈ উভতিল ৷ সি দেখিলে তাৰ বিচনাৰখনৰ সন্মূখত নবৌয়েকে ঠিয় হৈ আছে ৷ সি তলমূৰ কৰি ন-বৌয়েকক ক'লে –\n" নাই এনেয়ে আছো ন-বৌ, এতিয়া ভাত খাবলৈ মন যোৱা নাই অকনমান পাছত খাম, তোমালোকে খোৱাগৈ " ৷\nন-বৌয়েক তাৰ কোঠালিটোৰ পৰা ৰান্ধনিশাললৈ গ'ল ৷ কেনেকৈনো চাব এই মূখখনলৈ ৷ এতিয়াতো নাই তাৰ কাজলৰঙী চকুযুৰিৰ চাৱনি, নাই স্কুলীয়া জীৱনৰ মধুৰ দিনবোৰ ৷ মাথোঁ আছে মনত নীৰৱে সাঁচি থোৱা কাজলৰঙী চকুযুৰিৰ এখনি ভাৱনাৰ সাগৰ , য'ত প্ৰতিক্ষণে সি উতি- ভাঁহি ফুৰিব পাৰে দূৰ-দিগন্তলৈ ....!!!\n" নাই এনেয়ে আছো ন-বৌ, এতিয়া ভাত খাবলৈ মন যোৱা নাই অকনমান পাছত খাম, তোমালোকে খোৱাগৈ " ৷ ন-বৌয়েক তাৰ কোঠালিটোৰ পৰা ৰান্ধনিশাললৈ গ'ল ৷ কেনেকৈনো চাব এই মূখখনলৈ ৷ এতিয়াতো নাই তাৰ কাজলৰঙী চকুযুৰিৰ চাৱনি, নাই স্কুলীয়া জীৱনৰ মধুৰ দিনবোৰ ৷ মাথোঁ আছে মনত নীৰৱে সাঁচি থোৱা কাজলৰঙী চকুযুৰিৰ এখনি ভাৱনাৰ সাগৰ , য'ত প্ৰতিক্ষণে সি উতি- ভাঁহি ফুৰিব পাৰে দূৰ-দিগন্তলৈ ." data-share-imageurl="">


মৰ্মান্তিক! ঋণ পৰিশোধ কৰিব নোৱাৰি কণমানি সন্তানৰ সন্মুখতে জীৱন ত্যাগ স্বামী-স্ত্ৰীৰ– News18 Assam\nমৰ্মান্তিক! ঋণ পৰিশোধ কৰিব নোৱাৰি কণমানি সন্তানৰ সন্মুখতে জীৱন ত্যাগ স্বামী-স্ত্ৰীৰ\n»মৰ্মান্তিক! ঋণ পৰিশোধ কৰিব নোৱাৰি কণমানি সন্তানৰ সন্মুখতে জীৱন ত্যাগ স্বামী-স্ত্ৰীৰ\nUpdated:August 22, 2020, 10:32 PM IST\nল’ক ডাউনৰ ফলত তীব্ৰ আৰ্থিক সংকটত ভুগি এটা পৰিয়ালে ল’লে চূড়ান্ত সিদ্ধান্ত\nLast Updated: August 22, 2020, 10:32 PM IST\nল’ক ডাউনৰ ফলত তীব্ৰ আৰ্থিক সংকটত ভুগি এটা পৰিয়ালে ল’লে চূড়ান্ত সিদ্ধান্ত। লোন পৰিশোধ কৰিব নোৱৰি কণমানি সন্তানৰ ওচৰতে শৰীৰত জুই লগাই ত্যাগ কৰিলে জীৱন। মৰ্মান্তিক ঘটনাটো সংঘটিত হৈছে ধুবুৰীত। উল্লেখযোগ্য যে, পৰিয়াল পোহপালৰ বাবে ধুবুৰীৰ বিলাসীপাৰাৰ কনক নাথ নামৰ এজন লোকে এখন টেম্পু ক্ৰয় কৰিছিল। কিন্তু ল’ক ডাউনৰ ফলত আৰ্থিক ভাবে জুৰুলা হৈ পৰা পৰিয়ালটোৱে পৰিশোধ কৰিব পৰা নাছিল ঋণ।\nউপায়হীন হৈ শুকুৰবাৰে পত্নী মাজনী নাথ আৰু কণক নাথে শৰীৰত জুই লগাই জীৱন ত্যাগৰ সিদ্ধান্ত লয়। লগে লগে হুৱাদুৱা লাগে চৌদিশে। লগে লগে স্থানীয় লোকে সংকটজনক অৱস্থাত দুয়োকে উদ্ধাৰ কৰি বৰপেটা চিকিত্‍সা মহাবিদ্যালয়লৈ লৈ যায় যদিও শনিবাৰে দুয়ো মৃত্যুক সাৱটি লয়। ঘটনাই এতিয়া শোকৰ ছাঁ পেলাইছে চৌদিশে। পিতৃ-মাতৃয়ে লোৱা এনে সিদ্ধান্তৰ ফলত এতিয়া নিথৰুৱা হৈ পৰিল তেওঁলোকৰ কণমানি সন্তানটি।\nFirst published: August 22, 2020, 10:32 PM IST


অসমৰ প্ৰসিদ্ধ গীতিকাৰ, নাট্যকাৰ, লেখক তথা চলচ্চিত্ৰ নিৰ্মাতা\nজ্যোতিপ্ৰসাদ আগৰৱালা (ইংৰাজী: Jyotiprasad Agarwala; ১৯০৩ - ১৯৫১) অসমৰ এগৰাকী প্ৰসিদ্ধ গীতিকাৰ, নাট্যকাৰ, লেখক আৰু প্ৰথমগৰাকী অসমীয়া চলচ্চিত্ৰ নিৰ্মাতা। অসমীয়া ভাষা-সাহিত্যৰ কবিতা, নাটক, প্ৰবন্ধ, সমালোচনা, শিশুসাহিত্য আদি সকলা দিশতে তেখেতে বৰঙণি আগবঢ়াই গৈছে। অসমীয়া সংস্কৃতিলৈ অনবদ্য অৱদানৰ বাবে তেখেতক "ৰূপকোঁৱৰ" বুলি কোৱা হয়। জ্যোতিপ্ৰসাদ আগৰৱালা অসমীয়া গীতত আধুনিকতাৰ প্ৰৱৰ্তক। ১৯৩৫ চনত তেখেতে প্ৰথম অসমীয়া চলচ্চিত্ৰ জয়মতী নিৰ্মাণ কৰে। তেখেতৰ মৃত্যু তিথি ১৭ জানুৱাৰীক "শিল্পী দিৱস" ৰূপে পালন কৰা হয়।\nচিত্ৰৰঞ্জন দাসে প্ৰতিষ্ঠা কৰা জাতীয় বিদ্যালয়ৰপৰা তেওঁ ১৯২১ চনত দ্বিতীয় বিভাগত মেট্ৰিক পৰীক্ষাত উৰ্ত্তীণ হয় আৰু কলিকতাৰ নেচনেল কলেজৰ পৰা আই.এ. দ্বিতীয় বৰ্ষৰ পঢ়া সাং কৰে। তাৰপিছত ১৯২৬ চনত জ্যোতিপ্ৰসাদে অৰ্থনীতিত উচ্চ শিক্ষাৰ বাবে এডিনবাৰ্গলৈ যায় কিন্তু পঢ়া শেষ নকৰাকৈয়ে ১৯৩০ চনত উভতি আহে। ঘূৰি অহাৰ পথত জাৰ্মানীত তেখেতে সাত মাহৰ বাবে চলচ্চিত্ৰ নিৰ্মাণৰ প্ৰশিক্ষণ লয়।\nঘৰলৈ উভতি আহি জ্যোতিপ্ৰসাদ আগৰৱালা ভাৰতৰ স্বাধীনতা আন্দোলনত জঁপিয়াই পৰে আৰু ১৯৩২ চনত ১৫ মাহৰ বাবে কাৰাবাস খাটে। শিলচৰ জেইলত টাইফইড ৰোগত ভোগা সত্ত্বেও তেখেতে কাৰাবাস সম্পূৰ্ণ কৰে। ১৯৩৩ চনৰ শেষৰফালে তেখেতে ভোলাগুৰি চাহ বাগিছাত চিত্ৰবন ষ্টুডিঅ' স্থাপন কৰি প্ৰথম অসমীয়া বোলছবি জয়মতীৰ চিত্ৰগ্ৰহণ আৰম্ভ কৰে। লক্ষ্মীনাথ বেজবৰুৱাৰ কাহিনীৰ ওপৰত আধাৰিত এই ছবিখনে ১৯৩৫ চনত মুক্তি লাভ কৰে। জয়মতীৰ পৰা হোৱা ব্যৱসায়িক লোকচানৰ জোৰা মাৰিবলৈ তেখেতে ১৯৩৯ চনত দ্বিতীয়খন অসমীয়া চলচ্চিত্ৰ ইন্দ্ৰমালতী নিৰ্মাণ কৰে। ১৯৪১ চনৰ পৰা জ্যোতিপ্ৰসাদ পুনৰ স্বাধীনতা আন্দোলনৰ লগত জড়িত হৈ পৰে । ১৯৪২ চনৰ ভাৰত ত্যাগ আন্দোলনত তেখেতে সক্ৰিয় ভূমিকা গ্ৰহণ কৰিছিল ।\nকলা-সংস্কৃতিলৈ অৱদানসম্পাদনা কৰক\nজ্যোতিপ্ৰসাদ আগৰৱালাৰ জীৱনীৰ বিষয় ৰচনা\n"https://as.wikipedia.org/w/index.php?title=জ্যোতিপ্ৰসাদ_আগৰৱালা&oldid=321506"ৰ পৰা অনা হৈছে\nশেষ সম্পাদনা কৰা হৈছে 18 May 2022 তাৰিখে 19:24 বজাত\nএই পৃষ্ঠাখন ১৮ মে’, ২০২২ তাৰিখে ০০:৫৪ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=3147।


কমলা মিৰি - অসমীয়া ৱিকিপিডিয়া\n(কমলা লুইংৰ পৰা পুনঃনিৰ্দেশিত)\nগুৱাহাটীৰ ভৰলুমুখত অসমৰ আন শ্বহীদসকলৰ সৈতে কমলা মিৰি (বাওঁফালৰ পৰা পঞ্চমজন)-ৰ আবক্ষ মূৰ্তি\nকমলা মিৰি ওৰফে কমলা লুইং (? -২২ এপ্ৰিল ১৯৪৩) অসমৰ এগৰাকী স্বাধীনতা যুঁজাৰু আছিল। মিচিং সম্প্ৰদায়ৰ লোক মিৰিৰ ঘৰ আছিল গোলাঘাট জিলাৰ ৰঙামাটি মৌজাৰ ওপৰটেমেৰা গাঁৱত।\n১৯৪০ চনৰ মাৰ্চত তেওঁ জিলা কংগ্ৰেছ কমিটিৰ সক্ৰিয় সদস্য হৈ পৰে। ৰাজেন্দ্ৰ নাথ বৰুৱা আৰু শংকৰ চন্দ্ৰ বৰুৱাৰ লগত মিলি তেওঁ পিচপৰা মিচিং সমাজৰ মাজত নিৰক্ষৰতা দূৰীকৰণৰ হকে কাম কৰিছিল। লগতে তেওঁ মিচিং অধ্যুষিত এলেকাত প্ৰাথমিক কংগ্ৰেছ কমিটি গঠনৰ বাবেও চেষ্টা কৰে। ১৯৪০ চনৰ ২৪ জুনত শংকৰ চন্দ্ৰ বৰুৱাই তেওঁক কংগ্ৰেছৰ প্ৰচাৰক আৰু গোলাঘাট জিলা কংগ্ৰেছৰ শান্তি বাহিনীৰ অধিনায়ক নিযুক্তি দিয়ে।\n২১ চেপ্তেম্বৰ ১৯৪২ চন তাৰিখে গোলাঘাট জিলা কংগ্ৰে্ছৰ কাৰ্যালয়লৈ কমলা মিৰিৰ নেতৃত্বত শান্তি সেনাৰ এটা ১২ জনীয়া দল পঠিওৱাৰ সিদ্ধান্ত লোৱা হয়। তথাক্ৰমে দলটোৱে পদব্ৰজে যাত্ৰা কৰি ২২ চেপ্তেম্বৰত গৈ অন্য শান্তি সেনাৰ দলসমূহৰ লগত যোগদান কৰে। ২৩ চেপ্তেম্বৰ তাৰিখে ৰাতি পুলিছে কংগ্ৰেছৰ অফিচৰ পৰা মিৰি আৰু অন্যান্য কেইজনমানক আটক কৰে। ৮ অক্টোবৰত ন্যায়াধিশ আশু দত্তই তেওঁক ৮ মাহৰ কাৰাদণ্ড দিলে। তেওঁক যোৰহাট জেললৈ লৈ যোৱা হয়। তাতে তেওঁ গোপীনাথ বৰদলৈ প্ৰমুখে অন্যান্য কংগ্ৰেছৰ নেতাসকলক লগ পায়। তেতিয়ালৈকে লিখা পঢ়া নজনা মিৰিক গোপীনাহ বৰদলৈয়ে কিতাপ-ফলি কিনি দি লিখা পঢ়া শিকায়। জেলতেই তেওঁ সূতা কাটিবলৈও শিকে।\n১৯৪৩ চনৰ ৯ ফেব্ৰুৱাৰী তাৰিখে গান্ধীৰ অনশনৰ লগত সংগতি ৰাখি কমলা মিৰিয়েও অনশন আৰম্ভ কৰে। পিছে হৃদযন্ত্ৰৰ অসুখৰ বাবে তেওঁৰ স্বাস্থ্য বেয়ালৈ ঢাল লয়। কৰ্তৃপক্ষই তেওঁক আগলৈ আন্দোলনত যোগদান নকৰাৰ চুক্তিত জেলৰপৰা এৰি দিয়াৰ প্ৰস্তাব দিয়ে যদিও মিৰিয়ে সেই প্ৰস্তাব প্ৰত্যাখ্যান কৰে। জেলতে থকা সতীৰ্থ ডাক্টৰ হৰেকৃষ্ণ দাসৰ তত্ত্বাবধানত চিকিৎসা আৰম্ভ হয়। অৱশেষত তেওঁৰ অৱস্থাৰ কোনো উন্নতি নেদেখি জেল কৰ্তৃপক্ষই তেওঁক এৰি দিয়াৰ সিদ্ধান্ত লয় যদিও ২২ এপ্ৰিল ১৯৪৩ তাৰিখে মিৰিৰ মৃত্যু হয়।\n↑ 1.0 1.1 1.2 1.3 "Quit India Movement in Assam". http://books.google.co.in/books?id=gZmusO1pWjUC&pg=PA80&lpg=PA80&dq=kamala+miri&source=bl&ots=x0xfImDU-c&sig=xSSXg635YrCYTQBh2q532AkGzHo&hl=en&sa=X&ei=cjFTU-HdPI3k8AWNyoBw&sqi=2&ved=0CCoQ6AEwAA#v=onepage&q=kamala%20miri&f=false। আহৰণ কৰা হৈছে: 20 এপ্ৰিল 2014.\n↑ বৰ্মন, শিৱনাথ (২০০০) অসমীয়া জীৱনী অভিধান. চ'ফিয়া প্ৰেছ এণ্ড পাব্লিচাৰ্ছ প্ৰা: লি:, গুৱাহাটী, পৃ: ৪৫\n"https://as.wikipedia.org/w/index.php?title=কমলা_মিৰি&oldid=234527"ৰ পৰা অনা হৈছে


গোৱালপৰীয়া লোকগীতৰ সম্ৰাজ্ঞী প্ৰতিমা বৰুৱা পাণ্ডে (জয়দীপ চক্ৰৱৰ্তী ) - সাহিত্য ডট অৰ্গ\nলোকগীতৰ সম্ৰাজ্ঞী প্ৰতিমা বৰুৱা পাণ্ডে (৩ অক্টোবৰ, ১৯৩৫; ২৭ ডিসেম্বৰ ২০০২) গোৱালপৰীয়া লোকগীত গায়িকা। কালজয়ী গোৱালপৰীয়া লোকগীতক জনপ্ৰিয়কৰণৰ বাবে প্ৰতিমা বৰুৱা পাণ্ডেই ১৯৯১ চনত ‘পদ্মশ্ৰী’ এবং ১৯৮৮ চনত ‘সংগীত নাটক একাডেমী’ পুৰস্কাৰ দ্বাৰা ভূষিত হয়।\nপ্ৰতিমা আছিলে গৌৰীপুৰ ৰাজপৰিয়ালৰ প্ৰখ্যাত হাতি বিশেষজ্ঞ প্ৰকৃতীশ চন্দ্ৰ বৰুৱাৰ কন্যা আৰু ভাৰতীয় চিনেমাৰ পিতামহ ‘দেৱদাস’ খ্যাত চলচ্চিত্ৰৰ পৰিচালক প্ৰমথেশ চন্দ্ৰ বৰুৱাৰ ভতিজী। ‘ গোৱালপৰীয়া গীত’ কথাটিৰ প্ৰচলন তেখেতৰ গীতৰ মাধ্যমত ১৯৫৮ চনতে আৰম্ভ হয়। প্ৰতিমা বৰুৱা পাণ্ডেৰ ৰেকৰ্ডভুক্ত গীতৰ সংখ্যা ৩২০টা যিবিলাক ১৯৬২ চনৰ পৰা ১৯৮৮ চনৰ ভিতৰত ৰেকৰ্ডিং কৰা। ভাওৱাইয়া গীতক মানুহৰ ঘৰে ঘৰে লৈ যোৱাৰ কৃতিত্ব যাৰ সকলোতকৈ বেছি তেওঁলোকৰ মাজত আব্বাচ উদ্দিন, সুৰেণ ৰায় বসুনিয়াৰ নামৰ লগত একে শাৰিতেই আহে প্ৰতিমাৰো নাম। মানুহৰ মন প্ৰাণ জুৰাই বিৰাজ কৰে প্ৰতিমাৰ লোকগীত, সেয়েই প্ৰতিমা লোকগীতৰ সম্ৰাজ্ঞী। যি সম্ৰাজ্ঞীৰ প্ৰেমত পৰে ভাৰতীয় চিনেমাৰ এজন প্ৰৱাদ পুৰুষ ঋত্বিক ঘটকো। ঋত্বিক ঘটকে প্ৰতিমা বৰুৱাক বিয়া কৰিব বিচাৰিছিল, আৰু সেই প্ৰস্তাৱ আগবঢ়াইছিল প্ৰতিমাৰ দেউতা প্ৰকৃতীশ চন্দ্ৰ বৰুৱা দেৱক। প্ৰকৃতীশ চন্দ্ৰই ঋত্বিকক প্ৰস্তাৱটিৰ উত্তৰত কৈছিলে “যাক বিয়া কৰিব বিচৰা, তাকেই গৈ প্ৰস্তাৱটি দিয়া”। পিছে ঋত্বিক ঘটকৰ আৰু সেই প্ৰস্তাৱ দিয়া নহ’ল কেতিয়াও… পিছলৈ প্ৰতিমাই কৈছিলে “ঋত্বিকদাৰ বোধহয় সাহসৰ অভাৱ হৈছিলে”। ইয়াৰ পিছত ঋত্বিক ঘটকে তেখেতৰ ‘বগলাৰ বঙ্গদৰ্শন’ নামৰ ছবিখনৰ বাবে আটটিকৈ গীত প্ৰতিমা বৰুৱাৰ কণ্ঠেৰে ৰেকৰ্ডিং কৰে। পিছে ছবিখনৰ কাম শেষলৈ সম্পূৰ্ণ কৰিব নোৱাৰিলে ঋত্বিক ঘটকে।\nপ্ৰতিমাৰ মৃত্যুৰ পিছত ভুপেন হাজৰিকা দেৱে আৱেগপূৰ্ণভাৱে যি দুই লানি লিখিছিল তাৰ পৰাই আমি প্ৰতিমাৰ জীৱন সম্পৰ্কে এক ধাৰণা কৰিব পাৰো, তেখেতে লিখিছিলে-\n“এটি জীৱনে যিখিনি দিব পাৰে তাতকৈ বহুগুণে বেছিকৈ দি গৈছে প্ৰতিমা। জীৱনৰ প্ৰতিটো খোজতে লোকগীতেৰে ওপচাই তুলি মৃত্যুৰ পিনে আগুৱালে তেওঁ… ৰাখি গ’ল এক সুবিশাল ভৰাল। গোৱালপৰীয়া লোকগীতিক বিশ্বৰ দৰবাৰত লৈ যাবলৈ মনপ্ৰাণ ঢালি দিছিলে তেওঁ। গাৰ্হস্থ্য জীৱনৰ কথা চিন্তা কৰা নাই কেতিয়াও, সৌখিনতাক লৈও নহয়। সাধাৰণ সাজপাৰ, অথচ কি অসাধাৰণ ব্যক্তিত্ব, সৌন্দৰ্য।”- হয় এয়াই প্ৰতিমা।\nগোৱালপাৰা অঞ্চলৰ লোকগীতৰ আছে নিজা এক বৈশিষ্ট। উত্তৰবঙ্গৰ ভাওৱাইয়া লোকগীতৰ লগত ইয়াৰ কথা আৰু সুৰৰ মিল থাকিলেও কিছু উচ্চাৰণগত পাৰ্থক্য বিদ্যমান। কামৰূপী লোকগীতৰ লগত গোৱালপৰীয়া লোকগীতৰ বিষয়বস্তু আৰু গায়নশৈলীৰ একেবাৰেই ভিন্ন। মানুহৰ শ্ৰমৰ ভিন্নতা আৰু ভূখণ্ডৰ জলবায়ুৰ প্ৰকৃতিয়ে এই ভিন্নতাৰ সৃষ্টি কৰিছে। কোচবিহাৰ আৰু গোৱালপাৰা অঞ্চলৰ লোকসংগীত গৱেষক জলী বাগচীয়ে লিখিছে,\n” যিকোনো অঞ্চলৰ লোকগীতত সেই অঞ্চলৰ ভৌগোলিক অৱস্থা, সেই অঞ্চলৰ সাধাৰণ মানুহৰ জীৱন, জীৱিকা আৰু চাৰিত্ৰিক গঠনৰ ওপৰত নিৰ্ভৰ কৰে। গোৱালপাৰাৰ সাধাৰণ মানুহ সৰল প্ৰকৃতিৰ, সহনশীল আৰু তেওঁলোকৰ জীৱনত চাহিদা খুউৱ কম। এওঁলোক মূলত কৃষিজীৱী। এই অঞ্চলত উল্লেখযোগ্য কোনো কলকাৰখানা গঢ়ি উঠানাই। সেয়েই গোৱালপৰীয়া লোকসংগীতৰ ওপৰত এই অঞ্চলৰ কৃষিজীৱন, অঞ্চলৰ জীৱজন্তুৰ মাজত হাতী, বন্য মহ আৰু নৈয়ে প্ৰভাৱ পেলাইছে। যাৰ বাবেই আমি গোৱালপৰীয়া লোকগীতত আটাইতকৈ বেছিকৈ পাওঁ মাহুত, মইষাল আৰু নাৱৰীয়াক।”\nশ্ৰমৰ গীত, দুঃখৰ গীত, প্ৰেম ভালপোৱাৰ গীত হৈছে অন্যান্য লোকগীতৰ দৰেই গোৱালপৰীয়া লোকগীতৰ প্ৰধান বৈশিষ্ট্য। ইয়াৰ শ্ৰমৰ গীতৰ কথা কেইটামান এনে ধৰণৰ:-\n… মইষ চড়ান, মইষাল বন্ধু, ঘাটেৰ উজানে।/ তোমাৰ মইষেৰ ঘণ্টা বাজে, মন উড়াং বাইৰং কৰে ৰে …(মইষ=মহ, মইষাল=মহৰখীয়া, উড়াং=উৰি)\n… গদাধৰেৰ পাৰে পাৰে ও ঐনা মাউতে চৰায় হাতী …(ঐনা=সেই)\n… তখনে না কইচোং মইষাল ৰে/ মইষাল না যাইন গোয়ালপাড়া/ কাড়িয়া নিবে হাতেৰ বাঁশি ছিঁড়িবে গলাৰ মালা। মইষাল ৰে…(তখনে=তেতিয়াই, কইচোং= কৈছিলোঁ)\n… গৌৰীপুৰেৰ সৌখিন চেৰি ৰে/ ও ৰে নাইওৰ যাবাৰ চায়/ স্বামীৰ সংগে পেখনা কৰে/ ঢাকাই শাড়ি চায় ৰে।। (চেৰি=গাভৰু, নাইওৰ= আলহি, পেখনা=ঢং)\n… নাউ কুটিনু ঘুচি ৰে ঘুচি/ সাধু চালে থুইয়া দাও।/ শিশুতে কৰাইচেন বিয়া ৰে/ সাধু এলাও গন্দায় গাও। (নাউ=লাও, কুটিনু=কাটিলোঁ, ঘুচি=এবিধ শক, থুইয়া= থৈদিয়া)\n… ফুলেৰ সাজি লইয়া ৰে যশোদা/ যান বা গোয়ালপাড়া/ অলি অলি গলি গলি/ তায় বেচায় কমলা ৰে। (বেচায়=বিক্ৰীকৰা)\n… আগুনেৰ ছলে মুই বাইৰা জাং/ তবুও শ্যাম তোৰ দেখা না পাং …(বাইৰা=বাহিৰলৈ, জাং=যাও)\n… মদকিয়া মদ খায়/ আগুন দিতে আই মোৰ ৰাতি পোয়ায়ৰে/ নলেৰ ডাঙে মোৰ শৰীৰ পৰিল কালাৰে। (ডাঙে=কোৱ)\n… কদম গাছে হেলানিৰে দিয়া/ কালা বাজায় মোহন বাঁশি সই/ নাযাইও যমুনাৰ জলে। (হেলানি=আউজি)\n… কলসীৰ পানী মাজিয়ায় ঢালিয়া/ কলসী হইল মোৰ খালিৰে/ আৰে কলসীতে নাই মোৰ পানীৰে। …\n… আৰে কমলা সুন্দৰীৰ পেন্দনেৰ শাড়ি/ ৰইদে ঝিলমিল কৰে ৰে/ আৰে কমলা সুন্দৰীৰ কানেৰ সোনা/ নাচিয়া যাইতে ঢোলে ৰে/ ও তুই ভাল কৰিয়া বাজানৰে দোতৰা সুন্দৰী কমলা নাচে …\nদুঃখৰ গীতৰ কথা কেইটামান এনে ধৰণৰ:-\n… ও তোমৰা গেইলে কি আসিবেন মোৰ মাহুত বন্ধুৰে? ( তোমৰা=তুমি/আপুনি, গেইলে=গ’লে, আসিবেন=আহিবা)\n… ও প্ৰাণ কুকিলা ৰে, একবাৰ আসিয়া একবাৰ দেখা দিয়া, তোৰে বাদে মনটা মোৰ থাকেৰে কান্দিয়া …(বাদে=কাৰণে)\n… ও মোৰ হায় হস্তীৰ কন্যাৰে, খানিকো দয়া নাই মাহুতোক নাগিয়া ৰে… (নাগিয়া=বাবে)\n… কচুৰ পাতাৰ পানি যেমন ৰে/ ও জীৱন টলমল টলমল কৰে/ ওই মতন মানুষেৰ দেহা/ কখন ঢলিয়া পড়ে জীবন ৰে …\n… বালু টিলটিল পংখীৰে কান্দে বালুতে পড়িয়া/ আৰ গৌৰীপুৰিয়া মাহুত কান্দে ও/ সখী ঘৰবাড়ি ছাড়িয়া, সখিও …(বালু টিলটিল পংখী= বালিমাহি, ছাড়িয়া=এৰি)\n… ও মোৰ দান্তাল হাতিৰ মাহুত ৰে/ যেদিন মাহুত ছাড়িয়া যায়/ নাৰীৰ মন মোৰ ঝুৰিয়া ৰয় ৰে…(ঝুৰিয়া=চেচাঁহৈ)\n… হাতিৰ মায়া জানো/ নাৰীৰও বেদনা ৰে মাহুত/ কিবা তোমৰা জানো ৰে\n… আৰে বাপো কানা মাও কানা ও/ ও দাৰুণ বিধি কানা পাৰাৰ লোক/ পইছাৰ লোভে বেচেয়া খাইচে/ স্বামী নাবালোক/ মন মোৰ কান্দে ৰে। …\nপ্ৰেমেৰ গীতৰ কথা কেইটামান এনে ধৰণৰ:-\n… কি অ’ বন্ধু কাজল, ভোমৰা ৰে, কোন দিন আসিবেন বন্ধু/ কয়া যান কয়া যান ৰে।\n… তোমৰা না যাইও না যাইও সই ৰে ওই না যাইও যমুনা জলে (সই= সখি)\n… ওই গদাধৰেৰ পাৰে ৰে/ ও মোৰ মাউতে চৰায় হাতি/ কী মায়া নাগাইলেন মাহুত ৰে/ ও তোৰ গলায় ৰসেৰ কাঠি …(নাগাইলেন=ল’গালে)\n… গাও তোলো গাও তোলো বন্ধু গাও তোলো ডাংঙিয়া/ … কোন বা চোৰা নিয়া যায় মোক চুৰি না কৰিয়া ৰে। …(গাও=দেহা, ডাংঙিয়া=ডাঙিতোলা)\n… আমাৰ বাড়ি যান ও মোৰ প্ৰাণেৰ মইষাল ৰে/ ও মইষাল বইসতে দিব মোড়া/ বুকতে হেলানি দিয়াৰে/ ও মইষাল বাজাইবেন দোতাৰা।। (বাজাইবেন= বজোৱা)\n… মনেৰ আয়না খুলিয়া দেখিলে হয়/ দেহেৰ কপাট মেলিয়া দেখিলে হয়/ মনেৰ মানুষ কোথায় পাওয়া যায়।( আয়না= দাপোন, কপাট=দুৱাৰ)\n… অ’ মোৰ বন্ধু ধন ৰসিয়া দেখা দেও মোক/ একবাৰ আসিয়া।/ আসিবাৰ চায়া আসিলেন না/ মনেৰ আগুন মোৰ নিবাইলেন না …( আসিয়া=আহি)\nপ্ৰতিমা বৰুৱাৰ গীতত আছে সামন্তবাদী সমাজৰ অভাৱগ্ৰস্ত নাৰীৰ দুঃখৰ কথা। বিৰহ আৰু আশাৰ মাজত দোদুল্যমান সেই যন্ত্ৰণাগ্ৰস্ত নাৰীৰ বেদনাৰগীত প্ৰতিমাৰ দৰে কোনোকালে কোনেও ফুটিয়াই তুলিব নোৱাৰিব। ৰাজপৰিয়ালৰ কন্যাহৈ কিষাণীৰ যন্ত্ৰণা বুকুত ধাৰণ কৰি গীত গাইছিলে প্ৰতিমাই। সেই হস্তীৰকন্যাৰ প্ৰতি গোৱালপৰীয়া আৰু ভাওৱাইয়া গীতৰ শ্ৰোতাসকল মুগ্ধহৈ থাকিব যুগেযুগে।\nজন্ম আৰু শৈশৱ:\nপ্ৰখ্যাত হাতি বিশেষজ্ঞ প্ৰকৃতীশ চন্দ্ৰ বৰুৱাৰ কন্যা প্ৰতিমা বৰুৱাৰ জন্ম পশ্চিম অসমৰ ধুবুৰী জিলাৰ গৌৰিপুৰৰ ৰাজ পৰিয়ালত ১৯৩৫ চনৰ ৩ অক্টোবৰ। মাকৰ নাম মালতীবালা বৰুৱা। প্ৰতিমাই প্ৰাথমিক শিক্ষা গ্ৰহণ কৰে কলিকতাৰ গোখেল মেমোৰিয়াল গাৰ্লস স্কুলত আৰু মাধ্যমিক শিক্ষা গ্ৰহণ কৰে গৌৰীপুৰ বালিকা বিদ্যালয়ত। ১৯৫৩ চনত প্ৰৱেশিকা পৰীক্ষাত উত্তীৰ্ণ হয়। ইয়াৰ পিছত উচ্চশিক্ষাৰ বাবে চাউথ ক্যালকাটা গাৰ্লস কলেজত ভৰ্তি হলেও লিখাপঢ়া শেষ নকৰিলে। লোকগীতৰ প্ৰেৰণা পাইছিলে ভৰতবালা ৰায়, শৰতবালা ৰায় আৰু সোনাইবালা ৰায়ৰ পৰা। লোকগীতৰ প্ৰথম শিক্ষক ভবেন ৰায়। চটকাগীতৰ শিক্ষক আছিলে বয়ানউদ্দিন। ছাত্ৰজীৱনত তাৰ গৃহশিক্ষক আছিলে ভুবনচন্দ্ৰ বৰুৱা আৰু নিখিলচন্দ্ৰ ৰায়। প্ৰতিমাই ৰবীন্দ্ৰসংগীত আৰু নজৰুলগীতি শিকিছিলে মনোৰমা বাইদেউৰ ওচৰত।\nপ্ৰথম লোকগীত পৰিৱেশন কৰে ১৯৪৯ চনত কলিকতাৰ নিউ এম্পেয়াৰ থিয়েটাৰ হ’লত। ১৯৫৬ চনত ভূপেন হাজৰিকাৰ সংগীতত ‘এৰা বাটৰ সুৰ’ বোলছবি লোকগীত পৰিৱেশন কৰে। ১৯৫৭ চনত ‘মাহুত বন্ধুৰে’ চলচ্চিত্ৰত গীত গাই অসংখ্য মানুহৰ হৃদয় জয় কৰে। ইয়াৰ ওপৰিও বিভিন্ন সময়ত পলাশেৰ ৰং, গজমুক্তা আৰু বগলাৰ বঙ্গদৰ্শন চিনেমাত গীত পৰিৱেশন কৰে। ১৯৬০ চনত আকাশবাণীত অডিশন দি উত্তীৰ্ণ হয়। ১৯৬২ চনত আকাশবাণী গুয়াহাটি কেন্দ্ৰৰ সঞ্চালক পুৰুষোত্তম দাসৰ সহায়তায় ‘একবাৰ হৰি বলো মন ৰসনা’ গীতটি তেখেতৰ প্ৰথম ৰেকৰ্ড হিচাবে প্ৰকাশিত হয়। তেওঁৰ মুঠ ৰেকৰ্ডভুক্ত গীতৰ সংখ্যা ৩২০টা। তেওঁ ১৯৬৯ চনত ১৬ ছেপ্টেম্বৰত গৌৰীপুৰ প্ৰমথেশচন্দ্ৰ বৰুৱা কলেজৰ ইংৰাজী অধ্যাপক গঙ্গাশঙ্কৰ পাণ্ডেৰ লগত বিবাহ পাশাত আবদ্ধ হয়। ১৯৭৫ চনত আকাশবাণী কলিকতা কেন্দ্ৰৰ আমন্ত্ৰণত অনুষ্ঠান কৰে। পৰবৰ্তী সময়ত তেওঁৰ গীত আকাশবাণীৰ দিল্লি, সিমলা, শিলিগুড়ি, তেজপুৰ, শিলচৰ, কাৰ্চিয়াং, গ্যাংটক, ডিব্ৰুগড়, ইম্ফল আৰু আগৰতলা কেন্দ্ৰৰ পৰা নিয়মিত প্ৰচাৰ হৈ থাকে। ১৯৮৭ চনত কমলাৰাণা শৰ্মা প্ৰতিমাৰ সাক্ষাত্কাৰ গ্ৰহণ কৰে যিটো গুৱাহাটী দূৰদৰ্শনত সম্প্ৰচাৰিত হয়। প্ৰতিমাই দূৰদৰ্শনত নিয়মিত গোৱালপৰীয়া গীত পৰিৱেশন কৰিছিলে। ১৯৮৮ চনত ‘ভাৰত সংগীত নাটক একাডেমী’ পুৰস্কাৰ অৰ্জন কৰে। ২০০২ চনৰ ২৭ ডিচেম্বৰ গুৱাহাটীত এই মহান শিল্পীৰ প্ৰয়াণ ঘটে।\nপুৰস্কাৰ আৰু সম্মাননা:\n১৯৭৭ চনত তেওঁ ‘অসম সাহিত্য সভা’ পৰা ‘অসম শিল্পী’ সম্মান অৰ্জন কৰে।\n১৯৮৮ চনত অৰ্জন কৰে ‘ভাৰত সংগীত নাটক একাডেমী’ সম্মান।\n১৯৯১ চনত পদ্মশ্ৰী উপাধি।\n১৯৯৩ চনত ‘আব্বাচ উদ্দীন স্মৰণ সমিতি’ পৰা বিশেষ সম্বৰ্ধনা।\n২০০১ চনত উত্তৰবঙ্গ বিশ্ববিদ্যালয়ে তেওঁক ডি. লিট. উপাধি প্ৰদান কৰে।\n* এই লিখাৰ সকলো তথ্য শ্যামল চক্ৰৱৰ্তীৰ বাংলা কিতাব মাহুত বন্ধুৰে: প্ৰতিমা বৰুৱা পাণ্ডেৰ জীৱন ও গীত (জ্ঞান বিচিত্ৰা প্ৰকাশনী, আগৰতলা) পৰা লোৱা।\n← স্বাধীনতা নামৰ উদ্যোগটো (মনজিৎ নাথ)\nনীলা ইনলেণ্ড কাৰ্ডৰ চিঠি (ৰঞ্জিতা গগৈ) →\nপৰিবৰ্তনৰ আলিদোমোজাত -জিতেন বেজবৰুৱা।\nৰাসলীলা: চমু বিশ্লেষণ (মৃণালজ্যোতি গোস্বামী)\nMarch 14, 2013 March 10, 2021 3


চাইকেলেৰে উত্তৰ-পূবক সামৰি ৩০ হাজাৰ কি.মি. ভ্ৰমণৰ লক্ষ্য\nলক্ষ্য ‘গীনিজ বুক অৱ ৰেকৰ্ড’ : চাইকেলেৰে উত্তৰ-পূবক সামৰি ৩০ হাজাৰ কি.মি. ভ্ৰমণৰ লক্ষ্য\nMay 28, 2019 5:58 pm\nঅন্ধ্ৰ প্ৰদেশৰ পৰা চাইকেলেৰে অসমত উপস্থিত হোৱা মহিলাগৰাকী\n৩০ হাজাৰ কি.মি. পথ চাইকেল যাত্ৰাৰ কৰি গীনিজ বুক অৱ ৱৰ্ড ৰেকৰ্ডত নাম অন্তৰ্ভূক্ত কৰাৰ লক্ষ্যৰে উত্তৰ-পূবত আহি উপস্থিত হৈছে মহিলা পৰ্বতাৰোহী জ্যোথি ৰংগালা। ১০ মে’ত তেওঁ অসমত আহি উপস্থিত হয়।\nঅন্ধ্ৰ প্ৰদেশৰ পূৱ গোদাৱৰী জিলাৰ ৩৫ বছৰীয়া জ্যোথি ৰংগালাই “ভাৰতৰ পথ সমুহ মহিলাৰ বাবে সুৰক্ষিত” শীৰ্ষক থিম লৈ আৰম্ভ কৰিছে এই চাইকেল যাত্ৰা।\nবিগত জানুৱাৰী মাহৰ ৮ তাৰিখে নতুন দিল্লীৰ পৰা যাত্ৰা আৰম্ভ কৰি হাৰিয়ানা, পঞ্জাৱ, উত্তৰ প্ৰদেশ, উত্তৰাখণ্ডৰ কিছু অংশ আৰু বিহাৰ অতিক্ৰম কৰি তেওঁ উত্তৰ-পূবত প্ৰৱেশ কৰে।\nবৰ্তমান তেওঁ তেজপুৰত আছে। তেজপুৰৰ পাছত তেওঁ ইটানগৰলৈ ৰাওনা হ’ব, ইটানগৰৰ পাছত অসমৰ মাজেৰেই আহি নাগালেণ্ড, মণিপুৰকে ধৰি উত্তৰ-পূৱৰ আটাইকেইখন ৰাজ্য ভ্ৰমণ কৰাৰ পাছত জুলাই মাহত গুৱাহাটীত আহি উপস্থিত হ’ব বুলি জ্যোথি ৰংগালাই নৰ্থ-ইষ্ট নাওক জানিবলৈ দিয়ে।\nআনহাতে, চাইকেল যাত্ৰা সম্পৰ্কে ৰংগালাই কয়, “মই এই যাত্ৰা অকলসৰে আৰু কাৰো সহায় নোহোৱাকৈ আৰম্ভ কৰিছো। এই যাত্ৰা কোনো খৰচ নোহোৱাকৈ কৰি আছো। যাত্ৰা পথত মোক কোনোবাই খাবলৈ দিছে, কাৰোবাৰ ঘৰত থাকিবলৈ দিছে, নহ’লে মই কোনো মন্দিৰ, গুৰুদ্বাৰ আদিতেই নিশা কটাইছো।”\nউল্লেখযোগ্য যে, তেওঁ ২০১৭ চনৰ জানুৱাৰী মাহত প্ৰথমবাৰ পথ সমূহত মহিলাৰ সুৰক্ষা সম্বন্ধে সজাগতা সৃষ্টিৰ কাৰণে যাত্ৰা আৰম্ভ কৰিছিল যদিও যাত্ৰা পথত হোৱা এক দূৰ্ঘটনাৰ বাবে চিকিৎসাধীন হ’ব লগীয়া হৈছিল।\nজ্যোথি ৰংগালা পেচাত এগৰাকী পৰ্বতাৰোহণৰ প্ৰশিক্ষক।সাহসী মহিলাগৰাকীৰ এনে যাত্ৰাই স্বাভাৱিকতে সকলোৰে হৃদয় চুই গৈছে।


Class 11 Assamese Chapter - 13 বনকুঁৱৰী - চন্দ্ৰকুমাৰ আগৰৱালা »\nClass 11 Assamese Chapter – 13 বনকুঁৱৰী – চন্দ্ৰকুমাৰ আগৰৱালা, Class 11 Assamese Question Answer SEBA, HS 1st year Assamese notes. The answer to each chapter is provided in the list so that you can easily browse throughout different chapter Assam Board HS Class 11 Assamese Chapter – 13 বনকুঁৱৰী – চন্দ্ৰকুমাৰ আগৰৱালা and select needs one.\nAlso, you can read the SCERT book online in these sections Solutions by Expert Teachers as per SCERT (CBSE) Book guidelines. These solutions are part of SCERT All Subject Solutions. Here we have given Assam Board HS Class 11 Assamese Chapter – 13 বনকুঁৱৰী – চন্দ্ৰকুমাৰ আগৰৱালা Solutions for All Subject, You can practice these here…\nবনকুঁৱৰী – চন্দ্ৰকুমাৰ আগৰৱালা\nপ্ৰশ্ন ১: প্ৰথম অসমীয়া ৰোমান্টিক কবিতাটোৰ নাম কি ?\nউত্তৰঃ ‘বনকুঁৱৰী’ ।\nপ্ৰশ্ন ২: বেজবৰুৱাই ‘প্ৰতিমা’ সম্পৰ্কে কি মন্তব্য কৰিছিল ?\nউত্তৰঃ বেজবৰুৱাই ‘প্ৰতিমা’ সম্পৰ্কে মন্তব্য কৰিছিল যে – ‘প্ৰতিমাখন সৰু, কিন্তু নিভাঁজ সোণৰ’ ।\nপ্ৰশ্ন ৩: ‘জোনাকী’ আলোচনীৰ প্ৰথম সম্পাদক কোন আছিল ?\nউত্তৰঃ চন্দ্ৰকুমাৰ আগৰৱালা ।\nপ্ৰশ্ন ৪: ‘প্ৰতিমা খনিকৰ’ বুলি কাক কোৱা হয় ?\nউত্তৰঃ চন্দ্ৰকুমাৰ আগৰৱালাক ।\nপ্ৰশ্ন ৫: চন্দ্ৰকুমাৰ আগৰৱালাৰ কবিতাৰ প্ৰধান বিষয়বস্তু কি ?\nউত্তৰঃ প্ৰকৃতি, প্ৰেম আৰু সৌন্দৰ্য ।\nপ্ৰশ্ন ১: চন্দ্ৰকুমাৰ আগৰৱালাৰ কবিতা পুথি দুখনৰ নাম লিখা ।\nউত্তৰঃ ‘প্ৰতিমা’ আৰু ‘বীণ বৰাগী’ ।\nপ্ৰশ্ন ২: ‘জোনাকী’ যুগৰ ত্ৰিমূৰ্তি বুলি কাক ক’লে কাক বুজোৱা হয় ?\nউত্তৰঃ ‘জোনাকী’ যুগৰ ত্ৰিমূৰ্তি বুলি ক’লে চন্দ্ৰকুমাৰ আগৰৱালা, লক্ষ্মীনাথ বেজবৰুৱা আৰু হেমচন্দ্ৰ গোস্বামীক জনা যায় ।\nপ্ৰশ্ন ৩: ‘বনকুঁৱৰী’ কবিতাটিৰ লগত কেনেকুৱা জনবিশ্বাস জড়িত হৈ আছে ?\nউত্তৰঃ ‘বনকুঁৱৰী’ কবিতাটোত কবিয়ে প্ৰকৃতিৰ অপৰূপ সৌন্দৰ্যৰ মাজত উমলি ফুৰা বনকুঁৱৰীৰ ৰূপ আৰু ধেমালি দেখি এক অনিৰ্বাচনীয় আনন্দৰ সন্ধান লাভ কৰিছে । জনবিশ্বাস যে বতাহে যেতিয়া মৰমৰ ভিক্ষাৰী হৈ প্ৰাণৰ অমিয়া মাধুৰী বিচাৰিছিল তেতিয়া বনকুঁৱৰীয়ে আৰু বনকুঁৱৰীৰ লগত থকা জলৰ দেৱী নীয়ৰীয়ে বতাহক মিচিকি হাঁহিৰে আনন্দিত কৰিছিল আৰু সেই আনন্দৰ ঢৌৱে সমগ্ৰ প্ৰাণীৰ প্ৰাণ শিহৰিত কৰি তুলিছিল ।\nপ্ৰশ্ন ৪: অসমীয়া ৰোমান্টিক কবিসকলে তেওঁলোকৰ কবিতাৰ সমল ক’ৰ পৰা গ্ৰহণ কৰিছিল ?\nউত্তৰঃ অসমীয়া ৰোমান্টিক কবিসকলে তেওঁলোকৰ কবিতাৰ সমল নিজৰ দেশ তথা সমাজৰ পৰা সংগ্ৰহ কৰিছিল ।\nপ্ৰশ্ন ৫: হাবিৰ মাজত মৰমৰ ধ্বনি কোনে তুলিছিল ?\nউত্তৰঃ শুকান পাতৰ পৰা হাবিৰ মাজত ‘মৰ্ – মৰ্’ ধ্বনি উঠিছিল ।\nপ্ৰশ্ন ৬: প্ৰথম অসমীয়া ৰোমান্টিক কবি কোন ?\nপ্ৰশ্ন ১: ‘বনকুঁৱৰী’ কবিতাটিৰ মূলভাব লিখা ।\nউত্তৰঃ জোনাকী কাকতৰ প্ৰথম বছৰ প্ৰথম সংখ্যাত প্ৰকাশিত চন্দ্ৰকুমাৰ আগৰৱালাদেৱৰ ‘বনকুঁৱৰী’ নামৰ কবিতাটো অসমীয়া ৰোমান্টিক কবিতাৰ প্ৰথম প্ৰকাশ, সাৰ্থক উন্মেষ । পিছলৈ প্ৰতিমা নামৰ কাব্যপুথিত সংকলিত হোৱা এই কবিতাটো এটি উল্লেখনীয় গীত কবিতা আৰু অসমীয়া প্ৰথম কাহিনী গীত বা মালিতা ।\nবনকুঁৱৰী কবিতাত এটি কাহিনী আছে যদিও সুসংবদ্ধ নহয় । বনকুঁৱৰীৰ কাহিনী ভাগত এটি আধি দৈৱিক জগতখনহে প্ৰতিফলিত হৈছে এই কবিতাটোৰ আকৰ্ষণীয় দিশ হ’ল সংবেদনশীল মানৱীয় আবেদন । কথা বস্তুৰ তুলনাত ইয়াৰ নৈসৰ্গিক চিত্ৰহে অধিক আকৰ্ষণীয় ।\nনিয়ম দুপৰীয়া আপোন মনে বনৰ মাজত সুহুৰি মাৰি হালি জালি দেও দি দি নাচি নাচি ফুৰা বনকুঁৱৰীয়ে ইটিয়ে সিটিক মৰম যাচিছে । প্ৰকৃতি জীয়ৰী বনকুঁৱৰী যেন সংসাৰৰ বিষয় বাসনাৰ পৰা বহু আঁতৰত । উজ্জ্বল মুখখনি, শিৰত মৰকতমনি, বিবিধ বন লতাৰ আভূষণেৰে সজ্জিত বনকুঁৱৰী দেৱী নে আন কিবা কবিয়ে ধৰিব পৰা নাই । আচলতে কবিয়ে এগৰাকী মুকলিমূৰীয়া গাভৰুৰ চিত্ৰ অংকন কৰিছে । তেওঁ প্ৰকৃতিৰ মাজতে বিচাৰি পাইছে সেই উন্মুক্ত যৌৱন । প্ৰকৃতিৰ এই অনিৰ্বচনীয় ৰূপ আৰু স্বাধীন সত্বাটোৱে কবিক আকৰ্ষিত কৰিছে । তেওঁ সেয়েহে প্ৰকৃতিৰ মাজতে বিচাৰি পাইছে মুকলি চুলিৰে নাম গাই ঘূৰি ফুৰি টুক্ টুক্ চাপৰি বজোৱা ছোৱালীজনী । প্ৰকৃতিৰ সত্বাৰ এই ভুৱন ভুলোৱা ৰূপত তেওঁ বিমোহিত হৈছে, মিচিকণি হাঁহিৰ এটি সমিধান বিচাৰিছে আৰু তাতেই তেওঁৰ প্ৰাণ আনন্দেৰে ভৰপূৰ হৈ পৰিছে ।\nকবিতাটোৰ আকৰ্ষণীয় দিশটো হ’ল প্ৰকৃতিৰ মানবয়ন । প্ৰকৃতিক তেওঁ বনকুঁৱৰীৰ ৰূপত কল্পনা কৰিছে যাৰ সত্বা কবিৰ বাবে এগৰাকী পূৰ্ণযৌৱনা চঞ্চলা গাভৰুৰ দৰে । কিন্তু তেওঁৰ ৰূপত বা চাল-চলনত কোনো কৃত্ৰিমতা নাই । সম্পূৰ্ণ স্বাভাৱিক, ঠিক প্ৰকৃতিৰ বুকুত লালিত-পালিত হোৱা সৰল মনৰ গাভৰু গৰাকীৰ দৰে । চঞ্চলতা আছে; ৰাংঢালী, মুকলিমূৰীয়া কিন্তু কৃত্ৰিম নহয় । কবিতাটোত প্ৰকৃতিৰ এই ৰূপ লাৱণ্যকে মানৱী ৰূপত কল্পনা কৰা হৈছে ।\nপ্ৰশ্ন ২: ‘বনকুঁৱৰী’ কবিতাটিৰ প্ৰকৃতিৰ ৰূপৰ বৰ্ণনা কিদৰে কৰিছে নিজৰ ভাষাত লিখা ।\nউত্তৰঃ বনকুঁৱৰী কবিতাটিত কবিয়ে প্ৰকৃতিৰ বিভিন্ন ৰূপৰ মনোমোহা বৰ্ণনা দিছে আৰু এই বৰ্ণনা দাঙি ধৰিছে এগৰাকী ৰাংঢালী গাভৰুৰ কল্পনাৰ মাজেৰে ।\nপ্ৰকৃতিয়ে যেন নিজম দুপৰীয়া বনৰ মাজত সুহুৰি মাৰিছে, হালি জালি ফুৰিছে । গহীন গছবোৰত যেন বনকুঁৱৰীজনী বতাহত ছাটৰ দৰে । পাতবোৰ কঁপাই যায় । গছবোৰক সাৱটি ধৰি মৰম যাচে । ফুটা নুফুটা মাতেৰে তাই মৰমৰ গীত জুৰিছে । গছবোৰে নৈৰ মুখলৈ চাই হাঁহি মাৰি হালি পৰিছে । নৈৰ বুকুতো কুলু কুলু শব্দ যেন বুজিব নোৱাৰা বহুত কথা । গছৰ আগত ময়না চৰাইটিয়ে মাত মাতি নিচুপ হৈ পৰিল; কিন্তু সেই মাত শুনাৰ হেঁপাহ শেষ নহ’ল । আৰু শুনো শুনোঁকৈ মনৰ হেঁপাহ মনতে ৰ’ল । সেই বকুল জোপা দেখি কবিয়ে ভাবিছে যে এইখন নিশ্চয় কাৰোবাৰ তামোল লেটকুৰে ভৰা ঘৰেই আছিল । এতিয়া এৰাবাৰী হ’ল । বাঁহৰ ছাঁত গজা গজালিবোৰ দেখিলে কোনোবা ঘূৰি ফুৰা যেন লাগে । আচলতে বাঁহৰ মাজে মাজে জুৰ মলয়া ছাটিহে ঘূৰি ফুৰিছে ।\nগছৰ পাতবোৰে ইটি সিটি লগ লাগি ফুচফুচাই মেল পাতিছে, মিচিকি মাচাক হাঁহিছে । সুখৰ যেন কোনোবাই সুৰ সুৰাইহে দিছেহি ।\nকপৌ দুটিয়ে গাত-গা লগাই মুখত মুখ দি আছে, অকণী বুকুৰ মাজতে ইটিয়ে সিটিক সুমুৱাই মৰম যাচিছে । ফুলৰ পাহি যে কোনোবা প্ৰেত কন্যাই আহি যেন জানৰ কাষত হৰিণা পোৱালিটিক পানী খুৱাইছেহি । ৰ’ লাগি চাই থাকে । কিনো চাইছ বুলি সুধিলে লাজতে গাল ৰঙা পৰি যায় । দেও দি লৰি গৈ সিহঁত মাজ পালেগৈ আৰু বনফুলৰ সাজ পিন্ধি আঁহতৰ তলত নাচিবলৈ ধৰিলে । মুকলি মনেৰে টুক্ টুক্ চাপৰি বজাই নাম গোৱা দেৱকন্যাহে যেন । খিল খিলাই হাঁহি দিহা দিহি যায় । কোনোবা জনীয়ে ফুল চিঙে । কোনোবা জনীয়ে কপৌৰ বাহলৈ উৰি গৈ চুমা যাচে ।\nখোপাত বনৰ পখিলা, শ্যামলী শৰীৰত বনফুলৰ বিভিন্ন আভূষণ, শিৰত মৰকত মণিৰে সুশোভিতা হৈ বনকুঁৱৰী ওলাইছে । লগত জলৰ দেৱী নিয়ৰ (নিয়ৰী) নিয়ৰৰ টুপালবোৰ মুকুতা মণিৰ দৰে শোভা কৰিছে । বন-বননিৰ নানান সৌন্দৰ্য আৰু সুন্দৰ সুভাসেৰে পৰিপূৰ্ণ হৈ উঠিছে তাই । তাই যেন জুৰ বতাহছাটি বোৱাই আনিছে । সেই বতাহে উৰি আহিছে কেতেকীৰ সুভাস । কেতেকীৰ গোন্ধত চৌদিশ মলমলাই গৈছে । বতাহে হাঁহি মাৰি মৰমৰ সমিধান বিচাৰিছে । দুয়ো গৰাকী প্ৰকৃতি কুঁৱৰীয়ে মিচিকি হাঁহিৰে তাৰ প্ৰতিদান দিছে আৰু সকলোৰে মনত আনন্দৰ ঢৌ উঠিছে ।\nকবিতাটোত কবিয়ে অতি সূক্ষ্মভাৱে প্ৰকৃতিৰ বিভিন্ন ৰূপ আৰু বিচিত্ৰ খেলা পৰ্যবেক্ষণ কৰিছে । প্ৰতিটো ৰং ৰূপৰ মাজতে বিচাৰি পাইছে এক মানৱী সত্বাৰ উপলব্ধি । প্ৰকৃতিৰ মাজত এনে ৰং ৰূপৰ পোহাৰ মেলিছে যেন কোনোবা বনকুঁৱৰীয়ে । সেই বনকুঁৱৰীৰ পৰশত চাৰিওফালে সুন্দৰতা ভৰি পৰিছে । প্ৰকৃতিৰ সৌন্দৰ্য্য, চঞ্চলতা, চপলতা, মুকুলিমূৰীয়া মনটোৰ চিত্ৰকে কবিয়ে অতি নিটোল ৰূপত ফুটাই তুলিছে ।\nপ্ৰশ্ন ৩: ‘বনকুঁৱৰী’ কবিতাটিত কবিয়ে কিদৰে অতিপ্ৰাকৃত পৰিবেশৰ সৃষ্টি কৰিছে বুজাই লিখা ।\nউত্তৰঃ বনকুঁৱৰী কবিতাটোত কবিয়ে প্ৰকৃতিৰ অপৰূপ সৌন্দৰ্যৰ অনুভৱে কেনেকৈ প্ৰাণীজগতক অপাৰ্থিৱ অনিৰ্বাচনীয় আনন্দ দিব পাৰে, কবিয়ে তাকেই প্ৰকাশ কৰিব বিচাৰিছে । চাক্ষুস দৃষ্টিৰে প্ৰত্যক্ষ কৰা প্ৰকৃতি জগতখনৰ মাজত যে আন এক অপাৰ্থিৱ সত্তা লুকাই আছে কবিয়ে যেন তাৰেই সন্ধান দিব বিচাৰিছে ।\nপ্ৰশ্ন ৪: চন্দ্ৰকুমাৰ আগৰৱালাৰ কবি প্ৰতিভা সম্পৰ্কে আলোচনা কৰা ।\nউত্তৰঃ অসমীয়া কবিতাৰ প্ৰথম প্ৰকাশ সাৰ্থক উন্মেষ ঘটোৱা ৰোমান্টিক কবি চন্দ্ৰকুমাৰ আগৰৱালাৰ জন্ম হয় ১৮৬৭ চনত তেজপুৰৰ ব্ৰহ্মজানত । কলিকতাত উচ্চশিক্ষা লাভ কৰি থকাৰ সময়তে তেওঁ অসমীয়া ভাষাৰ উন্নতি সাধিনী সভা গঠনত আগভাগ লয় আৰু জোনাকী কাকতৰ প্ৰতিষ্ঠাপক সম্পাদক হিচাপে থাকি অসমীয়া ভাষা সাহিত্যৰ সৰ্বাঙ্গীন বিকাশৰ হকে আত্মোৎসৰ্গা কৰিবলৈ ধৰে । ১৮৮৯ চনত প্ৰকাশিত জোনাকী কাকতৰ তেৱেঁই আছিল প্ৰতিষ্ঠাপক সম্পাদক । চন্দ্ৰকুমাৰৰ জোনাকীত প্ৰকাশ হোৱা ‘বনকুঁৱৰী’ নামৰ লিৰিকটোৱেই প্ৰথম অসমীয়া ৰোমান্টিক কবিতা । তেওঁৰ জোনাকীত প্ৰকাশ হোৱা ৩৫ টা কবিতাপুথি আকাৰত ছপোৱা পুথিখন আছিল ‘প্ৰতিমা’ । বেজবৰুৱাই প্ৰতিমাৰ বিষয়ে লিখিছে যে “প্ৰতিমাখন সৰু কিন্তু নিভাঁজ সোণৰ” । তেওঁৰ আনখন কবিতাপুথি হ’ল “বীণ বৰাগী” । তেখেতে ‘অসমীয়া’, ‘সাদিনয়া অসমীয়া’ আৰু ‘তিনিদিনীয়া অসমীয়া’ আদি কাকত সুখ্যাতিৰে পৰিচালনা কৰে । স্বতন্তৰীয়া ব্যৱসায়েৰে আত্ম প্ৰতিষ্ঠা কৰা আগৰৱালাদেৱে অসমীয়া ভাষা সাহিত্যৰ উন্নতিৰ বাবে নিস্বাৰ্থভাৱে ভালেখিনি সেৱা আগবঢ়াই থৈ যায় । ১৯৩৭ চনত গুৱাহাটীৰ নিজা ঘৰত তেওঁৰ মৃত্যু হয় ।\nপ্ৰশ্ন ৫: প্ৰসংগ সংগতি দৰ্শাই ব্যাখ্যা কৰাঃ\n(ক) অথিৰ বায়ু শিয়ঁৰিল নোম,\nউছলাইছে গৈ জান\nকাৰণ নেদেখা আনন্দৰ ঢৌৱে\nবুৰালে প্ৰাণীৰ প্ৰাণ ।\nউত্তৰঃ উদ্ধৃত কবিতাফাকি অসমলৈ ৰমন্যাসৰ বাট কাটোতা কবি চন্দ্ৰকুমাৰ আগৱালা দেৱৰ । আমাৰ পাঠ্যপুথি সাহিত্য সৌৰভত সন্নিবিষ্ট তেখেতৰ ‘বনকুঁৱৰী’ নামৰ গীত কবিতাটোৰ পৰা এই ফাঁকি কবিতা লোৱা হৈছে ।\nকবিয়ে বনকুঁৱৰীৰ উপস্থিতিত প্ৰকৃতিৰ বুকুত হোৱা পৰিবৰ্তনৰ কথা কবলৈ গৈ এই কথাৰ অৱতাৰণা কৰিছে ।\nবন্য ফুল পাতেৰে সজ্জিতা বনকুঁৱৰীৰ ৰূপ সৌন্দৰ্যই বতাহক বলিয়া কৰিছে । মুগ্ধ বতাহে সেয়েহে মৰমৰ সমিধান বিচাৰিছে । বনকুঁৱৰী আৰু জলকোঁৱৰী দুয়ো মিচিকিয়া হাঁহিৰে বতাহৰ প্ৰতি সমিধান দিছে । দুই কুঁৱৰীৰ এনে সমিধানত অস্থিৰ হৈ থকা বতাহৰ নোম যেন সিয়ৰি উঠিছে । এই শিহৰণে জান জুৰি পানী উছলাই তুলিছে । এক অজান আনন্দত সকলোৰে মন ভৰি পৰিছে । আচলতে কবিয়ে প্ৰকৃতিৰ মাজত চলি থকা এই বিচিত্ৰ লীলাক মানৱীয় ৰূপত প্ৰত্যক্ষ কৰিছে আৰু মানুহৰ প্ৰেম ভালপোৱা তাৰ মাজতেই অনুভৱ কৰিছে ।\n(খ) মুকলি চুলিৰে নাম গাই ঘূৰি\nচাপৰি টুক্ টুক্ টুক্ ।\nৰূপহীৰ মেল দেৱযোনি খেল\nমানুহে নেদেখা মুখ ।\nউত্তৰঃ উদ্ধৃত কবিতাফাকি আমাৰ পাঠ্যপুথি সাহিত্য সৌৰভৰ সন্নিবিষ্ট চন্দ্ৰকুমাৰ আগৰৱালাদেৱৰ ‘বনকুঁৱৰী’ নামৰ কবিতাটিৰ পৰা লোৱা হৈছে ।\nকবিয়ে কবিতাটিত বিভিন্ন চিত্ৰ অতি সযতনে তুলি ধৰিছে আৰু প্ৰকৃতিক তেওঁ মানৱীয় ৰূপত কল্পনা কৰিছে । বনকুঁৱৰীয়ে যেন প্ৰকৃতি জগতখনক মূহময়ী কৰি তুলিছে । আচলতে কবিয়ে এগৰাকী মুকলিমূৰীয়া গাভৰুৰ চিত্ৰ অংকন কৰিছে । তেওঁ প্ৰকৃতিৰ মাজত বিচাৰি পাইছে সেই উন্মুক্ত যৌৱন । প্ৰ্ৰকৃতিৰ এই অনিৰ্বাচনীয় ৰূপ আৰু স্বাধীন সত্বাটোৱে কবিক আকৰ্ষিত কৰিছে । সেয়ে তেওঁ প্ৰকৃতিৰ মাজতে বিচাৰি পাইছে মুকলি চুলিৰে নাম গাই ঘূৰি ফুৰা টুক্ টুক্ চাপৰি বজোৱা ছোৱালীজনী । প্ৰকৃতিৰ সত্বাৰ এই ভুৱন ভলোৱা ৰূপত তেওঁ বিমোহিত হৈ মিচিকণি হাঁহিৰ এটা সমিধান বিচাৰিছে আৰু তাতেই তেওঁৰ প্ৰাণ আনন্দৰে ভৰপূৰ হৈ পৰিছে ।


ৰোদ্দম নৰসিম্‌হা - অসমীয়া ৱিকিপিডিয়া\n২০ জুলাই, ১৯৩৩\n১৪ ডিচেম্বৰ, ২০২০ (৮৭ বছৰ)\nহান্স ডব্লিউ. লাইপমেন\nকে. আৰ. শ্ৰীনিবাসন\nশান্তি স্বৰূপ ভাটনাগৰ বঁটা, ১৯৭৪\nৰোদ্দম নৰসিম্‌হা (ইংৰাজী: Roddam Narasimha, ২০ জুলাই ১৯৩৩ – ১৪ ডিচেম্বৰ ২০২০) এগৰাকী ভাৰতীয় তৰল গতিবিদ তথা মহাকাশ বিজ্ঞানী। তেওঁ ১৯৬২ চনৰ পৰা ১৯৯৯ চনলৈ ভাৰতীয় বিজ্ঞান প্ৰতিষ্ঠানৰ মহাকাশ অভিযান্ত্ৰিক বিভাগৰ অধ্যাপক আছিল। তেওঁ ১৯৮৪ চনৰ পৰা ১৯৯৩ চনলৈ ৰাষ্ট্ৰীয় মহাকাশ পৰীক্ষাগাৰৰ সঞ্চালক পদত অধিষ্ঠিত আছিল। ইয়াৰ লগতে তেওঁ ২০০০ চনৰ পৰা ২০১৪ চনলৈ বেংগালুৰুত অৱস্থিত জৱাহৰলাল নেহৰু উচ্চ বৈজ্ঞানিক গৱেষণা কেন্দ্ৰত যান্ত্ৰিক অভিযান্ত্ৰিক এককৰ অধ্যক্ষ আছিল। তেওঁ একেসময়তে জৱাহৰলাল নেহৰু উচ্চ বৈজ্ঞানিক গৱেষণা কেন্দ্ৰত ভাৰতৰ বিজ্ঞান আৰু প্ৰযুক্তি বিভাগৰ বিজ্ঞানৰ বৰ্ষ আসনৰ অধ্যাপক আৰু হায়দৰাবাদ বিশ্ববিদ্যালয়ৰ বিজ্ঞান আৰু অভিযান্ত্ৰিকতাৰ প্ৰেট আৰু হুইটনে আসনৰ অধ্যাপক আছিল। বিজ্ঞান আৰু প্ৰযুক্তিবিদ্যাৰ ক্ষেত্ৰখনলৈ তেওঁ আগবঢ়োৱা অৱদানৰ স্বীকৃতি স্বৰূপে ভাৰত চৰকাৰে তেওঁক ১৯৮৭ চনত পদ্মভূষণ আৰু ২০১৩ চনত পদ্মবিভূষণ প্ৰদান কৰে। ২০২০ চনৰ ১৪ ডিচেম্বৰ তাৰিখে তেওঁৰ মৃত্যু হয়।\n3 উল্লেখযোগ্য গ্ৰন্থৰাজি\n১৯৩৩ চনৰ ২০ জুলাই তাৰিখে ৰোদ্দম নৰসিম্‌হাৰ জন্ম হৈছিল। তেওঁলোকৰ পৰিয়াল মূলতঃ অন্ধ্ৰ প্ৰদেশৰ অনন্তপুৰ জিলাৰ ৰোদ্দম গাঁৱৰ আছিল। তেওঁৰ পিতৃ আৰ. এল. নৰসিম্‌হাইয়া বেংগালুৰুৰ কেন্দ্ৰীয় মহাবিদ্যালয়ৰ পদাৰ্থ বিজ্ঞান বিভাগৰ অধ্যাপক আছিল। ইয়াৰ লগতে তেওঁ পদাৰ্থ বিজ্ঞান আৰু জ্যোতিৰ্বিজ্ঞানৰ কন্নড় ভাষাৰ বিজ্ঞান লেখক আছিল।\nবেংগালুৰুৰ গান্ধী বজাৰত অৱস্থিত আচাৰ্য পাঠশালা পাব্লিক স্কুলত ৰোদ্দম নৰসিম্‌হায়ে প্ৰাৰম্ভিক শিক্ষা গ্ৰহণ কৰিছিল। তাৰপিছত তেওঁ মহীশূৰ বিশ্ববিদ্যালয়ৰ অন্তৰ্ভুক্ত বেংগালুৰুৰ বিশ্বেশ্বৰায় বিশ্ববিদ্যালয় অভিযান্ত্ৰিক মহাবিদ্যালয়ৰ পৰা যান্ত্ৰিক অভিযান্ত্ৰিক বিভাগৰ স্নাতক ডিগ্ৰী লাভ কৰিছিল। এই সময়চোৱাত তেওঁ টাটা ইনষ্টিটিউটৰ (এতিয়া ভাৰতীয় বিজ্ঞান প্ৰতিষ্ঠান বুলি জনাযায়) বৈমানিক বিভাগত প্ৰদৰ্শিত স্পিটফায়াৰ বিমান দেখি আকৰ্ষিত হৈছিল। ১৯৫৩ চনত স্নাতক হোৱাৰ পিছত তেওঁৰ পৰিয়ালৰ সদস্যসকলে ভাৰতীয় ৰে'লৱেৰ সৈতে বা বাৰ্মা শ্বেলৰ সৈতে চাকৰি গ্ৰহণ কৰিবলৈ কৈছিল। অৱশেষত তেওঁ ভাৰতীয় বিজ্ঞান প্ৰতিষ্ঠানত অভিযান্ত্ৰিক বিজ্ঞানৰ স্নাতকোত্তৰ পাঠ্যক্ৰমত নামভৰ্তি কৰে আৰু ১৯৫৫ চনত ডিগ্ৰী লাভ কৰে। এই সময়চোৱাত তেওঁ সতীশ ধৱনৰ সৈতে কাম কৰাৰ সুযোগ লাভ কৰিছিল, যি পিছলৈ ভাৰতীয় মহাকাশ গৱেষণা সংস্থাৰ মুৰব্বী পদত অধিষ্ঠিত হৈছিল। তাৰ পিছত তেওঁ কেলিফৰ্ণিয়া ইনষ্টিটিউট অফ টেকন'লজীত হান্স লাইপমেনৰ অধীনত ১৯৬১ চনত ডক্তৰেট সম্পূৰ্ণ কৰিবলৈ আমেৰিকা যুক্তৰাষ্ট্ৰলৈ গৈছিল।\nনৰসিম্‌হা আমেৰিকান একাডেমী অফ আৰ্টছ এণ্ড চাইন্সৰ সন্মানীয় সদস্য আৰু লণ্ডনৰ ৰয়েল ছ'চাইটি আৰু আমেৰিকান ইনষ্টিটিউট অফ এৰোনাটিক্স আৰু এষ্ট্ৰ'নেটিক্সৰ সভ্য নিৰ্বাচিত হৈছিল। তেওঁ কেলিফৰ্ণিয়া প্ৰযুক্তিবিদ্যা প্ৰতিষ্ঠান আৰু ভাৰতীয় বিজ্ঞান প্ৰতিষ্ঠানৰ বিশেষ প্ৰাপ্তন ছাত্ৰ আছিল। তেওঁ আমেৰিকা যুক্তৰাষ্ট্ৰৰ ৰাষ্ট্ৰীয় অভিযান্ত্ৰিক একাডেমী আৰু ৰাষ্ট্ৰীয় বিজ্ঞান একাডেমীৰ এগৰাকী বিদেশী সহযোগী আছিল।\nতেওঁ লাভ কৰা উল্লেখযোগ্য বঁটা আৰু সন্মান সমূহ হ'ল:\n১৯৮৫ – শান্তি স্বৰূপ ভাটনাগৰ বঁটা\n১৯৮৭ – পদ্মভূষণ, ভাৰতৰ তৃতীয় সৰ্বোচ্চ অসামৰিক বঁটা।\n১৯৯০ – গুজৰমল মোদী বঁটা\n১৯৯৮ – এছ. ৰামানুজন পদক, ভাৰতীয় বিজ্ঞান কংগ্ৰেছ\n২০০০ – তৰল গতিবিজ্ঞান বঁটা, আমেৰিকান ইনষ্টিটিউট অফ এৰোনাটিক্স এণ্ড এষ্ট্ৰ'নেটিক্স\n২০০৮ – ত্ৰিষ্টে বিজ্ঞান পুৰস্কাৰ, বিশ্ব বিজ্ঞান একাডেমী\n২০০৯ – জীৱনজোৰা কৃতিত্ব বঁটা, বিজ্ঞান আৰু প্ৰযুক্তি কংগ্ৰেছ, গুলবাৰ্গা বিশ্ববিদ্যালয়\n২০১৩ – পদ্মবিভূষণ, ভাৰতৰ দ্বিতীয় সৰ্বোচ্চ অসামৰিক বঁটা\n২০১৯ – বিজ্ঞানত পৰামৰ্শদাতাৰ বাবে জীৱনজোৰা কৃতিত্ব বঁটা, নেচাৰ পত্ৰিকা\nতেওঁ ২০০ৰো অধিক গৱেষণা পত্ৰ বিভিন্ন ৰাষ্ট্ৰীয় তথা আন্তঃৰাষ্ট্ৰীয় মাধ্যমত আৰু ১৫খন গ্ৰন্থ প্ৰকাশিত হৈছে।\nউল্লেখযোগ্য গ্ৰন্থৰাজি[সম্পাদনা কৰক]\nNarasimha, Roddam (1961) (en ভাষাত). Orifice Flow at High Knudsen Numbers. Guggenheim Aeronautical Laboratory. https://books.google.com/books?id=RbwKyAEACAAJ&newbks=0&hl=en.\nNarasimha, Roddam (1962) (en ভাষাত). Collisionless Expansion of Gases Into Vacuum. Guggenheim Aeronautical Laboratory. https://books.google.com/books?id=Q2_6xwEACAAJ&newbks=0&hl=en.\nNarasimha, Roddam; Ojha, S. K. (1967) (en ভাষাত). Effect of Longitudinal Surface Curvature on Boundary Layers. https://books.google.com/books?id=KlyNAQAACAAJ&newbks=0&hl=en.\nNarasimha, Roddam; Srinivasan, J.; Biswas, S. K. (2003) (en ভাষাত). The Dynamics of Technology: Creation and Diffusion of Skills and Knowledge. SAGE. ISBN 978-0-7619-9670-5. https://books.google.com/books?id=XpFxcweodqQC&newbks=0&hl=en.\nKalam, APJ Abdul; Narasimha, Roddam; Dhawan, Satish (1988) (en ভাষাত). Developments in Fluid Mechanics and Space Technology: Asian Congress of Fluid Mechanics. https://books.google.com/books?id=MWPlGwAACAAJ&newbks=0&hl=en.\n২০২০ চনৰ ১৪ ডিচেম্বৰত বেংগালুৰুৰ এম. এছ. ৰামাইয়াহ চিকিৎসা মহাবিদ্যালয়ত মগজুৰ ৰক্তক্ষৰণত তেওঁৰ মৃত্যু হয়। তেওঁৰ বয়স আছিল ৮৭ বছৰ। তেওঁৰ আগতে হৃদৰোগত আক্ৰান্ত হৈছিল আৰু ২০১৮ চনত মগজুৰ ষ্ট্ৰোকৰ সন্মুখীন হৈছিল। তেওঁৰ পত্নী আৰু এগৰাকী কন্যা সন্তান আছে।\n↑ "Roddam Narasimha - The Mathematics Genealogy Project". Genealogy.math.ndsu.nodak.edu. 2017-04-04. https://www.genealogy.math.ndsu.nodak.edu/id.php?id=121035। আহৰণ কৰা হৈছে: 2018-04-14.\n↑ "Roddam Narasimha: A keen scientific mind and scholar" (en ভাষাত). https://www.theweek.in/news/india/2020/12/15/roddam-narasimha-a-keen-scientific-mind-and-scholar.html.\n↑ "Caltech Aerospace (GALCIT)". Galcit.caltech.edu. http://www.galcit.caltech.edu/about/history#1941। আহৰণ কৰা হৈছে: 2018-04-14.\n↑ "Flow Problems in Rarefied Gas Dynamics". http://desktop.jncasr.ac.in/uploaded/roddam/file/Narasimha_r_1961.pdf.\n↑ "Caltech Aerospace (GALCIT) | Distinguished Alumni". Galcit.caltech.edu. 2009-10-31. http://www.galcit.caltech.edu/people/distinguished। আহৰণ কৰা হৈছে: 2018-04-14.\n↑ "Distinguished Alumni List". Indian Institute of Science. http://www.aero.iisc.ernet.in/dalumni_list.php। আহৰণ কৰা হৈছে: 2012-07-11.\n↑ "2000 NAS New Member Elections". .nationalacademies.org. 2000-05-02. http://www8.nationalacademies.org/onpinews/newsitem.aspx?RecordID=05022000। আহৰণ কৰা হৈছে: 2018-04-14.\n↑ 11.0 11.1 11.2 11.3 11.4 "INSA :: Indian Fellow Detail". http://webcache.googleusercontent.com/search?q=cache:Jie0e59iR2AJ:www.insaindia.res.in/detail/N79-0510+&cd=3&hl=en&ct=clnk&gl=us.\n↑ 12.0 12.1 Writer, Staff (2020-12-15). "'Pained by his demise': PM Modi condoles death of Professor Roddam Narasimha" (en ভাষাত). https://www.livemint.com/news/india/-pained-by-his-demise-pm-modi-condoles-death-of-aerospace-scientist-roddam-narasimha-11608014788602.html.\n↑ "Nature - Prize Winners of the Year (2008)". https://www.nature.com/news/2008/081217/pdf/456860a.pdf.\n↑ "Honour for scientist Roddam Narasimha". Associated Press. The Hindu.com. 22 September 2009. http://www.thehindu.com/news/cities/Bangalore/article23619.ece। আহৰণ কৰা হৈছে: 30 May 2012.\n↑ "Padma Vibhushan Awardee Aerospace Scientist Roddam Narasimha Dies At 87". https://www.outlookindia.com/website/story/india-news-padma-vibhushan-awardee-aerospace-scientist-roddam-narasimha-dies-at-87/367269.\n↑ Dance, Amber (2020-02-06). "What the best mentors do" (en ভাষাত). Nature. doi:10.1038/d41586-020-00351-7. https://www.nature.com/articles/d41586-020-00351-7.\n↑ "Roddam Narasimha (1933-2020): ‘Almost perfect guru, steeped in Indian tradition’" (en ভাষাত). 2020-12-16. https://indianexpress.com/article/india/roddam-narasimha-1933-2020-almost-perfect-guru-steeped-in-indian-tradition-7106467/.\n↑ "Narasimha Roddam - Publications". Jncasr.ac.in. 2012-01-24. http://www.jncasr.ac.in/roddam/index.php?menu_id=42&user_id=12&page_id=824। আহৰণ কৰা হৈছে: 2018-04-14.\n↑ "Padma Vibhushan awardee and eminent aerospace scientist Roddam Narasimha dies" (en ভাষাত). 2020-12-15. https://www.hindustantimes.com/india-news/padma-vibhushan-awardee-and-eminent-aerospace-scientist-roddam-narasimha-dies/story-OjKQNQfgRGBgGU7mBzjMwM.html.\nজৱাহৰলাল নেহৰু উচ্চ বৈজ্ঞানিক গৱেষণা কেন্দ্ৰৰ ৱেবচাইটত ৰোদ্দম নৰসিম্‌হাৰ বিষয়ে তথ্য\n"https://as.wikipedia.org/w/index.php?title=ৰোদ্দম_নৰসিম্‌হা&oldid=255221"ৰ পৰা অনা হৈছে\nএই পৃষ্ঠাখন ২০ ডিচেম্বৰ, ২০২০ তাৰিখে ০০:২৬ বজাত অন্তিম সংশোধন কৰা হৈছিল।


যেন দুই নাৱত দুই ভৰি! মাজুলীৰ উপ-নিৰ্বাচন আৰু সাংসদ প্ৰদান বৰুৱাৰ ৰাজনৈতিক কেৰিয়াৰ will-pradan-baruah-got-bjp-party-ticket-for-majuli-bye-election-tvraju-hb– News18 assam\nযেন দুই নাৱত দুই ভৰি! মাজুলীৰ উপ-নিৰ্বাচন আৰু সাংসদ প্ৰদান বৰুৱাৰ ৰাজনৈতিক কেৰিয়াৰ\nমাজুলীত কোন হ'ব বিজেপিৰ প্ৰাৰ্থী?\nLast Updated : February 07, 2022, 21:07 IST\n৭ মাৰ্চত মাজুলীত অনুষ্ঠিত হ'ব বিধানসভাৰ উপ-নিৰ্বাচন ৷ বৰ্তমানৰ কেন্দ্ৰীয়মন্ত্ৰী তথা ৰাজ্যৰ প্ৰাক্তন মুখ্যমন্ত্ৰী সৰ্বানন্দ সোণোৱালৰ উত্তৰসুৰী হ'ব কোন? নাম চৰ্চাত আছে বহুকেইজন নেতাৰ ৷ মাজুলীত বিজেপিক ৰোধ কৰিবলৈ প্ৰাৰ্থী দিব অসম জাতীয় পৰিষদে৷\nৰাজ্যৰ অন্যতম হাই প্ৰফাইল সমষ্টি মাজুলী বিধানসভা ৷ প্ৰাক্তন মুখ্যমন্ত্ৰী তথা বৰ্তমানৰ কেন্দ্ৰীয় মন্ত্ৰী সৰ্বানন্দ সোণোৱালে প্ৰতিনিধিত্ব কৰি যোৱা মাজুলী সমষ্টিৰ উপ-নিৰ্বাচনত বিজেপিয়ে কাক প্ৰক্ষেপ কৰিব তাকে লৈ ৰাজনৈতিক মহলত চলিছে চৰ্চা ৷ প্ৰাৰ্থিত্ব প্ৰত্যাশীৰ দৌৰৰ শীৰ্ষত আছে বিজেপি নেতা ভূৱন গাম ৷\nযদিহে সাংসদ প্ৰদান বৰুৱাক মাজুলীত প্ৰক্ষেপ কৰা হয় লখিমপুৰত পুনৰ অনুষ্ঠিত কৰিব লাগিব উপ-নিৰ্বাচন ৷ লখিমপুৰৰ ৰাইজে ২০১৪ত জয়ী কৰি সংসদলৈ পঠাইছিল সৰ্বানন্দ সোণোৱালক ৷ ২০১৬ত মাজুলী বিধানসভাৰ পৰা সৰ্বানন্দ সোণোৱালে নিৰ্বাচন খেলাত খালী হৈছিল লখিমপুৰ সংসদীয় সমষ্টি ৷ য'ত সেইবাৰ প্ৰদান বৰুৱা হৈছিল লখিমপুৰ সংসদীয় সমষ্টিৰ প্ৰাৰ্থী ৷ কংগ্ৰেছৰ প্ৰাৰ্থীক পৰাজিত কৰি জয়ী হৈছিল প্ৰদান বৰুৱা ৷\nপুনৰ ২০১৯ত লোকসভা নিৰ্বাচনত ভোট দিব লগীয়া হ'ল লখিমপুৰৰ ৰাইজে ৷ সেয়ে এইখিনিতে উনুকিয়াব পাৰি যে, বিজেপি নেতৃত্বই প্ৰদান বৰুৱাক প্ৰক্ষেপ কৰি পুনৰ আন এক উপ নিৰ্বাচন পাতি অযথা শক্তি ক্ষয় কৰিবলৈ এই সময়ত নিবিচাৰিব ৷ কিন্তু প্ৰদান বৰুৱাই যদি মাজুলীৰ টিকট লাভ নকৰে তেন্তে ২০২৪ত প্ৰদান বৰুৱাই হেৰুৱাব পাৰে লখিমপুৰ সমষ্টি। কাৰণ সৰ্বানন্দ সোণোৱালে লোকসভা নিৰ্বাচন খেলাৰ মন মেলিলে প্ৰাৰ্থী হ'ব লখিমপুৰ সমষ্টিৰ পৰাই।\nধেমাজী,জোনাই বিধানসভা সমষ্টি এৰি সাংসদ হোৱাৰ পিছত এতিয়া যেন বিপদেই বিপদ প্ৰদান বৰুৱাৰ ৷ বিপদৰ পৰা সাৰিবলৈকে প্ৰদান বৰুৱাৰ বাবে মাজুলীৰ নিৰ্বাচন যথেষ্ট গুৰুত্বপূৰ্ণ ৷\nআনহাতে,যদিহে প্ৰদান বৰুৱা বা ভূৱন গামক দলে প্ৰাৰ্থী হিচাপে প্ৰক্ষেপ নকৰে, বৰ্তমানৰ দেউৰী স্বায়ত্ত শাসিত পৰিষদৰ মুখ্য কাৰ্যবাহী মাধৱ দেউৰী হ'ব পাৰে বিজেপিৰ তৃতীয় পচন্দ৷ কিন্তু মাজুলীত ফেক্টৰ হোৱা মিচিং ভোটাৰৰ বিপৰীতে দেউৰী ভোটাৰৰ সংখ্যা ১৫শৰ ভিতৰত ৷ এই দিশবোৰ চালে ভূৱন গামেই এতিয়া প্ৰাৰ্থিত্ব পোৱাৰ সম্ভাৱনা অধিক ৷ অৱশ্যেই হেমচন্দ্ৰ দলে, নৃপেন কামান,বিতোপন দলে,ৰাজশেখৰ দলে,লোকনাথ কুটুম আদিও সমষ্টিটোৰ টিকট প্ৰত্যাশী ৷\nইফালে, অসম জাতীয় পৰিষদে বিজেপিক ৰোধিবলৈ প্ৰাৰ্থী দিব মাজুলীত ৷ যোৱা অক্টোবৰ মাহত বিধায়ক পদৰ পৰা পদত্যাগ কৰি কেন্দ্ৰীয় মন্ত্ৰী সৰ্বানন্দ সোণোৱাল ৰাজ্যসভালৈ যোৱাৰ পিছৰে পৰা খালী হৈ থকা মাজুলী সমষ্টিৰ উপনিৰ্বাচনৰ ওপৰত দৃষ্টি নিৱদ্ধ আছে সকলোৰে ৷\nFirst published: February 07, 2022, 20:55 IST\nBJPBye ElectionMajuliPradan Baruah


Download and installaunicode font (Click here to download), if your system does not support Assamese text. কৃপাবৰ বৰুৱাৰ কাকতৰ টোপোলা অসমীয়া জাতি ডাঙৰ জাতিবাতৰি কাকতৰ জাননীবিষয় আৰু বিষয়াবৰবৰুৱাৰ 'ফটোগ্ৰাফ'চুমা বিজ্ঞানকাপ আৰু কাকতৰ কথোপকথনঢেকী-কবিঈশ্বৰচন্দ্ৰ বিদ্যাসাগৰকবিতামোৰ জন্ম-ৰহস্যপ্ৰত্নতত্ত্বৰাজেন্দ্ৰ লাল মিত্ৰসমাজিককৃপাবৰ বৰুৱাকৃপাবৰ বৰুৱাৰ ওভতনি উদ্বোধন অৱতাৰভাৰত-উদ্ধাৰআনন্দৰাম বৰুৱাৰ চমু জীৱন চৰিতবন্দে মাতৰমপাৰ্লেমেণ্টজগন্নাথ বৰুৱাএখন মুকলি চিঠিপুৱাৰ বৰগীতভুলটোপনি ভাঙনিবৰবৰুৱাৰ বৰ বক্তৃতাভাৰতবৰ্ষীয় জাতীয় সঙ্গীতঅশ্বাৰোহণ পৰ্ব্বঅসমীয়া ডেকাৰ প্ৰতি উপদেশটকৰুৰ দৌৰাত্ম্যবসন্তবাৰজন বিখ্যাত লোকৰ চমু জীৱন-চৰিত্ৰকবিতা দেৱীবৰবৰুৱাৰ সাহিত্যিক ৰহস্য কৃপাবৰ বৰুৱাৰ নতুন টোপোলা অশ্বাৰোহণ পৰ্ব্ব\nএই পৰ্ব্বৰ কথা বৈশস্পায়নে জন্মেজয়ক কোৱা নাছিল; গতিকে বৰবৰুৱাৰ গাত সেই ভাৰ পৰিল।সেইদেখি এই কথা তেওঁ ৰাইজক কৈছে আৰু সেইদেখি এই কথা ৰাইজে কাণ পাতি শুনিবলগীয়া হৈছে। ইয়াক শুনি ৰাইজৰ পুণ্য হওক নহওক, কৈ বৰবৰুৱাৰ যে মনটো পাতল বহ ই ধুৰুপ।মই ডাকজাহাজৰ পৰা দিছাংমুখত লামি শিৱসাগৰত উঠিবলৈ চেলু পোৱা কোনো যান নাপাই, দিছাংমুখত এজনৰ এটা ঘোঁৰা ভেৰোণীয়াকৈ ললোঁ। জানিবা গৰুৰ নেজত ধৰি বহল বৰনৈখন পাৰ হবলৈ যোৱাদি ঘোঁৰাৰ পিঠিত পৰি দিছাংমুখৰ পৰা শিৱসাগৰলৈকে এই বহল বৰ বাটডোখৰ পাৰি দিবলৈ ওলালোঁ। ফটা জিন এখন পিঠিত আৰু তাপলি মৰা লেকাম এডল মুখত লগাই পথাৰত চৰি থকা ঘোঁৰা এটা ধৰি আনি মানুহ এজনে মোৰ আগত উপস্থিত কৰিলেহি। ঘোঁৰাত উঠা বিদ্যাত যে মই এৱা আছিলোঁ, সেইটো কথা লুকাই ৰাখিবৰ উপায় নাছিল। কিন্তু ৯।১০ মাইলৰ গধূৰ বোজা মোৰ আলসুৱা হৈ ডাঙৰ-দীঘল হোৱা ভৰি দুটাৰ ওপৰত দিবলৈ সত নগল বাবে, আন যানৰ অভাৱত অগত্যা হয়-যানকে পছন্দ কৰিলোঁ। অজ্ঞাত কুলশীল জন্তু এটাৰে লেনদেন কৰাৰ আগেয়ে তাৰ বিষয়ে কিছু জনা উচিত ভাবি, ঘোঁৰাৰ গৰাকীক ঘোঁৰাটোৰ স্বাভাৱ-চৰিত্ৰৰ বিষয়ে প্ৰশ্ন কৰা গল। উত্তৰত গৰাকীজনে মোক দঢ়াই কলে তেনে ঘোঁৰা সেই অঞ্চলতে নাই।মই। “এই অঞ্চলত এনে ঘোঁৰা নাথাকিব পাৰে, কিন্তু মই জানিব খোজোঁ ইয়াৰ ’চাল-চলন’ কেনে?”গৰাকী। “মিঠা”মই। “মিঠা-তিতাৰ কথা মই সোধা নাই। মই সুধিছোঁ যে ই লাহে লাহে চলে নে চেকুৰি চলে?”গৰাকী। “আপোনাক কোনটো লাগে?”মই। “মই তোমাক ভাঙি কওঁ। ঘোঁৰাত উঠা বিদ্যাত মই ভালকৈ পৈণত নহওঁ। সেইদেখি লাহে লহে চলা খোজৰ ঘোঁৰা হলেই মোৰ পক্ষে সুবিধা।”গৰাকী। “সি ঠিক তেনেকুৱাই। চেকুৰ কাক বোলে সি নাজানে।”মই। “লাঠিৱা বা কামোৰা বা আন কোনো দোষ ইয়াৰ আছে নে?”গৰাকী। “তোবা! তোবা! কোনো জন্মত ইয়াৰ তেনে বদ্ অভ্যাস নাই। আপুনি ইয়াৰ পিঠিত উঠিলেই প্ৰমাণ পাব যে ই কেনে ঠাণ্ডা মিজাজৰ ঘোঁৰা। মোৰ ঘৰৰ চোতালত চৰি ফুৰা সৌ গৰু-পোৱালিটো দেখিছে নহয়? ই তেনে জাতি। দুষ্ট ঘোঁৰা মই আপোনাক কেতিয়াও নিদিওঁ জানিব।এইবুলি ঘোঁৰাৰ গৰাকীয়ে ঘোঁৰাটোৰ গলধনৰ ওপৰত চপৰিয়াই তাক কলে, ’মোহন! বাছা!! মোৰ পোনা! ডাঙৰীয়াক ভালকৈ লৈ গৈ ৰংপুৰত উলিয়াই দেগৈ। ডাঙৰীয়াই আজি গধূলি তোক এচৰিয়া তিওৱা বুটমাহ খাবলৈ দিব আৰু মোক ’বক্‌চি’ দিব।গোঁৰাৰে সৈতে তেওঁৰ সম্ভাষণনৰ ওৰ পৰিলত গৰাকীজনে মোৰ ফালে চাই কলে, ’যাওক ডাঙৰীয়া! একো চিন্তা নকৰিব। মোহনে এতিয়াই আপোনাক ঘৰ পোৱাই দিবগৈ।’ ঘোঁৰাৰ গৰাকীৰ আশ্বাস বাণী শুনি মোৰ মনৰ শঙ্কা দূৰ হল আৰু ঘোঁৰাটোৱেও যেন তাৰ গৰাকীৰ সাদৰ, সম্ভাষণ আৰু আদৰৰ চাপৰ কেইটাৰ মৰ্ম্ম বুজি সন্তোষ প্ৰকাশ কৰি নিজৰ নাক বজাই মোক তাৰ পিঠিত তুৰন্তে আসন গ্ৰহণ কৰিবলৈ ইঙ্গিত কৰিলে। মই ঈশ্বৰক চিন্তি লেকামডাল হাতত লৈ ৰেকাপিত ভৰি সুমাই একেজাঁপেই মোহনৰ পিঠিত উঠিলোঁ। মোহন অনতিবিলম্বে টুক্ টুক্ কৰে যাবলৈ ধৰিলে দেখি মোৰ মনত পৰম হৰিষ মিলিল।অলপমান দূৰ গৈ মোহনে যেতিয়া তাৰ গৰাকীৰ ঘৰ নেদেখা হল, হঠাত্ দেখোন সি আলিৰ পৰা কাষৰীয়া কাটি নামি আলিৰ কাষৰৰ মানুহ এঘৰৰ নঙলাৰ মুখত ৰলগৈ। মই চমকি উঠিলোঁ। সেই অপৰূপ অৱ্স্থাত কোনোবাই মোক দেখাৰ আগেয়েই মই লৰালৰিকৈ লেকামডালেৰে মোহনৰ মুখখন টানি ধৰি তাক ঘূৰাই আনি আলিত তুলিলো। মোৰ ভৰিৰ গোৰোৱা দুটাৰে তাৰ পেটৰ দুকাষে খুন্দিয়াই তাক পকাই দি বেগাবেগিকৈ আগবাঢ়ি যাবলৈ উপযোগী কৰি দিলোঁ। সি ভদ্ৰভাৱে মোৰ ইচ্ছামতে বিনা ওজৰ আপত্তিত যাবলৈ ধৰিলে। নিশ্চয় মোৰ লেকাম ধৰাৰ ভুলতহে সুশীল মোহন কক্ষভ্ৰষ্ট হৈছিল, ইয়াকে ভাবি মই লেকামডাল সাৱধানে সামৰি ধৰিলোঁ। কিন্তু অ হৰি! সি অলপমান দূৰ গৈ আকৌ দেখোন হঠাত্ আলিৰ পৰা নামি এঘৰৰ নঙলাৰ মুখত ৰলগৈ!এই বাৰ কিন্তু আমি সেই ঘৰৰ ল’ৰা-ছোৱালীৰ দৃষ্টি এৰাব নোৱাৰিলো। গতিকে সিহঁতে গিৰ্জ্জনি মৰা হাঁহিৰে আমাক অভ্যৰ্থনা কৰিলে আৰু কোৱাকুই কৰিবলৈ ধৰিলে যে এইটো সেই ফালেঙিৰ সুলক্ষণীয়া ঘোঁৰা। আমাৰ খৰচত হাস্যৰস পান কৰোঁতা সিহঁতৰ কথা শুনি বুজিলোঁ যে মোহনৰ আৰু মোহনৰ গৰাকী সেই অঞ্চলত প্ৰসিদ্ধ। অন্ততঃ মোহনৰ বাবে তাৰ গৰাকীও যে প্ৰসিদ্ধ তাত সন্দেহ নাই। মই ধৈৰ্য্য ধৰি আকৌ মোহনক আগৰ দৰে চম্ভালি লৈ আলিত উঠিলোঁ। এইবাৰ কিন্তু মোৰ ভুল নহয়, মোহনৰহে ভুল। ইয়াকে সিদ্ধান্ত কৰি মোহনৰ ওপৰত ক্ৰোধ প্ৰকাশ কৰি তাৰ প্ৰতি আষাৰচেৰেক কুবাক্য প্ৰয়োগ কৰিলোঁ। মোহনে বিনীতভাবে সেই কুবাক্যবোৰ মূৰ দোৱাই গ্ৰহণ কৰি যেন নিজৰ কচুৰ স্বীকাৰ কৰি যাবলৈ ধৰিলে। মই মোহনৰ গতি দেখি ভাবিলোঁ, যাওক, ’গতস্য শোচনা নাস্তি’ আৰু সেই তেনে কাম নকৰে। কিন্তু এছোৱা বাট নিৰ্ব্বিধ্নে গৈ আকৌ মোহনে পূৰ্ব্বৱতে বাট এৰি অবাটে চলিল আৰু গৈ এঘৰৰ পদূলিৰ মুখত আলহি ৰলগৈ। সেই সময়তে সেইঘৰৰ জীয়ৰী ছোৱালী এজনীয়ে আগচোতালত ধান মেলি দিছিল। ঘোঁৰা চোৱাৰ এজনে হঠাত্ আহি তাইৰ কাষত ৰোৱা দেখি তাই পৌৰাণিক সুভদ্ৰা কি উষাহৰণৰ কিবা দুৰ্ভাৱনা ভাবি হবলা, “আই ঔ!” বুলি চিয়ঁৰ মাৰি উঠি একেলৰেই “অন্তেষপুৰ” পালেগৈ আৰু মই লাজতে ৰঙা পৰি পকা কুজীথেকেৰাটো যেন হৈ যিমান সোনকালে পাৰোঁ মোহন পাপিষ্ঠক ওভোতাই লৈ ৰাজ আলিত উঠিলোঁ। অৱশ্যে মোৰ পাছফালে ছোৱালীৰ চিয়ঁৰে গোটোৱা মনুষ্য সমাজৰ প্ৰতি মই দৃক্পাাত নকৰি যে গপ্‌অগপ্ কৰে আগবাঢ়ি গৈছিলোঁ সেইটো কোৱা অনাৱশ্যক। সুখৰ বিষয়, হৰণৰ বিভীষিকাত পৰা ছোৱালীৰ পক্ষ সমৰ্থন কৰিবৰ নিমিত্তে কোনো বীৰে মোৰ পাছে পাছে বলভদ্ৰৰ দৰে না‘গল হাতত লৈ খেদা দি অহা নাছিল, অথবা তেওঁলোকে তেওঁলোকৰ ক্ৰোধৰ প্ৰতিনিধি স্বৰূপে শিলগুটি আৰু পকা চপৰাৰ দলি পঠিৱা নাছিল। যি হওক এইবাৰ কিন্তু মই বাধ্য হৈ মোৰ মুখ বেয়া কৰিলোঁ অৰ্থাত্ মোহনক তাৰ চৈধ্যপুৰুষ উকটি গালি পাৰি চিলোঁ। মোহনে মোৰ গালি শুনিও জিতেন্দ্ৰিয়সকলৰ দৰে সুখ-দুখ সকলোতে সমান ভাব ৰাখি উত্তেজিত নহৈ নিজৰ কৰ্ত্তব্য প্ৰতিপালন কৰি গন্তব্য পথত গতি কৰিবলৈ ধৰিলে। মোৰ মনত খোলালে যেন মোহনে এইবাৰ স্বকৃত কুকাৰ্য্যত লজ্জ্বিত হৈ তাৰ মূৰটো আগতকৈ আৰু অলপ দোঁৱালে। যেন সি মনে মনে অনুতাপ কৰি অঙ্গীকাৰ কৰিলে যে যি হল হল, আগলৈ এনে কাম নকৰোঁ। কিন্তু দুখৰ বিষয় মোৰ এইবোৰ ভাব মিছা মৰীচিকা প্ৰমাণিত হল, কাৰণ ইয়াৰ পিছত বাটৰ কাষত যত ঘৰ মানুহ আছিল, এটাই কেইঘৰৰ নঙলাৰ মুখত মোহনে অনাধিকাৰ প্ৰৱেশৰ অভিপ্ৰায় প্ৰকাশ কৰি নোৰোৱাকৈ নগৈছিল। মই লেখি গৈছিলোঁ, মোহন পাষণ্ডই এইদৰে একাদিক্ৰমে সোতৰ বাৰ, সোতৰ ঘৰ মানুহৰ পদূলিৰ মুখত নঙলাৰে সৈতে আলাপ-পৰিচয় কৰিবৰ নিমিত্তে ব্যাকুলতা প্ৰদৰ্শন কৰি ৰৈ গৈছিল। মই সদায় শুনি আহিছিলো যে ঘোঁৰা ওখ শৰীৰ, ওখ মনৰ জন্তু তাৰ গাত অনেক সুগুণ আছে। ভাবিলো, মোহনো যেতিয়া সেই শাৰীৰ প্ৰাণী বুলি এই অঞ্চলত প্ৰচলিত হৈছে, তাত গাতো জাতীয় ওখ গুণবোৰ নাথাকিবৰ কোনো কাৰণ নাই। সেই গুণবোৰৰ ভিতৰত এটা প্ৰধান গুণ কিজানি আলাপ-প্ৰিয়তাই? ঘোটকৰাজ মোহনৰ গাত নিশ্চয় সেই গুণটো সৰহকৈ আছে। সেই বাবেৰে সি বিদেশলৈ যাত্ৰা কৰি যাওঁতে বাটত তাৰ চিনাকি লোকৰ সৈতে এষাৰ মাতবোল লগাই যাবলৈ ভাল পায়। বৰ বেজাইৰ কথা যে মোৰ এই সিদ্ধান্তটোৱে এটা ডাঙৰ জোকাৰ খালে, যেতিয়া মই ওপৰত কোৱাৰ দৰে ভাবি যাওঁতেই মোহনে মোৰ বিনা অনুমতিত আৰ অমতে হঠাত্ আলিৰ পৰা নামি গৈ কাষৰৰ পথাৰ এখনৰ দলনিৰ মাজত সোঁশৰীৰে থিয় হলগৈ। মোহনৰ আচৰণটো যে ক্ৰমাত্ গৰ্হিত হবলৈ ধৰিলে আৰু সি যে মোৰ সৈতে খোলাখুলিকৈ অসদ্ব্যৱহাৰ কৰিব খুজিছে, এইটো এইবাৰ মোৰ স্পষ্টকৈ বোধগম্য হল। বিপদত অস্থিৰ নহৈ ধৈৰ্য্য অৱলম্বন কৰাটোহে যুক্তিসঙ্গত মই এই ভাবি মোৰ গঢ়-গতিৰ পৰিবৰ্ত্তন কৰি, মোহনৰ গলধনত হাতেৰে চপৰিয়াই আৰু মুখেৰে চুপচুপাই তাৰ ওপৰত মিঠা মাত বৰষিবলৈ ধৰিলোঁ; কাৰণ মোৰ এনে নিঃসহায় অৱস্থাত মই তাক গালি-শপনি পাৰি উতলাই দিলে সি যদি তাৰ পটত তুলিবলৈ সেই দলনিৰ মাজতে শুই পৰে তেনেহলে মোৰ ফালে আটিব। সুখৰ বিষয় মোৰ পৰিবৰ্ত্তিত আৰু পৰিবৰ্দ্ধিত নীতিয়ে গুণ দিলে আৰু সি মোহনৰ মনতুষ্টি সাধন কৰি তাক তাৰ পিঠিৰ বোজাৰে সৈতে দলনিৰ পৰা তুলি আনি আলি পোৱাই দিলে। বুজিলোঁ, দলন-দমন নীতিতকৈ পৰিতুষ্টিসাধন নীতি শ্ৰেষ্ঠ। ইয়াৰ পিছত মই একো নেমাতি মোহনৰ পিঠিতে Status quo হৈ অৰ্থাত্ যেনে আছিলোঁ তেনে হৈ ৰলো আৰু তাৰ খোজও পুৰণি গধূৰ প্ৰথামতেই চলিবলৈ ধৰিলে। এই বাৰ ভালেখিনি বাট মোহনে মোৰে সৈতে খতবান্ধ নকৰাকৈ গল আৰু মোৰ আৰ্চিৰ নিচিনা মনৰ পৰা ডাৱৰ উৰি গৈ তাত নিৰ্ম্মল নীল আকাশৰ ছা পৰিল। ভাবিলোঁ, সকলোৰে এটা অন্ত আছে। মোহনৰ বদমাচিৰো অন্ত নাথাকিবৰ কোনো কাৰণ নাই। সি নিশ্চয় নিজৰ গৰ্হিত অসদ্ব্যৱহাৰৰ পৰিমাণ এতিয়া সম্পূৰ্ণৰূপে বোধগম্য কৰিব পাৰি অনুতাপ কৰিছে। অনুতাপ চৰিত্ৰ সংশোধনৰ প্ৰথম ঢাপ, ইত্যাদি ইত্যাদি। মই এইবিলাক ভাবি গৈছোঁ আৰু মোহনেও মোৰে নিচিনা কিবা গভীৰ চিন্তা কৰি যাব লাগিছে। মোহনৰ চিন্তা আৰু মোৰ চিন্তাৰ জোখ একে জাতৰে হোৱা দেখি , পুৰণি কথা এষাৰ মোৰ মনত পৰিল; যথা-“সকলো চিন্তাশীল লোকৰ চিন্তাৰ গঢ়-গতিৰ ভিতৰত মিল আছে।” অন্তত মোহনৰ চিন্তাৰ পৰিমাণ ইমান বাঢ়িলগৈ যে সি তাত মগন হৈ খোজ কাঢ়িবলৈকে পাহৰি বাটৰ দাঁতিত থিয় হৈ ৰল। মোৰ মনত পৰিল, তাহানি লৰাকালত স্কুলত পঢ়োঁতে ইউক্লিডাৰ জ্যামিতিৰ প্ৰথম ভাগৰ চতুৰ্থ আৰু পঞ্চম প্ৰতিজ্ঞা পালেই ভাবনাৰ প্ৰকোপত সদায় মই নিদ্ৰালু হৈ পৰিছিলো। এতিয়াও কিজানি মোহন, ভূত কালত সঙ্ঘতিত কলঙ্কই তাৰ চৰিত্ৰ মলিয়ন কৰাৰ বিষয়ে, দুৰ্ভাবনাত পৰি মোৰ দৰেই নিদ্ৰালু হৈ পৰিছে। মহাদেৱে অতিচাৰকৈ সমুদ্ৰ মথি বৰবিহ উলিৱাদি মোহনেও কিজানি অতিকৈ ভাৱনা-সমুদ্ৰ মথি টোপনি উলিয়ালে। এই আশঙ্কা কৰি মই লাহেকৈ তাৰ পিঠিৰ পৰা নামি আগফাললৈ আহি চকুৰ ফালে জুমি চাই দেখিলোঁ যে মইকৰা অনুমানটো একেবেলিয়েই ভুল। মোহনৰ চকু, প্ৰথম শ্ৰেণীৰ টেলিগ্ৰাফ অফিচৰ দুৱাৰৰ নিচিনাকৈ মুকলি হৈ আছে। এইবাৰ মই খৰচি মাৰি বুজিব পাৰিলোঁ যে মোহন পাজীৰ পাজী, দগাবাজৰো দগাবাজ। এইখিনিতে কোৱা উচিত যে সেই মুহূৰ্ত্তলৈকে মই শুদাহাতে মোহনৰ সৈতে লেনদেন কৰিছিলো। কথাষাৰ খুলি কবলৈ অনুমতি পালে কওঁ যে মই তাৰ পিঠিত উঠাৰে পৰা তেতিয়ালৈকে উঠনাকৈহে তাৰ অভদ্ৰ ব্যৱহাৰবোৰ খাই আছিলোঁ। সেইবোৰৰ নগদ বেচ দিয়া নাছিলোঁ। এইবা সেইবোৰৰ বেচ সুতে সৈতে দি মই ঋণমুক্ত হবলৈ নিশ্চয় কৰিলোঁ। আলিৰ কাষৰৰে বাঁহ এজোপাৰ পৰা জোখাৰে এডাল এচাৰি মই কাটি আনি হাতত লৈ তাৰ পিঠিত উঠিলোঁ। এইবাৰ মোহনে বুজিলে যে তাৰ ভণ্ডামি আৰু নচলা হল আৰু সি মোৰ চকুত বালি মাৰি চলিব নোৱাৰে। কাৰণ মই তাৰে সৈতে এটা ৰফাৰফি কৰিবলৈ দেখাশুনাকৈ সাজু হৈছোঁ। এই কথা বুজি সি আগতকৈ ভালেমান গুণে টক্‌টকীয়া হৈ তেতিয়ালৈকে লুকাই থোৱা বৰ খোজবোৰ উলিয়াই দিবলৈ ধৰিলে। এহাত-এমুঠন দীঘল বাঁহৰ চেকনি এডাল দৰ্শনৰ গুণতে মোহনৰ পূণ্য জনমি অৱস্থাৰ আশাতীত উন্নতি হোৱা দেখি সন্তোষ লভিলোঁ আৰু ভাবিলো সেই ডালৰ স্পৰ্শনত কিজানি মোহন পৰমহংস বা ৰাজহংস হৈ উঠিবই। কিন্তু “স্বভাৱো যাদৃশী য্স্য বা ন যহাতি কদাচনং। অঙ্গাৰ শত ধৌতেন মলিনত্বং ন মুচাতে।” সি এমাইলমান বাট ভালকৈ গৈয়েই আকৌ আগৰ ঠেহ ধৰা স্বভাবটো উলিয়ালে। দুষ্টক দমন কৰিবলৈ যেতিয়া দৃঢ়প্ৰতিজ্ঞ হোৱা গৈছে, তেতিয়া দৃঢ়হন্তে তাক দমন কৰাই উচিত। বেছি আৰম্বৰ নকৰি মোহনৰ টিকাত সাৰৌপ-সাৰৌপ কৰে তিনি চাৰি কোব বহুৱাই দিয়া গল। কিন্তু তাৰ পৃথক ফল ফালিল। মোৰ হিচাপত ভুল ওলাল। মোহনে চকনিৰ কোবেপতি তাৰ পাছ থেং তুলি এনেকৈ জঁপিয়াবলৈ ধৰিলে যে ১৮৯৭ চনৰ ভূঁইকঁপত গুৱাহাটীৰ গিৰ্জাঘৰটো পৰাদি মই তাৰ পিঠিৰ পৰা মাটিত পৰি মাটিৰে সৈতে সমান হলোঁ। তাৰ জাঁপৰ কোবত পুৰণি পচা জিনৰ শিপা উভালিল আৰু সেই জিনো মোৰ পিঠিতে মোৰ দৰেই ধৰাশায়ী হল। লোকৰ অনেক দুৰ্গুণ থাকিলেও তাৰ লগত থকা সদঽঽগুণৰ কথা নোকোৱাটো অন্যায়। মোহনৰ বিষয়েও কোৱাটো উচিত যে মই যদিও তাৰ পিঠিৰ পৰা পপীয়া-তৰা খহাদি খহি পৰিলোঁ আৰু ঠেকেচা খাই মোৰ কঁকালৰ জোৰা যত্‌কিঞ্চিত লৰিল, কিন্তু সি এনে প্ৰভুভক্ত যে মোক এৰি সেইখিনিৰ পৰা এখোজো নলৰিল। সি যি হওক, মোৰ দুখ পতিয়া বাটৰুৱা মানুহ এটাৰ সাহায্যত জিনখনৰ পেটীডাল তাৰ জৰিৰে জোৰাফন্দা দি লৈ জিনখন আকৌ মোহনৰ পিঠিত বান্ধি দি তাৰ ওপৰত উঠি পৰিলোঁ। আৰু মোহনে তাৰ পুৰণি দস্তুৰ অতি সন্তৰ্পণে ৰক্ষা কৰি যাবলৈ ধৰিলে। এই খিনিতে কবৰ সকাম পৰিছে যে মই মোৰ নতুন চোকা নীতি সলাই আগৰ পুৰণি নীতি আকৌ অৱলম্বন কৰিলোঁ। মাৰ-ধৰ ব্যৱস্থা পৰিত্যাগ কৰি চেচনি-বুজনি ব্যৱস্থা ধৰিলোঁ। চেকনি হাতৰ পৰা পেলাই আগৰ দৰে নিৰস্ত্ৰ হলোঁ আৰু মোহনৰ ওপৰত ধৰ্ম্মৰ আৰু মোৰ গুৰু ভাৰ সমৰ্পণ কৰি গন্তব্য পথত গতি কৰিবলৈ ধৰিলোঁ। কিন্তু অধৰমী মোহনে মোৰ ভাবৰ উপৰি ধৰ্ম্মৰ ভাৰ ববলৈ অস্বীকাৰ কৰি অলপমান গৈয়ে এজোপা গছৰ তলত থমকি ৰল। মই নিৰুপায় হৈ পৰিলোঁ। মোহন কি কাৰণৰ বশবৰ্ত্তী হৈ এই বাৰ থমকিল, তাৰ কাৰণ নিৰ্ণয় কৰিবলৈ বুলি তাৰ পিঠিৰ পৰা নামি মুখৰ ফাললৈ গৈ দেখিলোঁ যে সি চকু মুদি টোপনিয়াব লাগিছে। দুপৰীয়াৰ ৰ’দে মোক পুৰি-দেই আনিছে, নেতিয়া ঘৰ পাওঁ কেতিয়া ঘৰ পাওঁ দেখিছোঁ, এনেস্থলত বদ্মাহছে টোপনিয়াবলৈ আহিছে। খঙত মোৰ সৰ্ব্বাঙ্গ কঁপি গল। মই হতাশ হলোঁ। তাৰ দুৰ্ব্ব্যৱেঅহাৰত মোৰ ইচ্ছা হ’ল কান্দোঁ আৰু আলিৰ কাষত থকা অৰ্জ্জুন-গছৰ ডালৰ হনুমন্তকো মোৰ দুখত কন্দুৱাওঁ।, কিন্তু লাহে সেই বাটত ভেটা দিলে। যি হয় হওক ভাবি ওচৰতে গছৰ লেকেটা ডাল এটা ভা‘গি আনি আকৌ মোহনৰ পিঠিত উঠি সাৰৌপ-সাৰৌপকৰে তাক আধা ডজন কোব লগালো। কি ভাগ্য যে এইবাৰ সি নজঁপিয়াই তৰা-নৰা ছিঙি চেকুৰ মেলিলে। এই চেকুৰত মই দুমাইলমান বাট ঘটিলো, আৰু মোৰ বৰ ডাইল দৰবে আশাতীত গুণ ধৰ দেখি মনত সন্তোষ লভিলোঁ। কিন্তু এই বাৰ উপকাৰৰ লগে লগে মোৰ এটা ডাঙৰ অপকাৰ ঘটিল, যাৰ কথা মই বীড়া অনুভৱ নকৰাকৈ কবলৈ অপাৰগ। তথাপি সত্যৰ অনুৰোধত কওঁ যে টাপলি মৰা পুৰনি জিনত মোৰ নতুন তপিনা দুইৰো অনিষ্ট সাধিত হল। পোনাই কলে, জিনো ফাটিল আৰু তপিনাতো পানীজোলা ফুটিল। ঘৰ পাবলৈ তিনি মাইলমান বাট আছিল। গতি বিষম দেখি সাত পাঁচ গুণি মোহনৰ পিঠিৰ পৰা নামি লেকামডালত ধৰি তাক টানি লৈ পদব্ৰজে যাবলৈ ধৰিলোঁ। যাওঁতে বাটত এখন হাতেৰে নিজৰ কৰ্ণ বিমৰ্দ্দন আৰু মুখেৰে শপত ভক্ষণ কৰি গৈছিলোঁ যে জীৱৰ্দ্দশাত আৰু দিছাংমুখীয়া ঘোঁৰাত নুঠো।


“আচলতে প্ৰেৰণা মানুহৰ ভিতৰৰ পৰা আহিব লাগে। তেতিয়া মানুহক কোনো পৰিস্থিতিয়ে টলাব নোৱাৰে।” - উদ্ধৱ ভৰালী - গণিত চ’ৰা\n11 Mar “আচলতে প্ৰেৰণা মানুহৰ ভিতৰৰ পৰা আহিব লাগে। তেতিয়া মানুহক কোনো পৰিস্থিতিয়ে টলাব নোৱাৰে।” – উদ্ধৱ ভৰালী\nPosted at 17:23h in সাক্ষাৎকাৰ by পংকজ জ্যোতি মহন্ত0Comments\nকথোপকথনত যশস্বী উদ্ভাৱক উদ্ধৱ ভৰালী\nসাক্ষাৎগ্ৰহণ : দীক্ষিতা শৰ্মা, ভাস্কৰজ্যোতি ভট্টাচাৰ্য্য\nসংকলন : ভাস্কৰজ্যোতি ভট্টাচাৰ্য্য\nশতাধিক যন্ত্ৰৰ উদ্ভাৱক অসম গৌৰৱ উদ্ধৱ ভৰালী বৰ্তমান এটি পৰিচিত নাম। নিজৰ উদ্ভাৱনসমূহৰ জৰিয়তে তেখেতে দেশ-বিদেশৰ বহুতো সন্মান বুটলিবলৈ সক্ষম হৈছে। লক্ষ লক্ষ টকাৰ চাকৰি হেলাৰঙে প্ৰত্যাখ্যান কৰি কেৱল অসম আৰু অসমৰ মানুহৰ বাবে কাম কৰি যোৱাৰ সপোন দেখা এইজনা মহান উদ্ভাৱকৰ সৈতে আমাৰ এটি আছুতীয়া সাক্ষাৎকাৰ।\nসাক্ষাৎকাৰটি ৰাষ্ট্ৰীয় বিজ্ঞান দিৱস (২৮ ফেব্ৰুৱাৰী) ৰ লগত সংগতি ৰাখি তেজপুৰ বিশ্ববিদ্যালয়ত আয়োজিত বাৰ্ষিক বিজ্ঞান সমাৰোহ ‘InSCignis’ ৰ ২০১৪ বৰ্ষৰ স্মৰণিকাত ইতিপূৰ্বে প্ৰকাশ হৈছে।\nছাৰ, পোনপ্ৰথমে আপোনাক আমাৰ এই কথোপকথনৰ মজিয়ালৈ স্বাগতম জনাইছো।\nকথাতেই আছে যে অভাৱেই আবিষ্কাৰৰ মূল। আপোনাৰ জীৱনত এই বাক্যশাৰী সত্য বুলি প্ৰতিপন্ন হয়নে? যদি হয়, তেন্তে মই আপোনাক সুধিব বিচাৰো, কেনেকুৱা ধৰণৰ অভাৱে আপোনাক বিজ্ঞানৰ নতুন যন্ত্ৰপাতি আবিষ্কাৰৰ প্ৰতি আগ্ৰহী কৰি তুলিছিল?\n► দৰাচলতেই অভাৱেই আবিষ্কাৰৰ মূল। এই বাক্যশাৰী মোৰ জীৱনত ১০০ শতাংশই শুদ্ধ। বিজ্ঞানৰ যন্ত্ৰপাতিবোৰ চুই চাবলৈ হেপাহ, যন্ত্ৰপাতিবোৰৰ কাম কৰাৰ প্ৰণালী জনাৰ হেঁপাহ মোৰ সৰুৰে পৰাই আছিল, কিন্তু কোনোদিনে বিজ্ঞানৰ কিবা নতুন যন্ত্ৰপাতি উদ্ভাৱন কৰিম বুলি ভবা নাছিলো। কিন্তু অভাৱেই যেন মোৰ বিজ্ঞানৰ যন্ত্ৰপাতিৰ প্ৰতি থকা মোহক উদ্ভাৱন শক্তিলৈ ৰূপান্তৰিত কৰিছিল।\nমই যেতিয়া সৰু আছিলো, তেতিয়া আমাৰ ঘৰত ধানকল এটি আছিল। এনেদৰেই মেচিনৰ লগত মোৰ অতি সৰুৰে পৰাই পৰিচয় ঘটে। ধানকলটোৰ কাম কৰা প্ৰণালীয়ে (এফালৰ পৰা ধান সোমালে কিদৰে আনফালৰে চাউল হৈ ওলাই আহে সেইটোৱে) মোক বাৰুকৈয়ে আকৰ্ষিত কৰিছিল।\nযন্ত্ৰপাতিবোৰৰ প্ৰতি থকা এনেকুৱা ধৰণৰ আকৰ্ষণে মোক ইঞ্জিনীয়াৰিং পঢ়িবৰ বাবে অনুপ্ৰেৰণা যোগাইছিল আৰু সেয়েহে মই যোৰহাট ইঞ্জিনীয়াৰিং কলেজত ভৰ্তি হওঁ। কিন্তু সেই সময়ত অসমত ‘অসম আন্দোলন’ চলি থকা বাবে মই সেই পঢ়া আধাতে সামৰিবলৈ বাধ্য হ’লো। মাত্ৰ ৩ মাহৰ পাছতে যোৰহাট ইঞ্জিনীয়াৰিং কলেজ এৰি মই চেন্নাইলৈ ইঞ্জিনীয়াৰিং পঢ়িবলৈ যাওঁ। কিন্তু চেন্নাইতো মোৰ ডিগ্ৰী সম্পূৰ্ণ নহ’ল। দেউতা ঢুকুৱা বাবে মই ঘৰলৈ ঘূৰি আহিবলৈ বাধ্য হ’লো। সেই সময়ত মোৰ বাবে যথেষ্ট পইচাৰ দৰকাৰ। ইফালে আমাৰ পৰিয়ালটো যথেষ্ট ধাৰত পোত গৈ আছে। সেয়েহে মই কিবা এটা কৰাৰ চিন্তা কৰো। কিন্তু কি কৰিম? ইফালে ডিগ্ৰীটোৱো সম্পূৰ্ণ নহ’ল। এনেদৰে ভাবি থাকোতেই মোৰ মনলৈ পলিথিন বনোৱাৰ বাবে মেচিন এটি নিৰ্মাণ কৰাৰ কথা আহে, কাৰণ মই জানিছিলো যে চাহ-বাগানবোৰত পলিথিন যথেষ্ট দৰকাৰ হয় আৰু লগতে সেই সময়ত পলিথিন বনোৱা মেচিনটোৰ খৰচ প্ৰায় ৪ লাখ মান হ’ব। গতিকে মই যদি সস্তীয়া পলিথিন মেকিং মেচিন এটি বনাব পাৰো, মানুহ নিশ্চয় মোৰ মেচিনটোৰ প্ৰতি আকৃষ্ট হ’ব। এনেদৰে পৰিকল্পনা কৰি অৱশেষত ১৯৮৮ চনত মই পলিথিন মেকিং মেচিন এটি বনাওঁ, যিটোৰ মাৰ্কেট ৰেট হ’ল মাত্ৰ ৬৭০০০ টকা। গতিকে মই পূৰ্বতে ভবাৰ দৰেই কোম্পানীৰ মালিকবোৰক মোৰ মেচিনটোৱে আকৰ্ষণ কৰিলে। এই সফলতাই মোক যথেষ্ট উৎসাহ যোগালে আৰু লগতে ধাৰৰ পৰাওঁ সামান্য পৰিমাণে হ’লেও সকাহ দিলে। আচলতে মই ১৮ লাখ টকাৰ ধাৰৰ বোজা মূৰত লৈ মেচিনটো বনাইছিলো। যথেষ্ট ৰিক্স আছিল, যিহেতু এই মেচিনটোৱে মোৰ ভৱিষ্যত নিৰূপণ কৰিছিল।\nPomegranate De-seeder, অসমীয়াত ডালিমৰ গুটি গুচোৱা মেচিন, যিটো মেচিনে আপোনাক NASA exceptional technology achievement medal ৰ qualifying round লৈ যোৱাৰ পথ প্ৰশস্ত কৰাৰ লগতে বিশ্বৰ শীৰ্ষ ১০ জন উদ্ভাৱকৰ মাজতো স্থান দিছিল। এই সৃষ্টিৰ আঁৰৰ কিছু কথা কওকচোন; মানে কিদৰে এনেকুৱা ধৰণৰ মেচিন এটি নিৰ্মাণ কৰাৰ চিন্তা মনলৈ আহিল?\n► আচলতে ক’বলৈ গ’লে মোৰ ভবা-চিন্তা কৰা প্ৰক্ৰিয়াটো অতি সাধাৰণ। কিছুমান সৰু সৰু ক্ষেত্ৰত অভাৱ লক্ষ্য কৰিলেই মোৰ মনত মেচিন এটি নিৰ্মাণ কৰাৰ কথা জাগ্ৰত হয়। মই যেতিয়া অলিয়ে-গলিয়ে, ৰাস্তাই-ঘাটে ঘূৰি ফুৰো, তেতিয়া অনবৰতেই মোৰ উদ্ভাৱনী সত্বা জাগ্ৰত হৈ থাকে। ৰাস্তাৰ কাষত টেকেলি পিঠা বিক্ৰী কৰা তিৰোতাজনীৰ পিঠা বনোৱা কষ্টকৰ প্ৰক্ৰিয়াটো দেখি মই আনকি তেওঁৰ বাবেও মেচিন নিৰ্মাণ কৰিছো, যিটো মেচিনে অকল তেনেকুৱা বৃত্তিত জড়িত ব্যবসায়ীসকলৰ মাজতেই নহয়, গৃহিণীসকলৰ মাজতো যথেষ্ট সমাদৰ লাভ কৰিবলৈ সক্ষম হৈছে। আৰু তুমি কোৱা Pomegranate De-seeder বনোৱাৰ চিন্তা মনলৈ অহাটো অতি সাধাৰণ কথা— প্ৰায়বোৰ ৰোগীৰ মুখতেই মই শুনো যে ডাক্টৰে হেনো তেওঁলোকক ডালিমৰ ৰস খাবলৈ উপদেশ দিছে। কিন্তু ডালিমৰ গুটি গুচাই ৰস খোৱা প্ৰক্ৰিয়াটো যথেষ্ট কষ্টকৰ হোৱা বাবেই বহু বেমাৰীয়ে ডাক্টৰৰ এই উপদেশক আওঁকাণ কৰে। কিন্তু ডাক্টৰেতো উপদেশ এনেই নিদিয়ে, তেন্তে তাকে আওঁকাণ কৰিলে ৰোগ ভাল হ’ব কেনেকৈ? সেয়েহে মই তেনেকুৱা মেচিন এটি বনোৱাৰ কথা ভাবিবলৈ ল’লো, যিটোৱে অতি কম সময়তে গুটিও গুচাব পাৰিব, লগতে সাধাৰণ মানুহৰ বাবে দামটোৱো গ্ৰহণ কৰিব পৰা বিধৰ হ’ব। অৱশেষত তেনেকুৱাই মেচিন এটি বনালো। কিন্তু মেচিনটো নিৰ্মাণ কৰা সময়ত ইমান ডাঙৰ সফলতা পাম বুলি ভবা নাছিলো; হয়তোবা সেই কষ্টকৰ কামটো মেচিনটোৱে সমাধা কৰি দিয়া বাবে মানুহে মেচিনটো আদৰি লৈছিল।\nছাৰ, উদ্ভাৱক হিচাপে আপোনাৰ চিনাকী হোৱাৰ আগতে আপুনি এইখন জগতত কাম কৰাৰ বাবে কাৰোবাৰ পৰা প্ৰেৰণা পাইছিলনে? আপুনি কোনো ব্যক্তিবিশেষৰ নাম ল’ব নেকি?\n► নাই, আৰম্ভণিতে মই কাৰোৱে পৰা প্ৰেৰণা পোৱা নাছিলো। আনকি মোৰ চিন্তা-ভাৱনাৰ ৰূপ দেখি বহুতেই মোক পাগল বুলি ঠাট্টা-মস্কৰা কৰিছিল। এনেকুৱা এটি সময়ো মোৰ জীৱনলৈ আহিছিল, যেতিয়া মোক মানুহে কোনো ক্ষেত্ৰতে পাট্টা নিদিয়া হৈছিল। প্ৰেৰণাটো দূৰৰেই কথা, আনকি বহু মানুহৰ মুখৰ ভাল মাতষাৰৰ পৰাও মই বঞ্চিত হৈছিলো। অভাৱৰ দিনৰ এটি কথা মোৰ এতিয়াও মনত পৰে। এবাৰ মই IIT, গুৱাহাটীলৈ মোৰ মেচিন এটি বিক্ৰী কৰাৰ উদ্দ্যেশ্যেৰে লখিমপুৰৰ পৰা আহিছিলো। আহি পাওঁতে ৰাতি হৈছিল। টকাৰ অভাৱৰ বাবেই সেই ৰাতিটো মই ৰেলৱে-প্লেটফৰ্মতে কটাব লগা হৈছিল। এতিয়া মাজে-সময়ে সেইবোৰ কথা ৰোমন্থন কৰিলে ভালো লাগে, বেয়াও লাগে। আৰু আচল কথাটো কি জানা, আচলতে প্ৰেৰণা মানুহৰ ভিতৰৰ পৰা আহিব লাগে। তেতিয়া মানুহক কোনো পৰিস্থিতিয়ে টলাব নোৱাৰে।\nআপোনাৰ উদ্ভাৱনসমূহ জনসাধাৰণৰ মাজত প্ৰচাৰ কৰাত মিডিয়াৰ পৰা কেনেকুৱা ধৰণে সহায় পাইছে?\n► মিডিয়াৰ পৰা যথেষ্ট সহায় পাইছো। বিশেষকৈ ৰাষ্ট্ৰীয় চেনেলসমূহে মোক যথেষ্ট সহায় কৰিছে। আৰু যেতিয়া ১৯৮৮ চনত মই মোৰ প্ৰথম মেচিন ‘Polythene making machine’ বনাইছিলো, তেতিয়াতো অসমত মিডিয়া নাছিল বুলি ক’লেই হয়। এতিয়াহে এক-দুই কৈ চেনেলবোৰ আহি আছে।\nগৱেষণাগাৰত উদ্ধৱ ভৰালী\nছাৰ, আপুনি অসমতে ভৱিষ্যতেও থাকিব খোজাৰ কিবা বিশেষ কাৰণ? মানে মই শুনামতে বহুকেইটা বহুজাতিক কোম্পানীৰ পৰা পোৱা লক্ষ লক্ষ টকাৰ প্ৰস্তাৱো আপুনি প্ৰত্যাখ্যান কৰিছে। আনকি, মই জনাত আপুনি আজিও লখিমপুৰকেই আপোনাৰ কৰ্মস্থল হিচাপে বাচি লৈ আহিছে। অসম বা লখিমপুৰক লৈ আপোনাৰ কিবা বিশেষ সপোন আমাৰ আগত প্ৰকাশ কৰিব নেকি? লগতে আপোনাক সুধিব বিচাৰো, গ্লেমাৰ জগতখনলৈ আপুনি কিয় অকণমানো আগ্ৰহাম্বিত নহয়?\n► আচলতে গ্লেমাৰ জগতখনলৈ মোৰ অলপ ভয় নথকাও নহয়। আজিলৈকে মই বিজ্ঞানৰ ১০০ ৰো অধিক যন্ত্ৰ উদ্ভাৱন কৰিছো, আৰু সময় আৰু পৰিস্থিতিৰ প্ৰতি লক্ষ্য ৰাখি এই তালিকাখন আৰু অধিক দীঘল কৰিবলৈ মোৰ মন আছে। কিন্তু গ্লেমাৰৰ পাকচক্ৰত পৰি যদি তালিকাখনৰ গতি মন্থৰ হৈ যায়, সেইটো ভাবি মই বাহিৰলৈ নোযোৱাটোকে ঠিক কৰিছো। বাহিৰলৈ নোযোৱাকৈয়েতো ১০০ ৰো অধিক যন্ত্ৰ উদ্ভাৱন কৰিলো, তাৰ বাবে মোক বহু বেছি বছৰৰো প্ৰয়োজন হেৱা নাই। সঁচা অৰ্থত ক’বলৈ গ’লে ইয়াতে মই যথেষ্ট সৃষ্টিশীল পৰিৱেশ এটি পাওঁ। গ্লেমাৰ হৈ গাড়ীত উঠি ঘূৰি ফুৰিলে ৰাস্তাৰ কাষৰ টেকেলি বিক্ৰী কৰা তিৰোতাজনীৰ কষ্টখিনি নিশ্চয় অনুধাৱন কৰিব নোৱাৰিলোহেঁতেন, আৰু তেতিয়া মোৰ ১ টা সৃষ্টি কমি গ’লহেতেন। নহয় জানো? গতিকে মোৰ বাবে গ্লেমাৰ শব্দটোৰ কোনো দাম নাই, মাথোঁ দাম আছে সৃষ্টিৰহে।\nআৰু তুমি সোধা প্ৰথম প্ৰশ্নটো, অসম বা লখিমপুৰক লৈ মোৰ বহু সপোন আছে। অসমৰ সমস্যা অনেক। সেই সমস্যাবোৰৰ যদি ১ শতাংশও মই মোৰ উদ্ভাৱনেৰে সমাধান কৰিব পাৰো, তেতিয়াহে মই ক’ব পাৰিম যে মই প্ৰকৃত অসমীয়া। অন্যথা, টেলিভিচনত মোক দেখি অসমৰ মানুহে মোৰ বাবে কাৰোবাৰ আগত গৰ্ব কৰিলে মই লাজহে পাব লাগিব। সেইকাৰণে মই জীৱনৰ বাকীকেইটা দিনো অসমতে সুকলমে পাৰ কৰাৰ কথা ভাবিছো। কালি মোৰ ওচৰলৈ Transformer related Problem লৈ Assam Electricity Board আহিছে, কেনেকৈ সেই সমস্যাটো সমাধান কৰিব পাৰি মই তাকে চিন্তা কৰি আছো। গতিকে মই যদি বাহিৰলৈ গুচি যাওঁ, তেন্তে এনেকুৱা বহু সমস্যা লৈ অসমৰ কোম্পানীবোৰে বাহিৰৰ কোনোবা উদ্ভাৱকৰ কাষ চাপিব লাগিব, তেন্তে মোৰ পৰা অসমৰ কি লাভ হ’ব। আজি কিছুদিন আগতে মোৰ ওচৰলৈ অসমৰ অভিজাত প্ৰকাশন প্ৰতিষ্ঠান ‘চন্দ্ৰ প্ৰকাশন’ আহিছিল। বিশিষ্ট লেখক অৰুণ গোস্বামীয়ে কিতাপ এখন লিখিছে, বহু ডাঙৰ কলেৱৰৰ কিতাপ, বহু হাজাৰ পৃষ্ঠাৰ হ’ব, বিশ্বৰেকৰ্ডৰ বাবে কিতাপখন লিখিছে, যিখন কিতাপ চন্দ্ৰ প্ৰকাশনে প্ৰকাশ কৰিছে। এতিয়া কথা হ’ল, কিতাপখন খোলা যোৱাৰ বাবে কিবা এটা উপায় চিন্তা কৰিব লাগে, ইমান ডাঙৰ কলেৱৰৰ কিতাপ, গতিকে সাধাৰণ কিতাপৰ দৰে ঠাঁচ দিলে কিতাপখন খোলা নোযোৱাটো স্বাভাৱিক। তাৰ বাবেও মই এটি উপায় ভাবি উলিয়াইছিলো।\nছাৰ, অসমত কোম্পানীৰ অভাৱ। আচলতে ক’বলৈ গ’লে অসমৰ বজাৰখন বাহিৰৰ বণিকগোষ্ঠীয়ে দখল কৰি লৈছে। এনেস্থলত আপুনি কেতিয়াও কোম্পানী খোলাৰ কথা ভবা নাইনে?\n► নাই, কোম্পানীৰ মালিক হোৱাৰ কথা মই কেতিয়াও ভবা নাই। মোৰ একমাত্ৰ উদ্দেশ্যটোৱে হৈছে মেচিনেৰে মানুহৰ জীৱনযাত্ৰা সুচল কৰি তোলাৰ লগতে ভাত-কাপোৰৰ সমস্যাটোৱো কিছুপৰিমাণে সমাধান কৰা।\n২০০৯ চনৰ ১৮ নৱেম্বৰত বিশেষ উদ্ভাৱনৰ বাবে ৰাষ্ট্ৰপতিৰ বঁটা গ্ৰহণৰ মুহূৰ্তত\nআপুনি কিছুদিন পূৰ্ৱে তেজপুৰ বিশ্ববিদ্যালয়ৰ Centre for Innovation, Business Incubation and Entrepreneurship (CIIE) বিভাগত Visiting Director হিচাপে যোগদান কৰিছে। ইয়াতে আপোনাৰ অনুভৱ কেনেকুৱা?\n► খুবেই ভাল। ল’ৰা-ছোৱালীবোৰৰ শিকাৰ প্ৰতি ৰাপ আছে। তেওঁলোকে মোক বিভিন্ন প্ৰশ্ন কৰে, যিয়ে মোৰো যথেষ্ট উপকাৰ কৰিছে।\nঅ’, এইখিনিতে তোমালোকক মই কথা এটি কওঁ— Engineering ৰ পাঠ্যক্ৰমত কিন্তু বহু সংশোধনীৰ প্ৰয়োজন আছে। মোৰ বোধেৰে এজন ভাল অভিযন্তাৰ বাবে তাত্বিক জ্ঞানতকৈ প্ৰায়োগিক জ্ঞানৰহে বেছি প্ৰয়োজন। কেতিয়াবা Theory মতে Practical য়ে কামো নিদিয়ে। গতিকে পাঠ্যক্ৰমত যদি প্ৰথমতে Practical ক গুৰুত্ব দিয়া হয়, তেন্তে Theory টো automatically আয়ত্ত্বলৈ আহি যাব।\nতেজপুৰ বিশ্ববিদ্যালয় আৰু IIT বোৰৰ অভিযান্ত্ৰিক পাঠ্যক্ৰমৰ মাজত কিবা পাৰ্থক্য আপুনি দেখিছেনে?\n► নাই দেখা। পাঠ্যক্ৰমবোৰ সমান Standard-অৰেই। কেৱল IIT বোৰত Placement ভাল কাৰণেই সততে আমাৰ মনত এনেকুৱা এটি প্ৰশ্নৰ উদয় হয়। কিন্তু পাঠ্যক্ৰমত কোনো পাৰ্থক্য নাই।\nএজন সচেতন নাগৰিক হিচাপে আপোনাক মই সুধিব বিচাৰো, অসমত সততে আন্দোলন, বন্ধ, ধৰ্ণা-বিক্ষোভ আদি হয়। এইবোৰে সৃষ্টিশীলতাত বিৰূপ প্ৰভাৱ নেপেলাইনে?\n► নিশ্চয় পেলায়। এটা কথা ভাবিলে মোৰ যথেষ্ট আচৰিত লাগে। ৰাস্তাত বহি ঘণ্টাৰ পাছত ঘণ্টা, দিনৰ পাছত দিন সময় পাৰ কৰিবলৈ মানুহবোৰে সময়বোৰ পায় ক’ত! আচলতে ক’বলৈ গ’লে এই আন্দোলন-অনশনবোৰৰ বাবে চৰকাৰেই জগৰীয়া। আজিকালি আন্দোলন-অনশন নকৰিলে কোনো ইচ্ছ্যুৱেই পাত্তা নাপায়। চৰকাৰে জনসাধাৰণৰ মাজত এনেকুৱা এটি ভাৱৰ সঞ্চাৰ কৰা বাবেহে দিনক দিনে আন্দোলন-অনশন ইত্যাদি বাঢ়ি গৈ আছে, আৰু যাৰ বাবে অসমৰ উন্নয়নৰ গতি দিনক-দিনে যথেষ্ট মন্থৰ হৈ গৈ আছে।\nআপোনাৰ বৰ্তমান পৰিকল্পনা?\n► হাতত অজস্ৰ Assignment আছে। কেতিয়াবা সময়ৰ কথা ভাবিলেই মোৰ মূৰটো গৰম হৈ যায়, ইমানবোৰ Assignment যে সময়েই মিলাব নোৱাৰো। তাৰোপৰি অহা ফেব্ৰুৱাৰী মাহত অনাথ শিশু আশ্ৰম এখন খুলিম। তাৰে কামতো বৰ্তমান অলপ সময় দিব লগা হৈছে।\nছাৰ, আমাৰ এই সাক্ষাৎকাৰটোৰ পৰা পঢ়ুৱৈয়ে নিশ্চয়কৈ আপোনাৰ ব্যক্তিগত জীৱনৰ কথাও কিছু জানিব বিচাৰিব—\nআপোনাৰ ঘৰত কোন কোন আছে?\n► এতিয়া ঘৰত মোৰ মা, পত্নী, ভাইটি আৰু মোৰ ল’ৰা এটি আছে। অভাৱৰ দিনত বহুতোকে হেৰুৱাইছো।\nনাটক, চিনেমা, গান ইত্যাদিত আপোনাৰ ৰাপ কেনেকুৱা?\n► দুই-একোখন ভাল চিনেমা চাওঁ। বেছি চাবৰ সময়েই নহয়। আৰু Instrumental Music মোৰ ভাল লাগে।\nঅসমীয়া মানুহে সৰহসংখ্যক সময় উৎসৱ-পাৰ্ৱণতেই খৰচ কৰে বুলি বহুতো বুদ্ধিজীৱীয়ে ইতিমধ্যে সমালোচনা কৰিছে। আপুনি এইক্ষেত্ৰত কি কয়?\n► নিশ্চয়। ময়ো তেওঁলোকৰ লগত একমত। বিশেষকৈ মই বিহুৰ কথাকেই কওঁ— তিনি-চাৰি মাহ ধৰিচোন অসমত বিহু চলিয়েই থাকে। গতিকে সেইখিনি সময় যদি অসমৰ মানুহে কিবা বেলেগ কামত ব্যয় কৰে, তেন্তে প্ৰগতিৰ গতিয়ো ত্বৰান্বিত হ’ব।\nআজিৰ প্ৰজন্মলৈ আপোনাৰ কিবা উপদেশ?\n► দুৰ্নীতিয়ে আজি গোটেই ভাৰতবৰ্ষকে কোঙা কৰি পেলাইছে। গতিকে মোৰ নৱ-প্ৰজন্মলৈ এটাই আহ্বান : যাতে তেওঁলোকে দুৰ্নীতি-কেলেংকাৰীৰ বিপক্ষে মাৰবান্ধি থিয় হয়। নিজৰ দেউতাকে কৰা দুৰ্নীতিক যদি সন্তানটোৱে আঙুলিয়াই দিয়ে, তেন্তে মোৰ দৃঢ় বিশ্বাস এদিন হ’লেও দুৰ্নীতিৰ গতি কিছু পৰিমাণে স্তিমিত হ’ব। দেউতাকে বাইকখন দিলে সন্তানটিয়ে প্ৰশ্ন কৰা প্ৰয়োজন, বোলে তুমি পইচা পালা ক’ত? লগতে মই এই ছেগতে এই কথাটোও উনুকিয়াও যে আজিৰ পৃথিৱীত মূল্যবোধ শিক্ষাৰ (Moral education) যথেষ্ট প্ৰয়োজন আছে। গতিকে স্কুল-কলেজৰ পাঠ্যক্ৰমত এনেকুৱা এটি বিষয়ো সন্নিৱিষ্ট কৰাৰ দৰকাৰ।\nধন্যবাদ, ছাৰ। আমাৰ কথোপকথন ইমানতে সামৰো। ব্যস্ততাৰ মাজতো ইমানখিনি সময় আমাক দিয়া বাবে আপোনালৈ অশেষ ধন্যবাদ থাকিল। আপোনাৰ সুস্বাস্থ্য আৰু দীৰ্ঘায়ু কামনা কৰিলো। আপোনাৰ সৃষ্টিৰাজিৰ তালিকাখন আৰু অধিক দীঘল হওক, তাৰেই কামনা কৰিলো।\n► ধন্যবাদ। তোমালোকৰ প্ৰতিওঁ মোৰ শুভকামনা থাকিল।


স্বাস্থ্য চিন্তা:অনিষ্টকাৰী ফাষ্ট ফুডৰ বিকল্প — বিকাশপেডিয়া\nমূল পৃষ্ঠা / স্বাস্থ্য / স্বাস্থ্য কিটিপ / স্বাস্থ্য চিন্তা:অনিষ্টকাৰী ফাষ্ট ফুডৰ বিকল্প\nমানুহৰ স্বাস্থ্যৰ এটি থুলমুল আভাস বডি মাছ ইনডেস্ক (Body Mass Index) ৰ পৰা জনা যায়৷ আজিৰ পৰা দুশ বছৰ আগতে বেলজিয়ামৰ এজন পৰিসংখ্যাবিদ এডল্ফক্ব্যোতেলেটে মানুহৰ শৰীৰৰ স্থূলতা জুখিবলৈ এটি সূত্ৰ আবিস্কাৰ কৰিছিল৷ অন্ত:ৰাষ্ট্ৰীয় মান্যতা পোৱা এই সূত্ৰ মতে শৰীৰৰ ওজনক (কিলোগ্ৰামত) শৰীৰৰ উচ্চতাৰে (স্কোৱাৰ মিটাৰত) ভাগ কৰি পোৱা ফলাফলক বডি মাছ ইনডেস্ক (চমুকৈ BMI) বোলে৷ স্বাভাবিক বি, এম, আই হ'ল – ১৮.৫ -২৪.৯৷ ১৮.৫ ৰ তল হ'লে শৰীৰৰ ওজন হবলগীয়াতকৈ কম বুজায়৷ ২৪.৯ৰ বেচি হ'লে ওজন স্বাভাবিকতকৈ বেচি৷ ৩০ৰ ওপৰ হ'লে স্থুলাকায় (Obese) আখ্যা দিয়া যায়৷ এতিয়া প্ৰত্যেকে নিজৰ বি, এম, আই ওলিয়াই লৈ সেইমতে উচিত পদক্ষেপ লওঁক৷\nএজন প্ৰাপ্ত বয়স্ক নিয়মীয়া স্বাস্থ্যৰ লোকক ২৪ ঘন্টা কাৰ্য্যক্ষম হৈ থাকিবলৈ ১২০০ৰ পৰা ২১০০ কেলৰি শক্তিৰ প্ৰয়োজন৷ ব্যক্তিজনৰ কাম বা শ্ৰমৰ ওপৰত নিৰ্ভৰ কৰি কম বা বেচি কেলৰিৰ শৰীৰক প্ৰয়োজন হয়৷এই কেলৰি আহে আমাৰ খাদ্যৰ পৰা৷ খাদ্যৰ মূল তত্ব তিনি বিধ এই ধৰণেৰে আয়ত্ব কৰাটো বাঞ্চনীয়: - ৪৫% - ৬৫% কেলৰি কাৰ্বহাইড্ৰেটৰ পৰা, ২০% -৩০% কেলৰি ফেট বা চৰ্বিৰ পৰা, ১০% - ৩৫% প্ৰটিনৰ পৰা৷ আকৌ প্ৰতি এক গ্ৰাম কাৰ্বহাইড্ৰেটৰ পৰা আহে ৪ কেলৰী শক্তি, প্ৰতি এক গ্ৰাম চৰ্বিৰ পৰা আহে ৯ কেলৰী শক্তি, প্ৰতি এক গ্ৰাম প্ৰটিনৰ পৰা আহে ৪ কেলৰী শক্তি৷\nবিশ্ব স্বাস্থ্য সংস্থাই দিয়া পৰামৰ্শমতে আমাৰ খাদ্য তালিকাত শাক পাচলি,ফল মূল, দাইল,মাহ জাতীয় শস্য,বাদাম (Nuts) জাতীয় শস্য প্ৰচুৰ থাকিব লাগে৷চেচুৰেটেড চৰ্বি (যি সাধাৰণ তাপমাত্ৰাটো গোট মাৰি থাকে যেনে মাখন, ঘিউ, নাৰিকল তেল) আৰু মাংস,কণী, ডায়েৰীৰ উৎপাদন ক্ৰিম,পনীৰ ন্যুনতম ব্যৱহাৰ কৰিব কৈছে৷ আহাৰত অধিক আঁহ বা ফাইবাৰ থাকিলে ই শৰীৰক এইবিলাক ৰোগৰ পৰা সুৰক্ষা দিব পাৰে- মেদবহুলতা, বহুমূ্ত্ৰ, উচ্চ ৰক্তচাপ,শৌচৰ কৌষ্ঠ-কাঠিন্য, তেজত চৰ্বি বঢ়া, পাইলচ্, আন্ত্ৰৰ কেঞ্চাৰ, পিত্তৰ পাথৰ আদি৷\nএটা কথা জনোৱা ভাল- খোৱা আহাৰ সন্তুলিত নহলে, শৰীৰ ব্যায়াম- খোজকঢ়া বা আন শাৰীৰিক ক্ৰিয়াকলাপ একোতে অভ্যস্ত নহলে কেইটিমান পিল বা কেপচুলে শৰীৰৰ মেদবহুলতা দূৰ কৰিব নোৱাৰে৷\nপ্ৰকৃতিয়ে আমাক অজস্ৰ খাদ্যসম্ভাৰ শাক পাচলি,ফল মূল, দাইল,মাহ জাতীয় শস্যৰ ৰূপত যোগান ধৰিছে৷ শৰীৰৰ সকলোবিলাক লাগতিয়াল তত্বই তাত উপলব্ধ৷ আমাৰ অনাদৰ আৰু অবজ্ঞাৰ পৰিণামতেই মানৱ জাতি ন ন দূৰাৰোগ্য ব্যাধিৰ সন্মুখীন হ'ব ধৰিছে৷\nএতিয়া আহোঁ কিয় ফাষ্টফুড গ্ৰহণযোগ্য নহয় কথাটোলৈ৷\nফাষ্টফুডত থাকে অত্যধিক চৰ্বি, অধিক চেনি, অধিক চডিয়াম৷ অকল শৰীৰৰ অপকাৰী চেচুৰেটেড চৰ্বিযুক্ত তেলেৰ এইবিলাক তৈয়াৰ কৰা হয়৷ ভিটামিন আৰু শৰীৰৰ লাগতিয়াল খনিজৰ অভাৱ৷ আনহাতে ইয়াত থাকে দেহৰ ওজন বঢ়োৱা তত্ব৷ মধুমেহ, উচ্চৰক্তচাপ, হৃদৰোগ, ষ্ট্ৰ'ক, ক'লোনৰ কেন্সাৰ, মেদবহুলতা, দন্তক্ষয়, তেজত চৰ্বি বঢ়া, আদি বিভিন্ন ৰোগৰ বাহক হ'ল এই ফাষ্ট ফুডসমূহ৷ এই ফাষ্ট ফুডত থাকে মনোচডিয়াম গ্লুটামেন, টাৰ্টজিন, চেকাৰিন, এচপাৰ্টেম আদি কৃত্ৰিমৰঙ, কৃত্ৰিম স্বাদ, আৰু কৃত্ৰিম সুগন্ধি দিয়া নানান প্ৰিজাৰৱেটিভ ৰসায়নিক পদাৰ্থ৷ এইবিলাকৰ সঘন ব্যৱহাৰে আসক্তিৰ (Addiction) সৃষ্টি কৰে৷\nউন্নত দেশ সমূহত ধূম্ৰপানৰ পিছতেই দ্বীতিয় ঘাতক ৰূপে পৰিচিত হৈছে- এই ফাষ্টফুড৷ চিকিৎসকে পাইছে এমাহ নিয়মীয়াকৈ ফাষ্টফুড খোৱাজনৰ ওজন ১০কিলো পৰ্যন্ত বাঢ়িছে৷লিভাৰৰ আকাৰ বাঢ়িছে আৰু লিভাৰতো চৰ্বি বিপদজনকভাবে জমা হৈছে৷\nআকৰ্ষণীয় বিজ্ঞাপন যেনে, পিজ্জাৰ লগত শীতল পানীয় বিনামূলীয়া, ঘৰত বহি বহি ফোনতে অৰ্ডাৰ দিলেই ডেলিভাৰী পাব আদিত মানুহে ভোল যায়৷কে এফ চি,বাৰ্গাৰ কিং, মেকডনাল্ড আদি ফাষ্টফুডৰ দোকান বিশ্বৰ বিভিন্ন দেশৰ লগতে অসমতো খুলিছে৷ইয়াৰ পৰা হব পৰা অপকাৰ সমূহৰ ব্যাপক প্ৰচাৰৰ প্ৰয়োজন৷মাতৃ আৰু গৃহিনীসকলে ঘৰতে নিৰাপদ আৰু মুখৰোচক খাদ্যৰ যোগান ধৰি ইয়াৰ বিকল্পৰ সন্ধান দিব পাৰে৷\nকেইটিমান কিটিপ ৰান্ধনীলৈ আগবঢ়ালো\nব্ৰাউন ব্ৰেড বা নহলে বনত কলেষ্টৰল ফ্ৰি বাটাৰ (নহলে ল' ফেট চীজ) সানি তিয়ঁহ, বিলাহী আদিৰে বাৰ্গাৰ বনাব পাৰে৷ আলু কমকৈ দি সিদ্ধ কাচকল লওক৷\nৰঙীন প্ৰিজাৰৱেটিভ দিয়া চচৰ সলনি নেমু,আদা, নহৰু,জলকীয়া, পদীনা,ধনীয়া,নৰসিংহ আদিৰে তাজা চাটনিৰ জুতি লওক৷\nআইচক্ৰিমৰ বিকল্প হিচাবে চেষ্টা কৰক-শীতল ফ্ৰুট চালাড, চুজী,খীৰ,পায়স,ফলৰ পিছা ফ্ৰিজত থৈ৷\nঘৰতে মাছৰ, কাচকলৰ, আলুৰ, কবিৰ চপ, পকৰি বনাওক- সূৰ্য্যমুখী বা অলিভ জাতীয় নিৰাপদ তেলেৰে ভাজি৷\nচিপচৰ সলনি পাপৰ বেলেগ বেলেগ ধৰণেৰে চেষ্টা কৰি চাব পাৰে৷\nএটা কথা লক্ষ্য কৰক - আপুনি ফাষ্টফুডৰ ৰেষ্টোৰাত খোৱা এটা বাৰ্গাৰত ১০২০ কেলৰি থাকে, অৰ্থাৎ দিনটোৰ প্ৰয়োজনৰ আধাতকৈ বেচি কেলৰী এটা বাৰ্গাৰতে থাকে৷\nএটা সময়ত এনে ৰেষ্টোৰাত হৰমোন দি ডাঙৰ কৰা মাংসও বিক্ৰী হৈছিল৷ হৰমোনৰ অপকাৰিতা বিশেষকৈ কিশোৰ-কিশোৰীৰ ক্ষেত্ৰত হ'ব পাৰে৷ আমেৰিকাত এনে মাংসৰ বিক্ৰী নিসিদ্ধ কৰা হ'ল৷ ভাৰতত যে বিক্ৰী নহব তাৰ নিশ্চয়তা কোনে দিব? ইতিমধ্যে ভাৰতবৰ্ষত অস্কিটচিন হৰমোনৰ বেজীদি ডাঙৰ কৰা জাতিলাউ, ৰঙালাউ, অমিতা কথা পাঠকে নিশ্চয় গম নোপোৱাকৈ থকা নাই৷\nশীতল পানীয়ৰ বিষয়ে\nকাৰ্বনযুক্ত শীতল পানীয়ৰ বিষয়ে নজনালে লিখনি অসম্পূৰ্ণ হৈ ৰব৷এনে পানীয়ৰ এচিডিটিৰ মাত্ৰা হ'ল পিএইচ ৩.৪৷ আপোনালোকে কেইটিমান প্ৰয়োগ কৰি চাব পাৰে: - এটা সৰা দাঁত ক'কাকোলা বা পেপচীত ভলদৰে ডুবাই থওক আৰু দুসপ্তাহত তাৰ অৱস্থা লক্ষ্য কৰক৷ গাহৰিৰ মাংসৰ টুকুৰা এটাত ক'কাকোলা বা পেপচী ঢালি কিছু সময় পিছত তাৰ অৱস্থা লক্ষ্য কৰক৷ টয়লেটৰ নোযোৱা দাগ, মামৰে ধৰা নট-বল্টু-তলা খুলিবলৈ, গ্ৰীচৰ দাগ গুচাবলৈ, গাড়ীৰ লোহাৰ বাম্পাৰৰ মামৰ গুচাবলৈ, গাড়ীৰ সন্মুখৰ গ্লাচখনত লাগি ৰোৱা আলকতৰা আদিৰ দাগ গুচাবলৈ এনে যি কোনো এবিধ কোলা ব্যৱহাৰ কৰি চাওঁক৷\nশীতল পানীয়ই পাকপ্ৰণালীৰ হজম ক্ৰিয়াকো বাধা প্ৰদান কৰে৷ এনে কাৰ্বনযুক্ত শীতল পানীয়ত কোনো ভিটামিন,খনিজ বা শৰীৰৰ লাগতিয়াল দ্ৰব্য নাই৷ এটা ২৫০ মিলিলিটাৰৰ বটলত ১০০ পৰা ২৫০ লৈকে (ব্ৰেণ্ড অনুসৰি ভিন্ন ভিন্ন) কেলৰী থাকে৷ ডায়েট পেপচিত ন্যুনতম কেলৰী থাকে৷ এইবিলাকত আছে অতিমাত্ৰা চেনি, এচিড, কাৰ্বন ডাই অস্কাইড, কৃত্ৰিম ৰঙ আৰু প্ৰিজাৰৱেটিভ৷ এই তত্বসমূহে শৰীৰৰ কেলচিয়ামক গলাই তেজৰ নলীত বা কিডনিত জমা কৰিব পাৰে৷ বহুতে ভাবে মদ খালে লিভাৰ নষ্ট হৈ চিৰচিচ হয়, গতিকে তাৰ সলনি এনে পানীয় গ্ৰহণ কৰা ভাল৷ কিন্তু ইয়াৰ ভয়াবহতা ভালদৰে বুজিবলৈ চাওঁক৷ শুনামতে দিল্লীবিশ্ববিদ্যালয়ৰ কেন্টিনত হোৱা এক প্ৰতিযোগিতাত ৮ বটল কোকাকোলা খাই এজন ছাত্ৰৰ কাৰ্বন ডাইঅস্কাইড পয়জনিং হৈছিল৷\nবিকল্প কি হব পাৰে?\nপ্ৰকৃতিয়ে আমাক গোটেই বছৰটোৱেই কিবা নহয় কিবা খাবলৈ দিছে; যেনে আম, অমৰা, কৰ্দৈ, থেকেৰা, বেল, আপেল, নাচপতি, আনাৰচ, ডালিম, তৰমুজ, অমিতা, তেতেলি, লিচু নেমু, মালটা, কমলা, মৌচম্বী, বগৰী, আমলখি, জলফাই, লেতেকু, পনিয়ল আদি বিভিন্ন সুস্বাদু ফল-মূল৷ এইবিলাকৰ প্ৰত্যকৰে চৰবত বনাই খাব পাৰে৷ আৰু খাব পাৰে ডাবৰ পানী, কুঁহিয়াৰৰ ৰস৷ দৈৰ পৰা বনোৱা লচ্চি আৰু নিমখীয়া মথাও উপকাৰী আৰু সুস্বাদু পনীয়৷\nমুখনিত এটা কথা কম যিসকল লোক ইতিমধ্যে ফাষ্টফুডত আসক্ত হৈ পৰিছে -তেওঁলোকে মাহত এদিনতকৈ বেচিবাৰ এনে ফাষ্টফুড গ্ৰহণ নকৰক আৰু লগত বিনামূলীয়াকৈ পোৱা শীতল পানীয়ৰ সলনি মিনাৰেল পানী লওঁক৷


Indian Cricket Team: ভাৰতীয় দলৰ বাবে ডাঙৰ বিপদ, জ্যেষ্ঠ খেলুৱৈৰ আঘাত ! দুটা দল বাছনি কৰা হ'ব নে নহয় ... | Indian Cricket Team: Ajinkya Rahane set to miss England tour selectors set to pick2squads– News18 assam\nHome » photogallery » sports »Indian Cricket Team: ভাৰতীয় দলৰ বাবে ডাঙৰ বিপদ, জ্যেষ্ঠ খেলুৱৈৰ আঘাত ! দুটা দল বাছনি কৰা হ'ব নে নহয় ...\nভাৰতীয় দলৰ বাবে ডাঙৰ বিপদ, জ্যেষ্ঠ খেলুৱৈৰ আঘাত, দুয়োটা দল বাছনি কৰা হ'ব নে নহয়!\n| May 17, 2022, 00:12 IST\nভাৰতীয় ক্ৰিকেট দলটোৱে আগন্তুক দিনত অতি ব্যস্ততাৰে পাৰ হৈ আছে৷ এতিয়ালৈকে সকলো ক্ৰিকেটাৰে প্ৰায় ২ মাহ ধৰি একেৰাহে আই পি এল খেলি আছে৷ অহা মাহত দক্ষিণ আফ্ৰিকাৰ বিৰুদ্ধে ৫ খন খেলৰ টি-২০ শৃংখলা ভাৰতত অনুষ্ঠিত হ'ব৷ তাৰ পিছত দলটোৱে জুলাইত ইংলেণ্ডত এখন টেষ্ট মেচ খেলিব৷ (AFP)\nজ্যেষ্ঠ ক্ৰিকেটাৰসকলক দক্ষিণ আফ্ৰিকাৰ বিৰুদ্ধে টি-২০ শৃংখলাৰ বাবে বিশ্ৰাম দিয়া হ'ব৷ ইফালে, আই পি এলত ভাল প্ৰদৰ্শন কৰা কেইজনমান যুৱ ক্ৰিকেটাৰে শৃংখলাটোত সুযোগ পাব পাৰে৷ তেওঁলোকৰ ভিতৰত আছে তিলক বৰ্মা, উমৰণ মালিক, অৰ্শদীপ সিং, ৰিতুৰাজ গায়কৱাড়, প্ৰসিদ্ধ কৃষ্ণা আৰু আবেশ খান৷ (Umran Malik Instagram)\nক্ৰিকবাজৰ প্ৰতিবেদন অনুসৰি, ৰাজস্থান ৰয়েলছৰ বিৰুদ্ধে খেলি থাকোতে আজিংক্য ৰাহানে আঘাতপ্ৰাপ্ত হৈছিল৷ গতিকে তেওঁ ইংলেণ্ড ভ্ৰমণ কৰিব নোৱাৰিব৷ তেওঁ ১৪ মে'ত কেকেআৰ জাৰ্চীত আঘাতপ্ৰাপ্ত হৈছিল৷ তেওঁৰ হেমষ্ট্ৰিঙত গ্ৰেড ৩ ৰ আঘাত আছে৷ যাৰ আৰোগ্য হ'বলৈ কমেও তিনি সপ্তাহ সময় লাগে৷ (Shardul/Instagram)\nনিৰ্বাচকসকলে শীঘ্ৰেই ভাৰতীয় ক্ৰিকেট দল ঘোষণা কৰিব৷ ৰাহানে ইতিমধ্যে নিজৰ স্থান হেৰুৱাইছে৷ শ্ৰেয়াছ আয়াৰ আৰু হনুমা বিহাৰীয়ে ৰাহানে আৰু পূজাৰাৰ ঠাইত নিজৰ স্থান সুদৃঢ় কৰিব বিচাৰিব৷ পূজাৰাই কাউণ্টি চেম্পিয়নশ্বিপত ভাল খেলিছিল৷ ই তেওঁক আকৌ এবাৰ দলত সুযোগ দিব পাৰে৷ (Sajsadik/Twitter)\nতথ্য অনুসৰি, দুটা দল নিৰ্বাচিত হ'ব৷ এটা দলে ৯ ৰ পৰা ১৯ জুনলৈ দক্ষিণ আফ্ৰিকাৰ বিৰুদ্ধে পাঁচখন খেলৰ টি-২০ শৃংখলা খেলিব৷ যোৱা বছৰ এনেকুৱাই ঘটিছিল৷ জ্যেষ্ঠ দলটোৱে ইংলেণ্ডত এখন টেষ্ট শৃংখলা খেলিছিল৷ আনহাতে শিখৰ ধাৱান নেতৃত্বাধীন দলটোৱে শ্ৰীলংকা ভ্ৰমণ কৰিছিল৷ (Twitter/Punjab Kings)\n১ জুলাইৰ পৰা আৰম্ভ হ'বলগীয়া ইংলেণ্ডত অনুষ্ঠিত হ'বলগীয়া টেষ্টৰ বাবে কেইবাজনো জ্যেষ্ঠ ক্ৰিকেটাৰে দ্বিতীয় দলত স্থান লাভ কৰিব৷ যোৱা বছৰৰ শৃংখলাৰ অন্তিমখন খেল ক'ৰোনাৰ বাবে খেলিব পৰা নগ'ল৷ টীম ইণ্ডিয়া বৰ্তমান ২-১ ত শৃংখলাটোত আগবাঢ়ি আছে৷ বিশ্ব টেষ্ট চেম্পিয়নশ্বিপৰ বাবে এই শৃংখলাটো অতি গুৰুত্বপূৰ্ণ৷ (Hardik Pandya Instagram)\nদক্ষিণ আফ্ৰিকা শৃংখলাৰ পিছত ২৬ আৰু ২৮ জুনত আয়াৰলেণ্ডৰ বিৰুদ্ধে ডুনেডিনত অনুষ্ঠিত হ'বলগীয়া ২ খন খেলৰ টি-২০ শৃংখলাৰ বাবে জুনিয়ৰ দলটোক প্ৰেৰণ কৰিব ৷ (Indian Cricket Team Instagram)